Datasets:

khaled123
/

Testtun

Dataset card Data Studio Files Files and versions Community

Split (1)

train · 9.04k rows

text stringlengths 0 38.1k
غدوا بإذن الله، نفركو رمانة استقلالية البنك المركزي، مع ال7 و 10 دقايق في ماتينال شمس افم، و بعدها مباشرة هوني في الصفحة
إعادة لكلام قلناه نهار 21 ديسمبر 2015، لمّا كانوا النّوّاب يناقشوا في قانون الماليّة.... يا توانسة، مستقبلا، لازمكم تعرفوا انّوا قانون الماليّة هو اهم و اخطر قانون في البلاد كلّ عام، و التّركيز معاه لازم يكون في وقت مناقشتو في مجلس النّوّاب و قبل ما يتمّ التّصويت عليه... هذا آش قلنا توّا قريب 4 شهور لتالي: صباح النّور بلادي... اليوم، باش نحكيلكم على فصل آخر، فصل تعدّى كي الماء فوق الزّيت، و لا واحد من النّوّاب عارضو، نعاود، و لا واحد من النّوّاب عارضو، فصل ما فيه حتى فايدة لتونس، فصل يخلّي الباب محلول للتّهرّب من الضّرائب، و نعاود، وااا لا نائب إعترض عليه،... الفصل هذا، يحكي على جباية المهن الحرّة، أطبّاء، و محامين، و مهندسين، و عدول، و غيرهم من المهن الحرّة... باش نفهمو الي صار، هات نحكيلكم على الوضع الحالي... حاليّا، أصحاب المهن الحرّة، يقيدو وحدهم قدّاش دخلو كلّ شهر، و يهزّو الجدول للقباضة، و على هالأساس يخلّصو النّسبة الواجبة عليهم من أداءات... يعني الي يقولوه مبروك، و حتى لو يهبط الفيسك على صاحب مهنة حرّة، فيُصعب عليه التثبّت من حقيقة مداخيل السّيّد هذا، خاطر بالفلّاقي، ما عندوش كيفاش يكذبو، طبعا أحنا هوني، ماناش نقولو أنّو كلّ أصحاب المهن الحرّة يتهربو من الضّرائب، حاشا و كلّا، لكن نقولو أنّو الباهي و الخايب في كلّ بلاصة و كلّ قطاع... المفيد... باش تحاول تلقى وسيلة تثبّت من حقيقة مداخيل النّاس هاذم، جات وزارة الماليّة السنا، و اقترحت فصل في قانون الماليّة، الفصل هذا آش يقول:... يقول انّو أصحاب المهن الحرّة لازمهم يصدرو مذكرة أتعاب على كلّ عمليّة يقومو بيها... بالفلّاقي، لازمهم يعطيو فاتورات... أي مريض يدخل لطبيب، و الا شخص يدخل لمحامي او لمهندس او لعدل او غيرهم، لازمو ما يخرج، الا ما يأخذ فاتورة في الفلوس الي دفعهم، نظير الخدمة الي انتفع بيها، و الفصل هذا يفرض زادا، أنّو أصحاب المهن الحرّة يخلّيو عندهم نسخة من هالفاتورات متاع المواطنين الي جاووهم الكل، و انّو هالفاتورات تكون مرقمة، باش يتنحّى الريسك أنّو الواحد يعطي فاتورة لمواطن، و مبعد يقطّعها و ما يدخّلهاش في حساباتو.... باهيييي… شنيّة نتيجة الفصل هذا إذا تعدّى بالصيغة الي حكينا عليها، النّتيجة، هي أنّو الطبيب و المحامي و المهندس و العدل و غيرهم من المهن الحرّة، باش يواصل كالعادة يصرّح بمداخيلو وحدو وحدو، و الي يقول عليه للقباضة مبروك، و هذاكا هو المبلغ الي يتحسب علبه الامبو، لكن... لاااكن، لو يهبط عليه الفيسك، باش يجبد كرني الفاتورات الي عطاهم صاحب المهنة الحرّة، للمواطنين الي داواهم، و الا نابهم في قضيّة، و الا عمللهم بلان، و الا كتبلهم محضر تبليغ، و الا أي خدمة من خدمات المهن الحرّة... قلنا المراقب يجبد هاك الكرني متاع الفاتورات، و يبدا يجمع، حتى لين يلقى حقيقة مداخيل صاحب المهنة الحرّة كلّ شهر، يقارنهم بآش صرّح السيّد للقباضة، و لو فمّا سرقة في الأمبو يخلّصها و يخلّص عليها خطيّة... فهمنا توّا الوضعيّة الحاليّة شنيّة، و فهمنا آش حبّت تعمل وزارة الماليّة لمّا اقترحت هالفصل على مجلس النّوّاب... نجيو توّا لآش عمل المجلس... مجلس النّوّاب، قبل هالفصل حرفا حرفا، لكن، زاد عليه جملة، جملة واحدة ما كانتش في الإقتراح الأصلي لوزارة الماليّة، و الجملة هذي تقول : "وتطبّق على الخدمات التي ينجزها الأشخاص المشار إليهم أعلاه، (و هوني يقصدو في أصحاب المهن الحرّة الي نحكيو عليهم) الفقرة قبل الأخيرة من الفقرة 2 من الفصل 18 من مجلّة الأداء على القيمة المظافة".... هذي هي الجملة الي زادوها، و هزّ يدّك من الطبق... طبعا، و على خلاف عامّة المواطنين، النّوّاب فاهمين بالضّبط شنوّا أثر هذه الجملة، و رغم ذلك، و لا واحد فيهم إعترض... الجملة هذي يا توانسة معناها بالفلّاقي، أنّو الطبيب و المحامي و المهندس و العدل و غيرهم من المحرّة، ماهوش مضطرّ أنّو يعطي فاتورة لكلّ مواطن يجيه، لا.... بقدرة قادر، اصبح مطالب أنّو يجي في آخر النهار، يعمّر فاتورة إجماليّة متاع النهار هذاكا، و وحدو وحدو يحطّ فيها قدّاش صوّر نهارتها.... يعني في بقعة كان قبل يعمل في ريجيستر، و يقيّد فيه وحدو قدّاش صوّر، و مراقب الجباية ما عندو حتّى حلّ باش يثبّت عليه.... ولّى اليوم مطالب انّو وحدو وحدو زادا، يزيد يعمّر فاتورة اجماليّة و يحطّ فيها قدّاش صوّر نهارتها، و كيف كيف... مراقب الجباية ما عندو حتّى حلّ باش يثبّت عليه... نعاود نذكّر، أنّو ما عندنا حتى هدف تجنّي على أطبّائنا و محامينا و مهندسينا و عدولنا، و غيرهم من أصحاب المهن الحرّة الأفاضل، و الي متأكّدين انّو اغلبيّتهم السّاحقة، يخلصو في ضرائبهم بكلّ إخلاص و صدق، لكن العدل يقول : كيما الشّهّار ما عندو فين يهرب و القباضىة تنحّيلو الامبو الواجب عليه بالملّيم، لازم زادا نوفّرو نفس الإجراءات للتثبّت من مداخيل باقي المهن... الحاصل، مقترح وزارة الماليّة الأصلي، و بعد ما تزادتلو هاك الجملة السّحريّة دون إعتراض أي نائب، أصبح مفعولو ....صفر، علاش تزادت الجملة، شكون الي حبها تتزاد، علاش ما إعترض حتى نائب.... اللّه أعلم، و سلّملي على العدالة الجبائيّة... نهاركم زين.... ملاحظة: بصراحة وقتها ما كنّاش نتوقعو انّو حتّى الصّيغة هذي باش تقوم عليها القيامة هكّا
في بلادي، التحرّكات الكبيرة قلّ و ندر فين تكون شعبيّة، هي فقط مهنيّة في بلادي، نقابات القطاع العام (صحة و تعليم و نقل و امن و تجهيز ...) و الشركات الحكومية (ماء و ضو و تلفون و ستاغ و بوسطة و بترول...) يوقفو البلاد بالإضرابات، و الطلب الأوّل اصلاح القطاع، و الاعتناء بالمؤسسات، و توفير ظروف طيبة للمواطنين، يزيدو شهاريهم كل عام، و يرجعو يخدمو، يزيدو في الشهاري و لو كان الثّمن تغريق بلاد كاملة في الديون، و لو كان الثّمن هو القضاء على اي ملّيم كان المفروض يمشي للاستثمار في البنية التحتية و الاصلاح، بالطبيعة باقي المجموعات المهنية وقتها مشمئزّة من هذا الجشع... في بلادي، نقابات تدخل لمكتب مدير مستشفى و تسبّو، تدخل لمكتب وزير و تسبّو، علاش؟ خاطر المدير فاسد؟ لالا، خاطر المدير زلم؟؟؟ لا لا، خاطر المدير من الجيش الوطني، صحيح، هو دكتور استاذ عندو 28 سنة خبرة في ادارة مؤسسات صحية، لكن ما يهمّش، النقابة متاع المستشفى موش خايفة من حاجة راهي، جيست تحب تنقذ البلاد من العسكرة و من انقلاب عسكري، و بالطبيعة، وقت الي المجموعات هذي عملت الي عملت، باقي المجموعات المهنية مشمئزّة من هذا الجشع... في بلادي، اصحاب المؤسسات السياحية، يطالبو بالمساعدة من ميزانية الدّولة، و اصحاب الجرائد يطالبو بالمساعدة من ميزانية الدّولة، و قريبا الباعثين العقاريّين باش يطالبو بالمساعدة من ميزانية الدولة، لمّا اقترحنا عليهم، لمّا اقترحنا عليهم، انّو الدّولة تعاونهم بقدر ما دفعولها ضرائب لمّا البلاد كانت لاباس، قريب يسبّونا... و بالطبيعة، وقت الي المجموعات هذي طرحت طلباتها، باقي المجموعات المهنية مشمئزّة من هذا الجشع... في بلادي، البنوك الحكوميّة تغرق و توصل على حافّة الافلاس لأسباب يعرفها الخبير و الجاهل، و نصبّولهم من ميزانية الدّولة خاطر اذا ما صبّينالهمش وقتها، يفلسو و بلاد كاملة تفلس و شعب يجوع، وقتها، وقت التلافز و الاعلام، الاحزاب الكلّ تطالب بالاصلاح و ترفض الرسملة و لو كان ثمن تأخير هذه الرسملة هو خراب تونس، لكن توّا بعد ما تصبّو الفلوس، و بعد ما اصبح الموضوع غير موجود في الاعلام، و لاااا حزب مازال يطالب بمعرفة الاسبابا الي أدّت للوضعيّة المأساوية متاع البنوك الحكومية و اصلاحها، و لا واحد مازال يحكي عالموضوع... ما عادش يوكّل عيش انتخابي.... في بلادي، الاحزاب، و النقابات الكلها تطالب بالعودة للعمل، و تعلن ان مبدءها الاول هو رفض العنف و عودة سلطة القانون، لكنها ما تتجرّاش تخرّج بيانات باش تقول للنّاس الي تسكّر الطرقات و توقف العمل و تخسّر بلاد كاملة في مليارات راكم غالطين، لا لا، بالعكس، لمّا تاقف البلاد شهر و شهرين و المفاوضات يقابلها جدار من التعنت، الدّولة تقوم بواجبها باش ترجّع ماكينة الانتاج، يخرجو بيانات تنديد بتدخل الدّولة و مطالبة بإيجاد حلول فوريّة... و و بالطبيعة، وقت الي المجموعات هذي وقفت الانتاج و سكرت الطرقات، باقي المجموعات المهنية مشمئزّة من هذا الجشع... في بلادي، الناس الكل تطالب بالعدالة الجبائيّة، لكن لمّا يمشي قانون الماليّة لمجلس النّوّاب حسب صياغة خبراء وزارة الماليّة، يتبدّل في مجلس النّوّاب، و تتنحّى منو برشا شروط كانت تسمح برفض الحسابات و الارقام متاع الشركات المتلاعبة (بطلب الاغلبية البرلمانية)، و يتنحّى منو شرط فرض ورقة اتعاب على كل حريف من حرفاء المهن الحرّة، و يتبدّل بورقة اتعاب جمليّة يوميّة يعمّرها صاحب المهنة الحرّة وحدو على كيفو كلّ يوم (هذي بإجماع النّوّاب).... و و بالطبيعة، وقت المناقشة في محلس النواب، كلّ مجموعة الحكايات هذي ما تعنيهاش، مشمئزّة من هذا الجشع... في بلادي، خبراء وزارة المالية يقترحو افكار لمجابهة التهب الضريبي، و لمّا المجموعات المهنيّة المهنيّة تعترض و تضغط، و لا حزب، واااالاااا حزب تجيه الجرأة باش يخرّج بلاغ يقلهم عيب.... و بالطبيعة، وقت الي المجموعات هذي هاجت دفاعا على مصالحها، باقي المجموعات المهنية مشمئزّة من هذا الجشع... في بلادي، تنجّم تنقد الحكومة و تمزبلها، تنجّم تنقد المعارضة و تمزبلها، تنجّم تسب البوليس و الجيش و الرئيس، لكن كي تتجرأ و تنقد مجموعة مهنية او نقابة، او اتحاد اعراف، فإعلم انها نهايتك.... هذا ليس تصرّف شعب، هذا تصرّف تجمّع لمجموعات مهنيّة لا همّ لكلّ منها الّا نهب الأخريات
المحامين خرجو بلاغات غضب و اليوم اعتصامات و براسار روج.... الي يحب يفهم شنية الحكاية، و كيفاش كان القانون قبل، و شنوا الي تبدل، و علاش المحامين متقلقين.... يهبط في الصفحة و يقرا الستاتي متاع نهار 7 افريل مع ال7 و 11 دقيقة....، و يبدل كلمة طبيب بمحامي يا توانسة، فيقو، راهي المشكلة الكل قايمة على جال حاجة برك: التثبيت في شكون خلص ضرائبو...
البطاقات البنكيّة في تونس هذا المقال، ما فيهش إضافة كبيرة غير الأرقام... في الدّول المتقدمة، نجمو ينقصو من التهرّب الضّريبي، و قضاو تقريبا على السّوق الموازية، بالإعتماد أساسا، على تمشّي رئيسي، التنقيص من الفلوس الحب في المعاملات التجاريّة... في الدّول الاوروبّية، و في فرنسا مثلا، ما فمّا حتّى مكان ما تنجّمش تخلّص فيه بالبطاقة البنكيّة.... اليوم، باش نكتفيو بإعطاء فكرة على ارقام المعاملات بالبطاقات البنكيّة في تونس، و تطوّرها من 2010 ل2015... نبداو بالسّاس كالعادة، التعامل بالبطاقات البنكيّة، بدا في تونس عام 1989، لمّا مجموع البنوك التّونسية، أسّست شركة tunisie monétique او نقديّات تونس، الشركة هذي، تلعب دور الوسيط المركزي في العلاقة بين البنوك، لمّا الحرفاء متاع البنوك هذي، يتعملو بطاقاتهم البنكيّة باش يخلصو و الا باش يجبدو فلوس... عمليّا، كلّ يوم، و عبر تبادل الكتروني للمعلومات، شركة نقديات تجمّع عمليّات الخلاص و الجبدان الي يصيرو في البلاد الكلّ، و تبعث لكل بنك و للبوسطة تعاملات حرفاءهم متاع النهار هذاكا، و بالعمليّة هذي تتمسّ حسابات النّاس، بالمبالغ الي صرفوهم او جبدوهم بالكوارط... و ملاحظة هوني، صحيح، الشركات، بإعتبارها اهمّ متعامل اقتصادي، هي الي تنجّم تأثّر في قيمة التعاملات بالكاش، و صحيح احنا عملنا قوانين، لإجبار الشّركات على رفض التعامل بالكاش فوق مبلغ معيّن، لكن، كلّ شي يبقى بيد المواطن، اذا بكلنا نسعاو انّو تكون عندنا بطاقات بنكيّة، فتدريجيّا، ينجّم المواطن هو الي يدفع نحو التقليص من استعمال الكاش، و التنقيص من استعمال الكاش، معناه آليّا أقلّ تهرّب جبائي، اقل سوق موازية، و اقل فساد، خاطر الكاش ما يخلّيش تراس، بينما المرور بالبنوك، يخلي أثر، و الي يعمل حاجة غير قانونيّة، يعرف روحو، باش يتشدّ عاجلا ام آجلا بالأثر هذاكا... نتعدّاو توّا للأرقام المنشورة في موقع شركة نقديّات تونس... أحنا في تونس، و لحدود 31 ديسمبر 2015، عندنا 3 ملاين و 67 الف بطاقة بنكيّة يدورو في البلاد، و لمّا نقارنو هالرّقم بعدد الحسابات البنكيّة و البريديّة، نلقاو انّو في تونس، فمّا حياب على 4 برك عندو بطاقة بنكيّة، و هذا من جهة رقم ضعيف مقارنة بالدّول المتقدّمة، و من جهة ثانية، رقم قاعد يتحسّن من عام لعام، و هذا معناها، انّنا على الطريق الصحيحة، لكنّ لازمنا نسرعو شويّة في نشر ثقافة التعامل المالي الالكتروني... هذا من ناحية عدد البطاقات البنكيّة الي تدور... من ناحية عدد نقاط البيع المجهزة بآلة قراءة للبطاقات البنكيّة، فمازلنا بعاد برشا للأسف، عن الدّول المتقدمة، على قرابة 214 الف نقطة تجارة تفصيل في تونس، ما فمّا منهم كان قرابة 13 الف نقطة مجهزة بآلات خلاص الكتروني في 2015، يعني تاجر برك على كلّ 16 عندو هالآلة... و هوني، يجي دور وزاراة التجارة و المالية أساسا، لإيجاد تشجيعات باش النّاس الكلّ تنخرط في هالمنظومة... من ناحية عدد العمليّات الي تصير بالبطاقات البنكيّة في تونس، و هوني نحكيو على عمليّات السّحب و الخلاص، عام 2015، التوانسة استعملوا بطاقاتهم البنكيّة 57 مليون مرّة، و مجموع الأموال الي انجرّت عن هذا الإستعمال، بلغت 7190 مليار من ملّيماتنا... لاي بمعدّل حوالي 125 دينار للعملّيّة الواحدة أخيرا، الخلاص على الانترنات، ما عندناش ارقام محدّدة حوله، لكن على 33 الف موقع تونسي، فمّا كان 94 يسمحو بالتعامل المالي الالكتروني...
بالله الناس الي تتفرج في التونسية توا، اسمعو مليح ممثل انكفاضا وليد الماجري لا غير، الضيفين الآخرين راهم يخضرطو و يتجلطمو على حوايج موش فاهمينها، بجاه ربي ما يغرّوكمش بمنطقهم المؤامراتي.... راهي باناما بابرز افضل ما وقع للبشرية مهما كان مصدره، افضل صفعة للجانب المظلم من المالية العالمية، راهو الصحافيين الي خدمو على الموضوع من كل انحاء العالم، مشهود لهم بالكفاءة و لديار صحفهم... طبعا هو مجرد راي شخصي لمن يمكن ان يمثل له راي الادمين شيئا يُذكر الي لزني نمد وجهي و نعطي رايي هوني، هو انو فما خطر انّو في تونس، نحولو سلاح عظيم ضدّ الفساد المالي العالمي الى مهزلة كوميدية
عندنا 5 الاف فان جديد الجمعة هذي: شكرا ل marwen belhaj اولا، مرحبا بيكم، شرفتو الصفحة بإهتمامكم :) و ثانيا، ندعوكم تعملو طلة على المنشورات القديمة، نتصور بإذن الله تلقاو برشا تفسيرات ممكن تجلب اهتمامكم مرحبا بكم بيننا
تعقيب من طبيب على مقال اايوم صباحا : من طبيب الى الاقتصاد بالفلاقي : 1 سؤالك الاول جوابه صحيح 2سؤالك الثاني نحب نأكد ال tva انطلق العمل بيها في تونس سنة 1988 وما شملت الخدمات الصحية كان في 1993 ومن وقتها هياكل المهنة اعلنت رفضها ليها واعتبرتها تثقيل على كاهل المريض من ناحية و ضريبة غير اخلاقية لا توجد في اي دولة اخرى من دول العالم فكيف يعقل ان تكون بعض مداخيل الدولة من مرض المواطنين ، ولكن ولانه عصر الدكتاتورية و التسلط فلم تتمكن الهياكل من ثني الدولة على تطبيق القانون .... وصحيح الي قلته ومن وقتها الطبيب يدفع كل شهر نسبة 6 % على مداخيله المصرح بها وفي اخر العام ... الى اخره لكن يبقى سؤال لماذا ذهبت لاعتبارها داخلة في الفزيته اوتوماتيكيا في حين انها لو كانت كذلك لكانت الفيزيته بالفاصل يعني مثلا 20.000 + 6% تولي 21.200 ... ثالثا سامحني نصحح راه الطبيب مشمول بالمنضومة الحقيقية للتصريح الجبائي وماهوش كالتجار مثلا الي هوما في النضام الجزافي ... وفي النضام الحقيقي ثما زوز حالات ثمه طبه في ما يسمى حقيقي avec forfait assiette و ثمه طبه في الحقيقي tout court ... وبعد التصحيح هذا ضاهرلي تبريرك ماهوش مبني على حقيقة. رابعا و خامسا و بعض من هنا و هناك فسرت بطريقة جيدة كيفية التصريح في تونس وكنت صلحتلك صلحتلكلجبائينقطة الفايته بخصوص الاطبا ء. و حاولت انك تبرر حكاية المذكرة اليومية باش تزيد في الشفافية و استشهدت بفرنسا و قلت الي بالحق مافيهاش tva لكن فيها الطبيب يسجل اعماله اليومية في دفتر مرقم و مسجل في المحكمة وهنا نحب ناكدلك انه نفس الدفتر وبنفس المواصفات موجود في تونس وكل الاطباء ملزمين بالقانون باش يعمروه يوميا وفيه خطايا و عقوبات اذا ما يتعمرش ... وهنا انا باش نطرح سؤال زعمة علاش الادارة الجبائية متمسكة بهالمذكرة رغم انها مجرد تكرار للدفتر ؟ وهوني ممكن برشا اجوبة منها : 1 بيروقراطية متكلسة و تسرع في اقرار اجراءات لاهي باش تزيد في الشفافية و لا حتى شيء فقط طباعة اوراق و تدوير الزيرو عند اصحاب المطابع و ضياع وقت و جهد زايدين للطبيب 2ايهام المواطن باجراءات اصلاحية بينما الامر بعيد كل البعد عن ذلك وتلهاو يا ناس بالمهن الحرة بينما الشركات الكبرى و الفساد الكبار و رغم الي عندهم فاتورات فسماح سالم . تو نحب نحكب على ميمونة الي تعرف و.....;-) ونقلك امشي اقرا المذكرة المشتركة عدد 10 لسنة 2016 والي فيها شروط الفوترة و كم العقوبات من خطايا و سجن الي مقابلتها وهوني نحب نقلك انه ميمونة ماعندهاش الثقة في ادارة جبائية لم يقع اصلاحها بعد الثورة وتعرضت لبطشها وكيد السلطة من خلالها لكل من لا يعجبها ... وانه الادارة فيها الناس الشرفاء و فيها زاده الفاسدين والاجراء الجديد و العقوبات المرتبطة بيه نشوفوا فيها باب للابتزاز و الرشوة وفقط . اخيرا ان كانوا جادين وكحل حقيقي لتحقيق الشفافية و مقاومة الفساد و الرشوة هناك البطاقة الالكترونية الذكية للعلاج و كله على كله الكتروني مباشر آني ... carte vitale
شنية حكاية الأطباء و الضرائب؟ كيفاش كانوا قبل؟ شنوا الي تبدّل؟ علاش متقلقين؟ للي يحب يوسع بالو معانا شويّة، بإذن الله ما يندمش و وما يضيعش وقتو صباح الخيرات بلادي... الجمعة الي فاتت، تنسيقية هياكل اطباء القطاع الخاص، شنّت حملة إعلاميّة على الفصل 22 من قانون الماليّة 2016، و في بلاغهم الأخير، دعاو حرفيّا منظوريهم انهم ما يطبقوش ماجاء في الفصل هذايا.... الحكاية الكلها تهمّ الضرائب و التصاريح للقباضة الماليّة... كالعادة، باش نطرحو بعض أسئلة، و نجاوبو عليهم مع بعضنا... السؤال الأوّل هو يا ترى هالقانون الجديد تعمل للطّبّة بالذّات؟ الإجابة هي لا، قطعا لاااا... القانون الجديد يهمّ كلّ المهن الحرّة، من الطبيب للمحامي، للعدول للمهندسين المعماريّين لأي حد يعمل في مهنة حرّة غير تجاريّة... السؤال الثّاني هو كيفاش الأطبّاء متاع القطاع الخاص يخلصو في ضرائبهم قبل ما يخرج القانون الجديد؟ نبداو الساعة بدورهم كوسيط لقبض الtva من المواطنين و دفعها للقباضات: الأطبّاء لازمهم كلّ شهر، يمشيو للقباضة و يصبّولها الTVA بـ 6% على كلّ فزيتة خذاووها من المواطن في الشهر الي قبلو... آي نعم، كلّ فزيتة يدفعها المواطن لطبيب، راهي بالقانون فيها 6% TVA، و الطبيب كي يقرّر حق فازيتّو قدّاش، يحسب فيها زادا الTVA الي القانون يجبرو باش يجمعها من عند المواطنين، و الطبيب لازمو كلّ شهر يمشي للقباضة، يصرّح وحدو وحدو قدّاش صوّر الشهر هذاكا، و يدفع للقباضة هاك الـ TVA الي جمعها من مرضاه، يعني 6% من مدخولو الشّهري... و الحكاية هذي معمول بيها توّا أكثر من 20 سنة... هذايا بالنّسبة للTVA، و الي الأطبّاء مجرّد وسيط فيها و ما عندها حتى علاقة بمداخيلهم، بإعتبار انّو كيما قلنا، المواطن يدفعهالهم في وسط حقّ الفزيتة، و هوما يتكفلو بصبّانها لقباضة الشعب التّونسي،... نجيو توّا للضّريبة على دخل السّادة الأطبّاء في حدّ ذاتو... عموما، الأطبّاء يعملو عمليّة جمع للتصاريح متاع مداخيلهم طيلة ال12 شهر متاع العام، ينحّيو منهم ال6% TVA الي كانوا فيها مجرّد وسيط، و الي ديجا صبّوها للقباضات، و الباقي، ينحّيو منو 20% بعنوان مصاريف مهنيّة، و يزيد ينحّيو مختلف الامتيازات الي يمنحها القانون لكل مواطن تونسي حسب حالتو، و يطبقوا على الباقي نسب الضرائب الي مطبقة على كلّ الأشخاص الطّبيعيّين بما فيهم الشّهّارة، و يخلّصوا الواجب عليهم من ضرائب... السؤال الثّالث في موضوعنا هو : يا ترى القانون جديد بدّل حاجة في قيمة او نسب الضّرائب، الي الأطبّاء و أصحاب المهن الحرّة عموما مطالبين بدفعها؟ الإجابة هي لا، قطعا لاااا... القانون الجديد، ما بدّل حتى شي في النسب و المبالغ الواجبة على أصحاب المهن الحرّة... القانون الجديد، جاب فقط إجراءات جديدة في طريقة التصريح... هذا يهزنا للسؤال الرّابع: علاش هالبوبلي هذا الكلّ شنوّا المشكل؟ كان لاحظتو قبيلة كي حكينا على ضرائب المهن الحرّة، عاودنا برشا مرّات، انّو الطبيب و صاحب المهنة الحرّة عموما، هو الي وحدو وحدو يقول قدّاش صوّر، و على أساس التصريح متاعو، يتم تحديد المبلغ الي لازم يدفعو كضرائب... و الوضعيّة هذي، ما هيّاش مربوطة بأصحاب المهن الحرّة فقط، كلّ النظام الجبائي التّونسي قائم على مبدأ التّصريح التلقائي، و حتّى الشّركات، يمشيو وحدهم وحدهم للقباضات و يقولو قدّاش مداخيلهم، و يخلصو ضرائب على أساس المدخول الي هوما صرحو بيه... بالطبيعة، القباضات، تعمل ساعة ساعة رافل، و مراقبة معمقة لشركات او اشخاص، و الي تشدّ عامل تصريح كاذب، عموما راسو يتعرّى بالخطايا... الإشكالية هوني، في هالمراقبة هذي، لمّا مصالح الجباية تعمل مراقبة للشّركات، فهي تستعمل دفاتر المحاسبة متاعهم، تفرزها يطريقة معمقة، و تثبّت في فاتوراتهم، و بنوامر الفاتورات تعرف اذا فمّا فاتورة مخبية، و تنجّم تسأل الشّركات الي تتعامل معاها، و تحسب تطوّر مخزون السلع الي عندها... الحاصل، بالوثائق فمّا الف طريقة و طريقة، باش مراقب الجباية يفيق بالشركة الي عملت تصريح غالط... لكن، لااااكن، بالنّسبة لأصحاب المهن الحرّة، و بإعتبار ما عندهمش محاسبة، ما فمّا حتى وسيلة تثبيت عند مصالح الجباية الي تحب تعمل مراقبة معمقة على مداخيل أي منهم،... و القانون الجديد، فرض على أصحاب المهن الحرّة إجراءات جديدة من حيث طريقة التصريح لا غير... هذا يهزنا للسؤال الخامس: شنوّا جاب القانون الجديد؟ القانون الجديد، جاب واجبات اجرائيّة لا غير.... الطبيب، و صاحب المهنة الحرّة، بعد ما كان مطالب انّو يمشي كلّ شهر للقباضة و يقولها وحدو وحدو، راني صوّرت كذا، و يدفع الواجب عليه، على أساس المبلغ الي صرّح انّو صورو... أصبح مطلوب منّو آخر كلّ يوم، انّو وحدو وحدو زادا، يعمّر ورقة اتعاب يوميّة، يقول فيها تلقائيّا وحدو وحدو، قدّاش جاه من حريف، و قدّاش مداخيلو نهارتها، مع الإشارة هوني، انّو بالنّسبة للطّبّة مثلا، القانون، و مذكّرة وزارة الماليّة في الغرض، اعفاوهم من ذكر أسماء المرضى متاعهم، يعني السرّ الطّبّي محفوظ في القانون الجديد، و نفس المبدأ متاع احترام السّر المهني، يتطبّق على أوراق اتعاب المهن الحرّة المعنيّة بهذا السّرّ... القانون الجديد، فرض زادا، انّو أوراق الأتعاب اليوميّة لأصحاب المهن الحرّة، تكون ذات ارقام متسلسلة و متواصلة، باش حدّ ما يطيّش ورقة اتعاب و يقول نهارتها ما صوّرت شي... القانون الجديد طلب من أصحاب هالمهن الحرّة، انّو وحدهم وحدهم يعمرو أوراق الاتعاب هذي في آخر كلّ يوم، و يستحفظو بيها عندهم لا غير، و في آخر كلّ شهر يمشيو كالعادة وحدهم وحجهم، و يقولو تلقائيّا قدّاش مداخيلهم الشهر هذاكا، و يخلصو الواجب عليهم كالعادة... يقول القايل أخيرا، توّا اذا كان قبل صاحب المهنة الحرّة يمشي مرّة في الشهر للقباضة و يصرّح وحدو وحدو بالي يحب... و بالقانون الجديد، كيف كيف، يعمل وحدو وحدو ورقة اتعاب كلّ يوم و يكتب فيها الي يحب و يخبيها عندو، و يمشي مرّة في الشهر للقباضة و يصرّح وحدو وحدو بالي يحب، شنوّا الي تبدّل؟ فاش قام هالبوبلي؟ الإجابة ساهلة: • اوّلا، لمّا تكون فمّا ورقة اتعاب يوميّة، فإنّو الي باش يحطّ مبلغ تافه، باش تُظهر الحكاية مهزلة مقارنة بواقع المهنة هذيكا الي يعرفوه التوانسة، يعني موش كيما قبل طبيب يقول صوّرت زوز ملاين في الشهر مثلا ، موش كيما يقول صوّرت 100 دينار في النهار الفلاني، يعني من الصباح للّيل جاوني 2 مرضى برك • ثانيا، ميمونة تعرف ربّي و ربّي يعرف ميمونة، أصحاب المهن الحرّة من جهة، و وزارة الماليّة من الجهة الثّانية، يعرفو مليح انّو هذي ماهي الّا خطوة أولى، و انّو في المستقبل، مصيرها تولّي فمّا اجباريّة اصدار ورقة اتعاب مرقمة لكلّ حريف (و على فكرة، هذي هي الصّيغة الي مشات لمجلس النّوّاب في البداية، لكن بقدرة قادر تبدلت و اصبح الحديث عن ورقة اتعاب واحدة آخر كل يوم، و التبديلة ما اعترض عليها حتى نائب، لا اليمين الراسمالي الماسوني الغربي المتوحش لا اليسار مصير الضعفاء و نصير الشفافية و العدالة الجبائية :D )، لمّا مستقبلا تولّي فمّا اجباريّة اصدار ورقة اتعاب مرقمة لكلّ حريف و لمّا بالشويّة بالشويّة، المواطنين الكلّ يعرفو الحكاية، يُصبح اجتماعيّا صعيب انّو صاحب مهنة حرّة كيما طبيب و الا محامي، يقول للمواطن "بالله ما تاخوش من عندي ورقة اتعاب" و الّا "باش تخلّصني 50 دينار، لكن ورقة الاتعاب باش نحط فيها 20 برك امانك".... و بالطريقة هذي،، صاحب المهنة الحرّة، باش يخلي تراس على أي ملّيم صورو... صحيح باش يواصل يصرّح تلقائيّا بمداخيلو، لكن نهار الي يهبط عليه كونترول، باش يجبدولو أوراق الاتعاب الكلّ، و يبداو يحسبو، و اذا فمّا ارقام أوراق اتعاب ناقصة يفيق بيهم المراقب، و هكّا يصبح التهرّب الضريبي شيه مستحيل، و حد ما ينجّم يديكلاري مدخول غالط.... أخيرا فرانسا للمقارنة، صحيح ما فيهاش tva على الفزيتة متاع الطبيب، لكن الطبّة الي ما عندهمش محاسبة في فرانسا (و هوما ما يفوتوش 10% من مجموع طبة فرانسا)، موش يعملو في ورقة اتعاب يومية، لا لا، يعملو في دفتر كامل مرقم و مصحح في المحكمة يقيدو فيه مداخيلهم اليومية بالتفصيل.. كلامنا هذا، ما فيه حتّى تجريح للسادة أصحاب المهن الحرّة، الي ما نشكّوش في نزاهتهم و حرصهم على أداء واجبهم الضّريبي، تبقى التهرّب الضريبي حقيقة في تونس، و يمس القطاعات الكلّ، و كيما باقي القطاعات سهل التّثبيت عليهم، ما فمّا حتى داعي، باش أصحاب المهن الحرّة يكونو خارج دائرة التثبّت.... و رجائي من اصحاب المهن الحرة الي مشرفين الصفحة بمتابعتها، ما يأخذوش كلامنا كتهجّم عليهم، راهو الباهي و الخايب في كل قطاع، و راهو الي نحكي عليهم يتهربو، هم اقلية موجودة في كل المهن و القطاعات، و حاشاكم من التجميع نهاركم زين يا توانسة...
غدوا بإذن الله مع ال7 و 10 جقائق في الماتينال متاع شمس اف ام و مباشرة بعدها هوني في الصفحة، باش نفركو رمانة الطبة و الضرائب و الشنعة الي شانعينها توا على الفصل 22 من قانون المالية

PANAMA PAPERS، موقع انكفادا، محسن مرزوق، و المنصف المرزوقي صباح الخيرات بلادي... البارح حكينالكم على موضوع Panama papers، فسّرنا كيفاش بدات الحكاية، و فسرنا علاش خذات صيت كبير، و قلنا شنيّة الشبهات الي تحوم حول الأسماء المذكورة فيها، و كالعادة، الي يحب يسمعنا، يلقى ستاتي البارح على الصفحة... البارح زادا، قلنا انّو المعطيات ماهياش محلولة بكلها للعموم، و السبب، هو انّو وسائل الإعلام العالمية خذات هذا القرار بالإجماع، و قالت انّو ينجّم يكون فمّا أسماء ما عملت لا يدّيهم لا ساقيهم، لذا ماهي باش تخرج الّا الأسماء الي متأكدين من الشّبهة حول الوثائق الي تهمّهم... و فيما يخصّ تونس، قلنا انّو وسيلة الإعلام الوحيدة الي عندها كلّ المعطيات، هي موقع انكفادا، و تمنّينا عليهم اوّلا يثبتوا مليح في نوعيّة و معنى الوثائق قبل نشر الأسماء، و ثانيا، بعد نشر ما يريدون نشره، يقدموا الوثائق الي عندهم للقضاء، باش العدالة تأخذ مجراها... شنوّا الّي صار البارح، أوّلا، موقع انكفادا هبّط معلومة، قال فيها إنّو لقى زوز مراسلات الكترونية، بين السيّد محسن مرزوق و مكتب موساك فونسيكا الي تسربت منّو الوثائق، و ديما على ذمّة موقع انكفادا و على مسؤوليتو، في المراسلات هذي، السيّد محسن مرزوق سأل المكتب البنمي، كيفاش نعمل باش نحل شركة غير مقيمة... ثانيا، خرج خبر على موقع انكفادا، و تناقلاتو مواقع اغلب الوسائل الإعلامية في تونس، مفادو انّو السيّد منصف المرزوقي، عندو شركة عاملهالو مكتب موساك فونسيكا، و انّو هالشّركة تصبّلها virement بقيمة 36 مليون دولار من مؤسسة قطريّة... هات نفركو الحكايتين و نبداو بحكاية السيّد محسن مرزوق... الإشكاليّة هوني، تتطرح من منظور منهجي بحت... خاطر الإعتماد على مجرّد عنوان الكتروني، في نشر خبر يتعلق بالذمّة الماليّة و الأخلاقية لأي شخص، يخلّي باب للتّأويلات، و بصراحة، حرام كنز معلومات كيما panama papers، تقع معالجتو بطريقة تفتح باب التأويلات على مصراعيه... تمنيتهم على الاقل في الصياغة احترموا ضعف الادلة و قالوا مثلا "عنوان الكتروني بإسم محسن مرزوق" عوضا عن "محسن مرزوق ارسل..."، و نخاف لا يكونوا بداو بيه رغم ضعف المدعمات، فقط باش يعملو الbuzz، نخاف لا يكونو فضلو يبداو بيه هو قبل اسماء اخرى نكرة ممكن عندهم عليها مدعمات اقوى، و كلامنا هذا مبني على زوز ملاحظات: • اوّلا أي حدّ ينجّم يعمل عنوان الكتروني باسم أي حدّ آخر، و يتكلّم بإسمو، و حسب التّواريخ الي أعطاها موقع انكفادا، لهذه المراسلات، فهي تمّت آخر 2013 و اوّل 2014، يعني في قلب فترة التشنّج الانتخابي، و الحروب الالكترونية على مواقع التّواصل الاجتماعي و الفبركات من انصار هذا الجانب أو ذاك... و الي متوقع صار، و السيّد محسن مرزوق، نفى قطعيا وجود هالمراسلات من جيهتو ، و أعلن انّو باش يرفع الامر للقضاء (حقو)، و هو بيدو، طلب بإلحاح شديد من المسؤولين متاع موقع انكفادا انهم يقدمو وثائقهم للقضاء... يعني بالنّهاية، المحكمة تعيّن خبراء، باش يثبتو من هذه المراسلات الالكترونية، شكون الي بعثها، و من أي مكان تبعثت... و وقتها الي عمل حاجة يتحمل مسؤوليتها • الملاحظة الثّانية، هو الفرق بين نوعيّة المعلومات الي قدمها موقع المجمع العالمي للصّحافيّين الاستقصائيّين، و موقع انكفادا... في موقع المجمع العالمي، المسؤولين السّياسيّين و المشاهير الي اساميهم مبوّبة حسب البلدان الي ينتمولها... لمّا تدخل لأي إسم منهم، تلقاه مالك شركة او عدّة شركات، و الدّولة الي مسجلة فيها هالشركات، و الأهمّ تلقى وثائق رسمية تثبت هالكلام ... مثلا، في حال وزير الماليّة الفرنسي السّابق Jérôme Cahuzac، نلقاو اسم الشركة الي يملكها، و الي هي Cerman Group Limited، الي مسجلة في السايشال... و نلقاو تواريخ حلّانها و تسكيرها، و نلقاو سرد للمراسلات الرّسميّة ( و موش الكترونية) بين مكتب موساك فونسيكا و مؤسسات مالية لدولة السايشال، نلقاو خاصّة، نسخة من مراسلة رسمية للمكتب البنمي (بالاونتات و التصحاحة و الطابع)، مكتوب فيها اسم الوزير الفرنسي، و نلقاو أيضا نسخة من جواز سفر الوزير.... هذا الكلّ معناه، انّو النّاس ما نشرت اسم الوزير الفرنسي، الّا معلومات لا يمكن دحضها، و الوزير الفرنسي لمّا سألوه، ما انكرش الموضوع... و هذا الفرق بين كيفاش تمّ تناول الموضوع عندهم و عندنا... نجيو توّا، لحكاية السيّد المنصف المرزوقي..... الحكاية هذي، مهزلة اكبر، خاطرها بعد ما تناقلتها برشا وسائل إعلام، ظهرت كذبة، موقع انكفادا قال انّو هو زادا ضحيّة في الحكاية هذي، و السيّد منصف مرزوقي ظهر خاطيه طلعولو حكاية من الحيط باش يشوهوه، و المشرفين على انكفادا بيدهم كذبو الحكاية، و قالو انّو الموقع متاعهم تقرصن، و تمّ إدراج اسم السيّد منصف المرزوقي كذبا صمن منشورات الموقع... شنوّا نتيجة الّي صار بعد هالحكايتين، مصداقية panama papers، الي في العالم اجمع صايرة عليها تحقيقات جدّية، تضربت في الصّميم عند المواطن البسيط و الرّاي العام التّونسي ... المشكل هذا، حسب راينا المتواضع كان ممكن تفاديه بكلّ بساطة، لو موقع انكفادا، شرّك معاه مجموعة من وسائل الإعلام المحلّية الي ياثق فيها، كيما عملت الجريدة الألمانية الي دبرت الوثائق، لمّا اشركت معاها 108 وسيلة إعلامية أخرى عبر العالم... لو تمّ التّشريك هذا في تونس، كنّا نستفادو من معطيات panama papers: • ما غير حدّ ما يشكّك في سوء نيّة النّاشرين، بإعتبارهم برشا وسائل اعلام مختلفة، و موش وسيلة واحدة • توفّر آراء مختلفة على الوثائق، و هكّا، تقييم جدّيتها يكون افضل من لو كان موقع واحد هو الي عمل هالتّقييم • أخيرا، الاتفاق على النّشر المتزامن لأي معلومة يتفقوا على نشرها، يحميهم من مخاطر القرصنة، خاطر اذا موقع برك الي ينشر خبر غالط، الناس تفيق من الاوّل انّو الحكاية موش نورمال، بإعتبار اتفاق النشر المتزامن أخيرا، مهما كان الخطأ المنهجي متاع موقع انكفادا، فراهو يبقى من احسن المواقع الإستقصائيّة، و تكفي عضويتو في المجمع العالمي للصّحافيّين الإستقصائيّين للتّدليل على قيمتو... في نظرنا الخاص، الموقع اخطأ في منهجيّة تقييم جدّية المعطيات الي عندو و منهجية نشرها، لكن هذا مالازمش يقلّل من مصداقيتو عند التوانسة، و و ما لازموش خاصّة خاصّة، يقلّل من اهمّية المعلومات الأخرى الي ممكن تكون موجودة في Panama papers... الخطأ يصير، و كلّ ما نتمنّاه هو انّو يكون القادم افضل، و موقع انكفادا، يفتح الباب لزملائه من وسائل اعلام ياثق فيها، و يقدمولنا مادّة تفيد الناس و العدالة... نهاركم زين يا توانسة...
نصيحة للقائمين على موقع انكفادا، ما نكبروش كروشكم، كيما الجريدة الالمانية استعانت ب108 وسيلة اعلام في تحليلها للمعطيات الكل، انتوما زادا شركو معاكم بعض وسائل الاعلام المحلية و اتفقوا معاهم على النشر المتزامن كيما صار عبر العالم، تربحوا : * اولا تعدد الاراء التقنية حول اهمية المعلومات و جديتها * ثانيا، علم الناس بعملية النشر المتزامن تقيكم من مشاكل القرصنة كيما المهزلة مناع اليوم حول المرزوفي * ثالثا، تكبر مصداقيتكم باعتبار وجود ناس من وسائل اعلام مختلفة ما يعفيكم من انتقاد نزاهتكم و موضوعيتكم مجرد اقتراح
PANAM PAPERS صباح الخيرات بلادي... نهار الأحد، 109 وسيلة اعلام في العالم، هبطت نفس الموضوع، panama papers، الحكاية مازالت ما خذاتش حظّها في الإعلام التونسي، لكن نأكّدلكم انّو تقريبا هذا موضوع الBuzz متاع الجمعة هذي، و اليوم إذا، باش نحاولو نبسطو الموضوع، و نعطيوكم فكرة عالحكاية الي باش تكون حديث العالم جمعة كاملة... باش نطرحو بعض أسئلة و نجاوبو عليهم... أوّلا كيفاش بدات الحكاية؟ توّا عام لتالي، جريدة المانيّة، تحصّلت على 11 مليون و 500 الف وثيقة داخلية متاع مكتب استثمار بنمي، المكتب هذا، اختصاصو، تكوين الشركات الغير المقيمة، société offshore، في الدّول الي معروفة بتساهلها مع القوانين الماليّة و الجبائيّة، يعني الدّول الي آخر اهتماماتها الشفافية، كيما السايشال و الباهاماس و البانما... الجريدة الألمانية هذي، كي شافت الكمّية المهولة من الوثائق، عرفت انّها ما تنجّمش تفرزهم وحدها، و لذا اتّصلت بمنظمة دوليّة اسمها التجمع العالمي للصّحافيّين الإستقصائيّين، و هكّا تمّ تشريك صحافيّي 109 جريدة عبر العالم في فرز هالـ 11 مليون و 500 الف وثيقة... ثانيا، آي و شنيّة المشكلة؟ علاش الحكاية ماخذة هالإهتمام الكلّ؟ لازمنا نعرفو، انّو هالوثائق هذي اثبتت وجود، شدّو عندكم : 214 الف و 488 شركة غير مقيمة، أسّسها مكتب الاستثمار الكندي هذا، في بلدان معروفة بإنعدام شفافيّة قوانينها المالية و الجبائية، و رفضها التعاون مع باقي العالم لكشف المتحيلين و المتهربين من الضّرائب و مبّيضي الأموال... اوّل مرّة تخرج للعموم هالكمّية الكبيرة من المعلومات، على الجانب المظلم من الماليّة العالميّة... و خاصّة تخرج وثائق تهمّ رؤساء دول و مشاهير من العالم اجمع... في الوثائق الي خرجت لحدّ الىن، فمّا 12 رئيس دولة، منهم 6 مازالو يحكمو حاليّا، فمّا 128 مسؤول سياسي سامي من 50 دولة مختلفة، فمّا 29 واحد من بين اغنى 500 شخص في العالم... هذاكا علاه الموضوع ماخذ صيت عالمي... ثالث سؤال و اهمّ سؤال في موضوعنا هو: لاش تصلح الشركات غير المقيمة و شنية المشكلة فيها ؟ مبدئيّا ما فمّا حتّى مشكلة، عادي، أي حد ينجّم يحلّ شركة غير مقيمة، في أي بلاد في العالم، كيما فرانسا، كيما تونس، كيما أمريكا، كيما بريطانيا،.... الشّركات غير المقيمة، لمّا تكون معمولة بشكل شفّاف، في بلاد عندها قوانين رقابة، و عندها إدارة صارمة، هي شركات يكون أهدافها مثلا تنسيق اعمال شركة عالميّة في جهة من الجهات، او بلاد من البلدان، و تحلّ في البلاد هذيكا، للتعامل مع غير المقيمين في البلاد هذيكا أساسا، كيما السيتي بنك عندنا في تونس مثلا... تصبح فمّا إشكاليّة في الشركات غير المقيمة، لمّا تكون مؤسّسة من طرف مكتب استثمار سمعتو خايبة، كيما مكتب موساك فونسيكا الي خرجت منو الوثائق، و خاصّة، لمّا تكون الشركات الي كوّنها هالمكتب، تكوّنت في بلدان تغمّض عينيها على مصدر الفلوس، و تغمّض عينيها على أصحاب الشّركات هذي شكونهم، و ترفض تبادل المعلومات مع باقي الدّول حول تنقّل الأموال... عمليّا كيفاش تصير الحكاية؟، المكتب هذايا، يتعامل مع أصحاب الثّروات، يخلق شركات وهميّة، بأسماء مستعارة للمساهمين (آي فمّا بلدان تسمح بهالعمليّة)، و الشركات هذيكا، تخلق شركات أخرى، و بالنّهاية، تلقى مثلا، شركة مقرها بنما، تملك حساب فيه مليارات في اوروبا، و الا تملك يخت راسي في اسبانيا، و الا تملك قصر في جنوب فرنسا.... تعقيد هالنّوع منالشركات، و هذي تملك هذي، و هذي شريكة مع هذي، إضافة لأنّو البلدان الي مسجلة فيها ترفض تعطي أي معلومات على أصحابها، يخلّي هالشركات ملاذ آمن لأصحاب الثّروات الي يحبّو يتهربو من الضّرائب، و الا للمجرمة الي فلوسهم جاية من المخدرات، و الا للسياسيّين الي قابضين رشاوي... يعني بالنهاية تلقاهم يتصرفو في حسابات بمليارات، في أملاك بمليارات، و اسمهم الشّخصي ما يُظهرش في الحكاية، و هكّا الفيسك متاع بلدانهم ما يفيقش بيهم، و ما يخطّيهمش... و البوبلي الي قايم حاليّا، جاي اساسا من الشبهة الشديدة بغسيل الاموال و التهرب الضريبي، المرتبطة بكل من يتعامل نع الشركات غير المقيمة stés offshore الي مسجلين في دول جنات جبائية كيما الباهاماس و السايشال و غيرهم... رابع سؤال في موضوعنا: يا ترى النّاس الي تجبدت اساميهم في الحكاية بكلهم امورهم غير قانونيّة؟ الإجابة هي لا قطعيّا، خاطر اوّلا، كيما حكينا، فمّا شركات غير مقيمة، أسسها او تعامل معاها المكتب هذا، هي شركات قانونيّة و تخدم بشفافيّة، و وجودها في وسط هالوثائق ما يعنيش آليّا انها شركات فاسدة، و ثانيا و الاهمّ، كمّية الوثائق مهولة، و فيها كلّ شي، مايلوات، فاكسوات، أوراق مختلفة، نتائج بحث على google، على بعضو، يعني عادي يتوجد اسم مولاه لا علاقة بالموضوع جملة، و هذاكا علاه، ال109 وسيلة إعلامية من مختلف انحاء العالم، الي خدمو عالموضوع، قرّروا بالاجماع، عدم نشر الوثائق الكل للعموم، و اكتفاو بأسماء المشاهير، خاطر ينجّم ناس ما عملت حتى شي غير قانوني تتشوه سمعتها بالحكاية... السّؤال الخامس و الأخير في موضوعنا هو : و تونس في هذا الكلّ ؟ أحنا في تونس القانون واضح، يمنع على التونسيين المقيمين في تونس، امتلاك ثروات في الخارج غير مصرّح بها للبنك المركزي، هذا من ناحية قانون الصرف، من ناحية الجباية و الضّرائب، اذا تونسي مقيم في تونس يملك ثروات في الخارج عبر شركات غير مقيمة او غيرو، فيبقى السؤال المطروح: من اين لك هذا، و يا ترى خلّصت عليهم ضرائب و الا لا، و شخصيا ما نتصورش شكون مساهم في شركة غير مقيمة عاملها مكتب موساكا فونسيكا و مسجلة في احدى جزر جنات الضرائب، يكون انسان نظيف و ما عندو ما يخبي....على كل حال، لمّا ندخلو لموقع المجمع العالمي للصّحافيّين الاستقصائيّين، و ندخلو لملخّص بحث صحافيّي العالم، حول المسؤولين السياسيّين الي اساميهم خرجت في الحكاية، و الي مرتبين حسب الدّول، ما نلقاوش تونس بين الدّول المعنيّة... لكن، لاااكن، كيما قلنا، انّو النّاس الي اساميها تجبدت، موش معناها آليّا عملت عمل غير قانوني، فكيف كيف زادا، الي اسمو ما تنشرش في قوائم نهار الأحد، موش معناها آليّا اسمو موش موجود في الـ 11 مليون و 500 الف وثيقة الي تمّ تسريبهم، الكمّية المهولة للوثائق، تخلّي فمّا إمكانيّة انّو أسماء يتعدّو في المهموطة و ما يفيق بيهم حدّ،... و فما زادة موضوع انو الاسماء التونسية ماهياش مهمة كفاية باش تكون موضوع للصحافة العالمية، يعني معرفة الاسماء التونسية ماهي ممكنة الا بنشر كل المعطيات للعموم، و الي هي حكاية ما صارتش للأسباب الي ذكرناها لفوق....في تونس عندنا موقع اسمو انكفادا، الموقع هذا، داخل في شبكة المجمع العالمي للصّحافيّين الاستقصائيّين، و حتى هو اعطاوه امكانية الدخول للمعطيات الكل، و كلّ ما نتمنّاووه، هو انّو اوّلا، يكون حرفي، و اذا لقى أسماء تونسيّة، يكون قادر على دراسة الوثائق و فاهم علاش توجدت الأسماء هذيكا غادي، و شنية دورها، و اذا خاطيهم ما يشوّههمش بالفارغ، و ثانيا، هو انّو بعد ما يستفيد من جلب القرّاء ليه عبر نشر المعطيات و الأسماء الي لازمها تتنشر، يقدّم الوثائق الي تهمّ التوانسة لمصالح الجباية و وكيل الجمهورية باش يخدمو خدمتهم، و الي عمل حاجة يتحمّل مسؤوليتو... نهاركم زين يا توانسة...
إجابة للنّاس الكل الي تسأل على موضوع بنما بابر، التقرير جاهز، يتعدّى غدوا الصباح في ماتينال شمس اف ام مع ال7 و درجين متاع الصباح، و ديجا هوني مبرمج باش يتنشر في الصفحة مباشرة بعد الراديو
حقّ الإضراب صباح الخيرات بلادي... اليوم باش نحكيو على حقّ الإضراب، و في البداية، لازمنا نوضحو، انّو الإضراب حق دستوري، يعني من حق العمّال الإضراب للمطالبة بحقوقهم، و ما فما حتى حق تقريبا تم اكتسابو دون نضال.... لكن، لاااكن، و هوني توضيح مهم، حق الإضراب في تونس، كيما في اعتى ديمقراطيات العالم، هو حقّ مقنّن، يقول القايل، آش معناها مقنّن؟ • اوّلا، موش حكّ راسك اليوم، و اضرب غدوا، الإضراب معناها توقف الإنتاج، و هذي مضرّة للمؤسسة و للحرفاء متاعها، لذا، لدى الشعوب المتقدمة الكلّ، و الي نتمنّاو نهار نوصلو كيفهم في تونس، الإضراب لازم ياقع الإعلان عليه على الأقل 15 يوم قبل تنفيذو، و الأجل هذايا، معمول باش المؤسسة تنظّم امورها، و تنبّه حرفاءها باش ما تخسرهمش نهائيّا، و باش هالحرفاء زادا ينظمو امورهم و ما يتفاجؤوش بغياب الخدمات... احنا في تونس للأسف شفنا مهازل يندى لها الجبين بعد الثّورة، و بكلنا نتذكرو برشا ايّامات في تونس الكبرى مثلا، لمّا الناس تجي تخدم الصباح في وسائل النقل العمومي، و لعشية تلقى روحها قدّام اضراب مفاجئ و تتمرمد باش تروّح، و نفس الوضع باش نعيشوه في قطاع التعليم الثّانوي الأسبوع هذا، خاطر السيّد لسعد اليعقوبي، قرّر نهار الجمعة الي فاتت، تعطيل دروس تلامذة الجمهورية التونسية... • الحاجة الثّانية الي لازم نعرفوها حول تقنين الإضرابات في الدّول المتحضرة، هو انّو الي يُضرب، فهو متعيّب عن العمل، ما انتجش، و موش من حقّو يخلص النهار هذاكا، الإضراب هو حركة نضال لازمها تضحية شخصيّة، و عدم الحصول على اجر يوم الإضراب، هو امر بديهي ساري لدى كلّ الشعوب الديمقراطية المتحضرة، خاطرهم فهمو بكلّ بساطة، انو خلاص يوم الاضراب، معناه انّو الاضراب يصبح مجرد يوم عطلة خالص الأجر يقرره العامل وقت يُظهرلو، و هذا معناه خراب اقتصادي شامل للبلاد... لذا، كلّ قوانين العمل الدولية و منظمات العمل الدولية متفقة على خصم اجرة يوم الإضراب.... احنا في تونس للأسف، شفنا مهازل يندى لها الجبين بعد الثّورة، و المهازل الي نقصدها هي انّو جات حالات، ما تمّش فيها اقتطاع أيام الاضراب عن موظّفي القطاع العام المضربين، تعرفو آش معناها موظّفي القطاع العام ماهو؟ يعني الموظفين الي يخلّص فيهم الشعب التّونسي من جيبو بالضرائب الي يدفع فيها... في القطاع الخاص، كلّ ما فمّا اضراب، يتم اقتطاع أجرة يوم الاضراب، خاطر فمّا شكون واقف على رزقو و يحافظ على حقّو الي عاطيهولو القانون، لكن رزق الشعب التّونسي، ما وقف عليه حدّ في برشا حالات بين 2011 و 2014، و تمّت إضرابات من طرف موظّفي القطاع العام، يعني ما خدموش، و رغم هذا خذاو اجورهم كاملة من أموال الشعب التونسي... أخيرا تذكير العادة.... اذا نحبّو بلادنا تاقف على ساقيها، و نحسنو مستقبل صغارنا، نستهلكو تونسي، و كلّ واحد يخلّص الواجب عليه لقباضة الشّعب التّونسي.... نهاركم زين يا توانسة،
شنوّا الـ CDC ؟؟؟ صباح الخيرات بلادي... مؤخّرا، تمّ الإعلان عن تعيين السيدة بثينة بن يغلان على رأس صندوق الودائع و الأمانات أو الـ CDC... كالعادة في بلادنا، فمّا الي عجبهم التّعيين، و بالطبيعة فمّا الي ما عجبهمش، احنا هوني، مهمّتنا موش تقييم التّعيينات، و لذا، باش نكتفيو اوّلا بتوضيح حول طريقة التّعيين في حدّ ذاتو، و ثانيا، بتفسير شنوا هالـ CDC، و شنيّة مهمتو، و شنوّا حجم الأموال الي نظريّا، من حقّو يتصرّف فيهم... نبداو بالتّعيين في حدّ ذاتو، و نقولو توضيح وحيد، الي يقترح اسم المدير العام لصندوق الودائع و الأمانات، موش وزير الماليّة، كيما راج مؤخّرا في مواقع التّواصل الاجتماعي، و انّما الوزير الأوّل...... نتعدّاو توّا لتفسير شنوّا هالCDC، علاش عينين الناس الكل عليه، و شنوّا دورو... الCDC، أو صندوق الودائع و الأمانات، هو شركة حكوميّة رأس مالها 50 مليار، تأسّست بمرسوم في سبتمبر 2011، و كي نقولو شركة حكوميّة رأس مالها 50 مليار، فمعناها، انّو عام 2011، فمّا 50 مليار، خرجت من ميزانيّة الشّعب التّونسي عامتها، و تحطّت كرأس مال لهالشّركة هذي... النّتيجة... هذي شركة 100% ملك للشّعب التّونسي مادامو حطّ رأس المال من ميزانيتو آي و شنوّا مهمّتها؟ صندوق الودائع و الامانات، مهمّتو حسب المرسوم الي أسّسو، هي : أوّلا، تسليف الدّولة عبر تقنية اسمها سندات الخزينة، و التّقنية هذي، توّا يجي نهار نفسروها، المفيد انّو العمليّة هي تسليف الدّولة، و التسليف هذا بالانتيريس بالطبيعة ثانيا، الاستثمار بالشّراكة مع الخواص في مشاريع في كلّ المجالات الاقتصادية الاستراتيجية للبلاد، و خاصة استثمارات البنية التحتية، و في التنمية الجهوية، و في المجالات التكنولوجيّة و غيرهم... ثالثا، الاستثمار في الأسواق المالية، يعني يشري و يبيع في البورصة، يساهم في صناديق استثمار أخرى، يسلّف شركات أخرى عبر تقنية اسمها "القروض الرقاعية"... هذي اهمّ مجالات تدخّل الCDC او صندوق الودائع و الأمانات... آي يقول القايل، توّا هو رأس مالو 50 مليار، بينما حجم الاستثمار االعمومي و الخاص في تونس عام 2014 برك وصل 16609 مليارات.... يعني اذا باش انعملو على راس مال الـCDC برك، فمساهمتو في الاستثمار التونسي حدّها حدّ 0.3%... شنيّة فائدتو و شنيّة قيمتو، و علاش النّاس الكل تحكي عليه، رغم الي راس مالو يعتبر قطرة في بحر احتياجات بلادنا... لكن بالشويّة عاد، الـ CDC صحيح رأس مالو 50 مليار برك، لكنّ جملة الموارد الي أعطاتهالو الدّولة باش يتصرّف فيها اكبر بباااارشة... في تونس عندنا حاجة اسمها صندوق الادّخار الوطني التّونسي، و هو بالفلّاقي فلوس ادّخار الشعب التّونسي عند البوسطة... الأموال الي مدّخرينها المواطنين في الصّندوق هذا، كانت تحطهم البوسطة على ذمة الخزينة العامة للبلاد التونسية، يعني الحكومة تصرف منهم و ترجع بالانتيريس، توّا بعد ما تخلق الCDC، أموال صندوق الإدّخار الوطني، باش يصبح يتصرّف فيهم هو، يستثمرهم كيما يخوّلّو القانون، و يدفع للبوسطة الانتيريس الي تدفعو بدورها للمواطنين الي حاطّين فلوسهم... و نردّو بالنا هوني، هذا موش معناها انّو فمّا لعب بفلوس التوانسة الي في البوسطة، لا بتاااتا، العمليّة مقنّنة بقواعد علميّة ماليّة، و فلوس النّاس في الحفظ و الأمان كالعادة منذ تخلق صندوق الادخار الوطني عام 1956... كلّ ما في الامر هو انّو الجهة الحكومية الي تستعمل فيهم تغيرت، و طريقة استثمارهم، باش تتوجّه اكثر للإستثمار لخلق الثروة و مواطن الشّغل... صحيح، فمّا خطر انّو بعض المشاريع الي يستثمر فيها الCDC تفلس و المساهمة متاعو تتبخّر، لكنّو أوّلا، خطر عادي في مجال الاستثمار، و خطر متابع بدقّة، و مُسيطر عليه، و الأرباح متاع الصندوق في الاستثمارات النّاجحة تغطّي تماما هالنوع الخسائر لو صارت، و ثانيا و الأهمّ بالنّسبة للنّاس الي حاطّة فلوسها في الادخار في البوسطة، كلّ عمليّات الـ CDC هي عمليّات بضمان الدّولة، و حتّى لو افلس (و هذي حاجة تقريبا مستحيل تصير)، فإنّو الدّولة بالقانون هي الي تحلّ محلّو و تخلّصلو تعهّداتو، بالفلّاقي، فلوس النّاس في الحفظ و الأمان كالعادة،.... دونك صندوق الودائع و الامانات، و إضافة لرأس مالو الي بـ 50 مليار، باش يتصرّف و يستثمر موارد صندوق الادخار الوطني البالغة في 2014، شدّو عندكم .... 3708 مليارات، و باش يتصرّف زادا في الامانات و المبالغ المؤمنة في القباضات في اطار قضايا و سلف و غيرهم، و البالغة في 2014 حوالي 610 مليارات... الحاصل مجموع الموارد الي محطوطة تحت تصرّف هالصّندوق بلغت في 2014 حوالي 4450 مليار، و هذا يحعل منّو اهمّ أداة استثمار في البلاد، و يخلّي عينين السياسيين و المحللين و الصحافيين الكل عليه... نهاركم زين يا توانسة...
زوز اخبار هبطو في موقع الصباح نيوز الجمعة هذي و تمنيتهم يعملوا و لو عشر ال buzz الي عملاتو عركة المرا و الرلجل في الكبارية: واحد : حسب متحدثة بإسم النيابة العمومية بنابل: اعوان الضابطة العدلية رفضوا تنغيذ قرار قضائي نهائي باننتزاع عقارين على ملك كل من السادة سليم شيبوب و عياض الودرني.... لا شفنا توضيح من وزارة العدل لا الداخلية لا من المحامين متاع المعنيين بالامر... و الاتعي الخبر ما خذاش حظو لا في فايس لا في الاعلام اثنين : هيئة مكافحة الفساد خرجت بلاغ قالت فيه انو فما نقص في الشفافية في طريقة الانتداب بالوظيفة العمومية و قالت انو في برشا مؤسسات عمومية النقابات فارضة انتداب اولاد الناس الي تخدم غادي ديجا بعيدا عن اي مناظرة و دون اي مساواة في الحظوظ مع باقي ابناء الشعب التونسي المالك الحقيقي لهذه المؤسسات....
شنوّا الـ TMM صباح الخيرات بلادي... المواطن، لمّا يمشي لأي بنك باش يأخذ قرض، اوّل حاجة يسأل عليها، هي قدّاش ينجّم يأخذ، و البنكاجي، يجاوبو بعد ما يسألو على شهريتو، او مداخيلو الشّهريّة اذا ماهوش شهّار... لكن، إضافة لمبلغ القرض و مدّة الترجيع، فمّا بالطبيعة معلومة أخرى مهمّة للمواطن و للبانكا، هي نسبة الانتيريس الي باش يخلّصها المواطن على هاك القرض الي خذاه... و في غالبية الحالات، البنوك، ما تقولش للمواطن انّو الانتريس الي باش يدفعو هو كذا%... لا، نسبة الانتيريس الي يتفقوا عليها المواطن و البانكا، هي في اغلب الحالات TMM+ عدد من النقاط، مثلا TMM + 3 و الا 4 و الا غيرو... آش معناها الحكاية هذي؟ و علاش يعملو فيها أصلا؟ الـ TMM هو اختصار للعبارة الفرنسيّة taux moyen du marché monétaire... و ترجمتها معدّل نسبة الاقتراض في السّوق النّقديّة، و السّوق النقدية، انّجمو نختصروها، في سوق السلف بين البنوك.... البنوك، عندها ضوابط لتوازناتها الكبرى في السيولة، معناها لازم في أي نهار يكون عندها كمّية فلوس ليكيد، مرتبطة بقدّاش عندها ودائع و قدّاش عاطية كريديات، و الكمّية هذي يحدّدها البنك المركزي حسب ضوابط تقنية معينة... المفيد، و في إطار نشاطها اليومي، فمّا بنوك تنجّم تتجاوز هاك الكمّية المطلوبة، و بنوك تكون وضعيّة فلوسها اقلّ من الكمّية المطلوبة، و لتلافي النّقص، البنوك تتسلّف من بعضها على نهار، و البانكا الي عندها فايض سيولة، تسلّف البانكا الي ناقصة سيولة،، و بالطبيعة، لمّا يتسلفو من بعضهم، يتسلّفو بالانتيريس... نجيو أخيرا لTMM شنوّا... هاك نسبة الانتيريس الي البنوك يسلفو بيه لبعضهم على نهار، يجي البنك المركزي، و يحسب المعدّل متاعها على شهر كامل، و ينشر على موقعوا قيمة المعدّل متاع الشهر هذاكا، و هذاكا هو TMM... و الـ TMM الي يطبقوا فيه البنوك في شهر مارس الحالي مثلا، هو معدّل الانتيريس الي طبقوه البنوك بين بعضهم في تعاملاتهم متاع شهر فيفري... و قيمتو حاليّا 4,22%... يعني بالنهاية، لمّا بانكا تقول لمواطن، و الا شركة، راني باش نعطيكم قرض بانتيريس TMM+ 3 مثلا، فالنسبة متاع الانتيريس تطلع 7,22% في الشهر الحالي... و بالطبيعة، لو يتغيّر الTMM الشهر الجاي و يولّي 4.25%، فإنّو الانتيريس الي يدفعو المواطن او الشّركة، في افريل، باش يولّي 7.25%... يقول القايل، علاش هالبوبلي الكلّ، علاش بكلّ بساطة، البانكا ما تقولش للمواطن راني باش نسلفك بنسبة انتيريس بكذا% و قصّ النزاع... لازمنا نتذكّروا اوّلا انّو البانكا، هي شركة مثل باقي الشّركات، الهدف متاعها هو انها تربح فلوس باش تواصل تعيش و ما تفلسش، ثانيا، البانكا عندها كلفة لهاك الفلوس الي تسلّف فيهم، و كلفة البانكا، مرتبطة هي بيدها بالTMM... توّا نتصورو تجي البانكا للمواطنين، و تقلهم باش نسلّفكم بانتيريس 5%، و من الجهة أخرى، الـ TMM، يعني الانتيريس الي يخلصوه البنوك لمّا يتسلفو من بعضهم، يطلع لفوق 5%... معناها البانكا باش تولي تخدم بالخسارة، و هذا طبعا امر موش مقبول... هذاكا علاه، الانتيريس على القروضات، يكون ديما مربوط بقيمة الـ TMM، باش البانكا ما تخدمش بالخسارة... لكن ربط الانتيريس بالTMM فيه استثناء يهم القروص الي مدة خلاصها تفوت 15 سنة، في الحالات هذي، البنك المركزي يفرض على البنوك تحديد نسبة انتريس قارة و محددة على اعتبار انو المواطن ما ينجمش يكون مسؤول و لا عندو القدرة على تقييم كيفاش باش يتطور TMM بعد اكثر من 15 سنة نجيو توّا لقيمة هالTMM قبل و بعد الثّورة... بين 2006 و 2010، كان معدّل الـ TMM حوالي 4.85%، و بين 2010 و 2015، معدّل الTMM بلغ حوالي 4.38%... و هذا معناه، انّو معدّل كلفة الانتيريس الي يدفعوه المواطنين و الا الشّركات على قروضاتهم، نقصت بحوالي 4 دينارات و 700 ملّيم على كلّ مليون متسلفينو... أخيرا تذكير العادة، اذا نحبو بلادنا تمنع و تاقف على ساقيها، نخدموا بقلب و رب، نستهلكو تونسي، و نخلصو الواجب علينا من ضرائب لقباضات الشعب التونسي... نهاركم زين يا توانسة...
تطور الأسعار في فيري 2016 و خاصّة، علاش نسب التضخّم الي يعطيها المعهد الوطني للإحصاء تُظهر للنّاس لا علاقة بالواقع صباح الخيرات بلادي... المعهد الوطني للإحصاء، هبّط ارقام التضخّم لشهر فيفري 2016... و اليوم، باش نعملو طلّة على هالأرقام، و نشوفو حالنا في الزّوز اشهرة اللوالى متاع كلّ عام من الثّورة لتوّا، نبداو بالسّاس كالعادة... التضخّم هو بالفلّاقي، ارتفاع الأسعار بين فترة و فترة، و لمّا نقولو انّو التضخّم بلغ نسبة معيّنة في شهر من الاشهرة، معناها في المعدّل، الأسعار ارتفعت بهاك النّسبة بين الشهر هذاكا، و الشهر الي كيفو عام لتالي... التضخّم عندو برشا اسباب، كنّا شرحناها برشا مرّات، و كالعادة، الي يطل في الصفحة يلقى تفسيراتنا أغلب النّاس، كي تسمع نسب التضخّم الي يعلن عليها المعهد الوطني للإحصاء، تُظهرلها موش صحيحة، او بالأحرى، تُظهرلها بعيدة على الشّي الي تحس فيه هي كلّ يوم... الحالة هذي، ما هيّاش مرتبطة بتونس، هي حالة علميّة مدروسة، و تتسمّى نسبة التضخّم المحسوس، و الي عامّة تكون اكبر من نسبة التضخّم الفعليّة، لسبب بسيط، هو انّو نسبة التضخّم الي يعلنها المعهد الوطني للإحصاء، هي معدّل محسوب على 1030 منتوج مختلف، في 3672 نقطة بيع على كامل تراب الجمهوريّة... و كي نقولو معدّل، معناها في وسط هاك الـ 1030 منتوج مختلف، فمّا الي طلع اكثر برشا، و فمّا الي طلع اقل ببارشا من هاك المعدّل... و كلّ مواطن، يحس التضخّم في المنتجات الي يستهلكها فقط، و لمّا يكون معدّل ارتفاع أسعار المنتوجات الي يستهلكها المواطن، اكبر من معدّل ارتفاع أسعار ال1030 منتوج، فطبيعي المواطن يحس النّسبة ما تعبّرش على واقعو... باش نعطيكم مثال تفهموني بيه، في فيفري 2015، مقارنة بفيفري 2014، كانت نسبة ارتفاع أسعار الأدوات المدرسيّة 11.5%، و نسبة ارتفاع أسعار الغلال 10%، و نسبة ارتفاع أسعار الخضر 27.1%، بينما معدّل نسبة ارتفاع كلّ المنتوجات الي تتباع في تونس، يعني نسبة التضخّم الي اعلن عليها المعهد الوطني للإحصاء في الوقت هذاكا، يعني بين فيري 2015 و فيفري 2014، هي 5.7%... نتعدّاو توّا لآثار التضخّم على الاقتصاد، الأثر الأوّل هو طبعا الحفاظ على القدرة الشّرائيّة للمستهلك، لمّا الأسعار تطلع بشكل كبير، المواطن ما عاش يخلط يعيش، و يطالب بالزيادة، و نفس الشي ينطبق على الشّركات، الي تستهلك مواد اوّلية باش تنتج، لمّا الأسعار تطلع، و تتزاد الشهاري، فإنّو الشّركات، ما عادش تسيطر على كلفة انتاجها، و تزيد في الأسعار، و ندخلو في حلقة مفرغة... لذا، من اوكد اولويّات أي حكومة، هي السّيطرة على التضخّم في حدود معقولة، و الأهمّ انّو التضخّم يكون متوقع و معروف مسبقا، باش النّاس تبدا عارفة علاش قادمة، و تنجّم تستهلك، و الشّركات كيف كيف تبدا عارفة علاش قادمة، و تنجّم تبرمج استثماراتها و انتاجها بدون خوف من المجهول.... نجيو توّا لأرقام التضخّم في تونس... حسب المعهد الوطني للإحصاء، الأسعار في تونس ارتفعت ب3.3 في فيفري 2016 مقارنة بفيفري 2015... و هذي يا توانسة أقلّ نسبة ارتفاع للأسعار يسجّلها الاقتصاد التّونسي من جانفي 2012 حتى لتوّا، و لمّا نعرفو انّو نسبة التضخّم في جانفي 2016 كانت 3.5%، معناها نسبة كيف كيف منخفضة مقارنة بالأرقام الي عشناها من الثّورة لتوّا، يرجعلنا الامل، انّو بلادنا و الحمدلله بدات أخيرا تسيطر على دوّامة ارتفاع الأسعار... نزيدكم، حتى لو ندخلو في تفاصيل نسبة التصخّم متاع فيفري 2016، نلقاو انّو المواد الغذائيّة بجميع أنواعها، ما زادت الّا بـ 0.8%، و اعلى نسبة زيادة في الأسعار، سجّلناها في نفقات التّعليم الي ارتفعت كلفتها بـ 9.5%، بسبب ارتفاع أسعار دروس التدارك بـ 14.1%... بداية سيطرتنا على دوّامة التضخّم، خبر مفرح، لمّا نزيدوه خبر ارتفاع نوايا الاستثمار في فيري 2016، و خبر ارتفاع واردات مواد التجهيز و المواد نصف مصنّعة، الي تدلّ انّو معاملنا راجعة تخدم، انجمو نحلمو انّو بلادنا راجعة للسكّة بالشويّة بالشويّة، و انشاء الله القادم احسن... أخيرا تذكير العادة، اذا نحبو بلادنا تمنع و تاقف على ساقيها، نخدموا بقلب و رب، نستهلكو تونسي، و نخلصو الواجب علينا من ضرائب لقباضات الشعب التونسي... نهاركم زين يا توانسة...

شكوني الحكومات الي عملت اكثر انتدابات في الوظيفة العمومية صباح الخيرات بلادي... اليوم باش نحكيو على موضوع الإنتدابات في الوظيفة العموميّة، باش نشوفو حالنا من 2011 للمتوقع في 2016...، و كالعادة، باش نقولو كلّ حكومة قدّاش انتدبت... نبداو بالسّاس كالعادة، و نوضّحوا، انّا لمّا نحكيو على الإنتدابات في الوظيفة العموميّة، فرانا نحكيو حصريّا على الإنتدابات في الوزارات، و في المؤسسات الي تابعة للوزارات، و الي ما عندهاش مداخيل ذاتيّة، بالفلّاقي، ما نحكيوش على الانتدابات في الشّركات الحكوميّة، الي تبيع في سلع او خدمات، و الي عندها ميزانيّة مستقلّة على ميزانيّة الدّولة، كيما الستاغ و الصوناد و اتصالات تونس و فسفاط قفصة و غيرهم من الشّركات الحكوميّة... اليوم باش نحكيو اذا، على الانتدابات، الي تخلص في شهاريها، مباشرة من الضّرائب الي يدفعها الشّعب التّونسي... نجيو للأرقام: عام 2011، حكومة السيّد الباجي قايد السّبسي، طبقت قانون الماليّة الي خلّاهولها بن علي، الي يسمحلها عامتها بإنتداب 14843 عون في الوظيفة العموميّة، عام 2012، جات حكومة السيّد حمّادي الجبالي، و عملت مشروع ميزانية تكميلي ل2012، يسمحلها بإنتداب 25011 عون جديد في الوظيفة العموميّة، و من جهة ثانية، برمجت في نفس الميزانيّة، زيادات لموظّفي الدولة بقيمة 54 مليار، منها 38 مليار لسلك التعليم عام 2013 جات حكومة السيّد علي العريّض، و عملت مشروع ميزانية يسمحلها بإنتداب 23267 عون جديد في الوظيفة العموميّة، و من جهة ثانية، برمجت في نفس الميزانيّة زيادات لموظّفي الدولة بقيمة 678 مليار، منهم 518 مليار، تعميم لمنحة ال70 دينار الي سبق و وافق عليها السيّد الباجي قايد السّبسي عام 2011 لموظّفي الوزارة الأولى عام 2014 جات حكومة السيّد المهدي جمعة، و عملت مشروع ميزانية يسمحلها بإنتداب 18700 عون جديد في الوظيفة العموميّة، و حكومة المهدي جمعة، ما برمجتش زيادة لموظّفي الدّولة عامتها عام 2015 جات حكومة السيّد الحبيب الصّيد، و عملت مشروع ميزانية يسمحلها بإنتداب 22700 عون جديد في الوظيفة العموميّة، و من جهة ثانية، برمجت في نفس الميزانيّة، زيادات لموظّفي الدولة بقيمة 278 مليار، منهم 168 مليار، تفعيل اتّفاقيات سابقة عام 2016، و ديما مع حكومة السيّد الحبيب الصّيد، عملت مشروع ميزانية يسمحلها بإنتداب 15915 عون جديد في الوظيفة العموميّة، لكن بكلنا نعرفو، انّو بعد العمليّات الارهابية، مجلس النّوّاب طلب الرّفع في عدد المنتدبين في الأسلاك الأمنية و العسكريّة، و اكيد، العدد النهائي للإنتدابات باش يكون اكثر في 2016...و من جهة ثانية، حكومة الصّيد، برمجت في نفس الميزانيّة، زيادات لموظّفي الدولة بقيمة 950 مليار، منهم 300 مليار، تفعيل اتّفاقيات سابقة... مخّ الهدرة و الي لازم يقعد في اذهاننا: حكومات الترويكا: انتدبت 48278 عون جديد في الوظيفة العموميّة حكومة المهدي جمعة 18700 عون حكومة الحبيب الصّيد انتدبت 22700 عون في 2015، و مبرمجة اكثر من 15900 انتداب في 2016... أخيرا تذكير العادة، اذا نحبو بلادنا تمنع و تاقف على ساقيها، نخدموا بقلب و رب، نستهلكو تونسي، و نخلصو الواجب علينا من ضرائب لقباضات الشعب التونسي... نهاركم زين يا توانسة...
بعض الأرقام من البنك المركزي صباح الخيرات بلادي... اليوم، باش نعطيو بعض الأرقام من آخر بيلان للبنك المركزي التّونسي، فقط من باب الإعلام للتوانسة، و بدون إضافات مهمّة من عندنا، و نبداو بالسّاس كالعادة، البنك المركزي، هو اوّلا بنكاجي الحكومة، و محلول فيه الحساب العام للخزينة التّونسية، الي تتصب فيه و تخرج منوّا فلوس الميزانية متاع الشعب التونسي، هو ثانيا مسؤول على تطوّر قيمة الدّينار التّونسي قدّام باقي العملات الأجنبيّة، هو ثالثا مسؤول على متابعة البنوك، و مراقبة حساباتهم و توازناتهم العامة، هو أيضا من يتحكّم، و لو بطريقة غير مباشرة، في نسبة الانتيريس الي يطبقوها البنوك على القروضات، هو مسؤول أيضا على نسبة التضخّم في الأسعار، خاطرو يتحكّم بتقنيات مختلفة، في كمّية الفلوس الي تدور في البلاد، و من واجبو انّو كمّية الفلوس هذي، تكون قريبة من حجم السلع و الخيرات الموجودة في البلاد، خاطر اذا الفلوس اكثر من السلعة، الأسعار تطلع... نجيو توّا لبعض الأرقام الموجودة في القوائم الماليّة للبنك المركزي التّونسي، و نبداو بحساب الحكومة، و كي نقولو حساب الحكومة، معناها، حساب ميزانية الشّعب التّونسي، و الي كلّ نهار يطلع و يهبط، حسب المداخيل من الضّرائب او القروض، و حسب المصاريف اليوميّة لتسيير بلاد كاملة، من شهاري و دعم و استهلاك إدارات و استثمار و غيرهم.... المفيد، الحساب المركزي للحكومة، كان فيه نهار 31/12/2015، حوالي 1941 مليار من ملّيماتنا... و المبلغ هذا، هو اكبر مبلغ نختمو بيه عام من الأعوام، من 2010 ل2015... و السبب في الحكاية هذي، هو انّو في آخر 2015، مازال كي تصبّلنا قرض بحوالي 1000 مليار من عند البنك الدّولي.... نتعدّاو، للمبالغ الي مسلّفها البنك المركزي للبنوك التّونسية، ملاحظة هوني، البنوك تتسلّف من البنك المركزي التّونسي على نهار و الا جمعة، و يتسلفوا بهدف الحفاظ على توازناتهم الماليّة العامّة، و باش يحافظوا على قدرتهم على تمويل الاقتصاد التّونسي، و المبالغ الي مسلّفها البنك المركزي للبنوك التّونسية نهار 31/12/2015، قيمتها 4209 مليارات... و في عام 2015 بكلّو، الانتيريس الي ربحوا البنك المركزي من تسليف البنوك التّونسية، بلغ شدّو عندكم: 217 مليار من ملّيماتنا... معلومة أخرى، منشورة في حسابات البنك المركزي، كلفة تبديل الفلوس القديمة و صنعان فلوس جديدة، الي عملناها في 2013 و 2014، بغت 80 مليار... نختمو، بالأرباح الصّافية للبنك المركزي التونسي عام 2015، و الي بلغت 225 مليار، اغلبها جاي من الانتيريس على السلفة للبنوك، و بالطبيعة، و بإعتبار البنك المركزي هو ملك للشّعب التّونسي، فإنّو اغلب هالأرباح هذي، أي حوالي 204 مليارات، باش يتصبّو في حسابات ميزانية الشعب التونسي عام 2016... للمقارنة، عام 2010، بلغت الأرباح الصّافية للبنك المركزي التونسي 258 مليار، لكن وقتها، ما كانتش جاية من التسليف للبنوك، و انما، و بإعتبار ما كانش عندنا مشكل متاع عملة صعبة وقتها، و الفائض موجود بفضل الصّادرات أساسا، أرباح البنك المركزي كانت جلها جاية من الاستثمار بالعملة الصّعبة في الأسواق المالية العالمية.... أخيرا تذكير العادة.... اذا نحبّو بلادنا تاقف على ساقيها، و نحسنو مستقبل صغارنا، نستهلكو تونسي، و كلّ واحد يخلّص الواجب عليه لقباضة الشّعب التّونسي.... نهاركم زين يا توانسة،
جاتنا برشا تذمّرات من الناس الي من حقها تنتفع بالاعفاء الجبائي للفوائد على القروض العقارية... لذا، نعاود للنّاس الكلّ: القانون ساري المفعول، و المطالب مع الأوراق اللّازمة، لازمكم تهزّوها للإدارة متاع الموارد البشرية في المؤسسات الي تشغّل فيكم، و ما لازمكم تقبلوا منهم حتى عذر، لوغة ما انجموهاش، جاوبوهم "هذا فانون و اتطبقوه بالسيف عليكم، اموركم كيفاش، لوغة "ما جاتناش مراسلة من وزارة الماليّة" هي لوغة ناس ما تحبش تتعب و تخاول تصرّفكم، خاطر وزارة المالية عمرها ما تبعث لباقي الوزارات مراسلة باش يطبقوا اجراءات جبائيّة، القانون يخرج في الرّائد الرّسمي، و البلاغ التوضيحي "note commune" يخرج لمصالح وزارة المالية حصريّا، و لكن رغم صبغتو الحصريّة من حيث الناس الموجه ليها، فإنّو البلاغ التوضيحي متوفر للعموم، و ما على مسؤول الموارد البشريّة و الا الكونتابلي يخدم خدمتو... و نذكّر مرّة اخرى، هذا حقكم، ما تسلموش فيه... بالطبيعة الي ما يعرف شي عالموضوع اصلا يهبط شوية في الصّفحة، يلقى كلّ التفاصيل حول شكون عندهم الحق في الامتياز، و طريقة احتسابو، و الاوراق اللّازمة
شكون الحكومات الي صرفت مداخيل بيع اتّصالات تونس صباح الخيرات بلادي... اليوم باش نحكيو على موضوع كثر عليه الحديث توا محسوب شهر لتالي، و عليه برشا حديث الحقيقة، من بعد الثّورة لتوّا... و الموضوع هذا هو، فلوس بيع 35% من راس مال اتّصالات تونس، قدّاش بقى منهم قبل هروب بن علي، و قدّاش استهلكت منهم كلّ حكومة من الحكومات الي تعاقبت بعد الثّورة... نبداو بالسّاس كالعادة، في آخر 2005، تونس قررّت باش تبيع 35% من راس مال شركة اتّصالات تونس، هذي شركة، كانت تملكها الدّولة بنسبة 100%، و بهدف خوصصتها، و تعصيرها، و توفير موارد لميزانيّة الدّولة، تقرر بيع 35% من راس مالها لشريك اجنبي، و الشّريك الي ربح طلب العروض في اوائل 2006، هو مجمع دبي للأتّصالات، و المجمع هذا، صبّ لتونس وقتها 2300 مليون دولار، يعني حوالي 3095 مليار من ملّيماتنا... آش عملنا بالفلوس؟ السّاعة في عام 2006، أي في نفس العام الّي تصبّت فيه الفلوس، خلّصنا حوالي 311 مليون دولار من ديوننا القديمة، و فضّلنا العام هذاكا 1989 مليون دولار في حساب الحكومة بالبنك المركزي... و كي نقولو فضّلنا، معناها فلوس موجودين في حساب بإسم الحكومة، و أهوكم غادي على ما ياتي، كان تغصرت تجبد منهم.... عبارة بو عايلة، جاتو تفتوفة، خبّاها في البانكا، و واصل يعيش حياتو قد امكانيّاتو العاديّة، و كان استحقّت يجبد منهم حويجة.... من عام 2006 حتلى لعام 2010، حكومات بن علي، صرفت 373 مليون دولار من هاك ال1988 مليون دولار الي خبّيناهم، أي بمعدّل استعمال سنوي بحوالي 93 مليون دولار في العام... و في آخر 2010، الحساب بقى فيه 1616 مليون دولار جات الثّورة، و حكومة السيّد الباجي قايد السّبسي، لقات في الحساب 1616 مليون دولار، كملت عامها، و تصرّفت بالموجود عامتها، و ما مسّتش هاك التّفتوفة... عام 2012، بدأ عهد الترويكا، حكومة السيّد حمّادي الجبالي، كيف كيف لقات في الحساب 1616 مليون دولار، صرفت منهم 333 مليون دولار، أي حوالي 516 مليار من ملّيماتنا، و بالدّولار، الحساب بقى فيه 1283 مليون دولار... عام 2013، عهد الترويكا 2، حكومة السيّد علي العريّض، لقات المبلغ الي خلّاتهولها حكومة السيّد حمّادي الجبالي، أي 1283 مليون دولار، صرفت منهم 754 مليون دولار، أي حوالي 1241 مليار من ملّيماتنا، و بالدّولار، الحساب بقى فيه 529 مليون دولار... عام 2014، جات حكومة السيّد المهدي جمعة، لقات المبلغ الي خلّاتهولها حكومة السيّد علي لعريّض، أي 529 مليون دولار، صرفت منهم 330 مليون دولار، أي حوالي 614 مليار من ملّيماتنا، و بالدّولار، الحساب بقى فيه 199 مليون دولار... عام 2015، جات حكومة السيّد الحبيب الصّيد، لقات المبلغ الي خلّاتهولها حكومة السيّد المهدي جمعة، أي 199 مليون دولار، تعدّى عام 2015، و حكومة سي الحبيب الصّيد ما دارتش بهاك التّفتوفة، و اوّل عام منذ الثّورة، الحساب ما تمسّش في عام كامل، و بقى فيه نفس مبلغ الي فضل من عام 2014، أي حوالي 199 مليون دولار... مخّ الهدرة: قبل الثّورة، مداخيل اتّصالات تونس كان فاضلنّا منهم 1616 مليون دولار، حكومات الترويكا صرفت منهم، 1087 مليون دولار، أي حوالي 1855 مليار من مليماتنا زادت حكومة المهدي جمعة صرفت منهم 330 مليون دولار، أي حوالي 614 مليار من ملّيماتنا.... حكومة الحبيب الصّيد، ما دارتش بيهم، و في آخر 2015... من هاك ال1616 مليون دولار الي قعدولنا كي خرج بن علي... باقيلنا توّا 199 مليون دولار في البنك المركزي المشكلة ماهياش في طريقة صرفانهم، خاطرهم بكل بساطة، دخلو في موارد ميزانية الدولة عامتها، و تصرفو كيما تتصرف باقي الموارد، المشكلة هي فاش تصرفو، احنا بعد الثورة، اكثر حوايج زاد مصروفنا فيها هي مصاريف التصرف و التمخميخ، يعني شهاري ال600 الف موظف في القطاع العام، دعم، مصاريف ادارة.... و لو هالفلوس صرفناهم في التمخميخ، فعبارة واحد باع دارو، و في بقعة يستعمل فلوسها في حاجة تدوملو و تنفعو في المستقبل، دخل بيهك لمطعم و مشى يتشغلع بيهم في الوتلا نهاركم زين يا توانسة... للي يحب يثبت علينا، يجبد البيلانات متاع البنك المركزي متاع 2006 و من 2009 حتى 2015، يلقاهم في موقع الينك المركزي باش يلقى الارقام بالدينار، باش يحولهم للدولار، لازمو يطلع سعر صرف الدولار في 31 ديسمبر متاع كل عام (كيف كيف يلقاهم في موقع البنك المركزي)
آش معناها نوايا الاستثمار حتى لفيفري 2016 صباح الخيرات بلادي... في تونس، عندنا سنوات، نسمعو في نفس الحكاية، الاستثمار، جلب الاستثمارات، نوايا الاستثمار، الي يتحدّث على الاستثمار العمومي، و الي يتحدّث على الإستثمار الخاص، و الاستثمار الأجنبي... الحاصل برشا مصطلحات، باش نحاولو نحكيو عليهم، و نعطيو ارقام تونس، في الشّهرين اللوالى متاع 2016.... نبداو بالسّاس كالعادة، الاستثمار في معناه المطلق، هو ناس عندها فلوس، تحلّ شركة، و تخدّم عباد، و تنتج، و تبيع، بهدف الرّبح بالطبيعة... لمّا أشخاص و الا شركات خاصّة يتلمّو، و هوما الّي يعملو الاستثمار، فيُعتبر استثمار خاصّ، و ينجّم يكون تونسي او اجنبي، حسب جنسيّة المستثمرين... و لمّا الشركات الحكوميّة هي الي تستثمر، يتسمّى استثمار عمومي...، و بالطبيعة، النّاس الكلّ تحكي على الإستثمار لسبب رئيسي هو موضوع السّاعة في تونس: التّشغيل... نردّو بالنا هوني، رانا نحكيو على الاستثمار متاع الشّركات، يعني لمّا الحكومة تعمل طرقات، و الا مؤسسات تعليم، و الا سبيطارات، فهذا راهو استثمار زادة، لكنّو استثمار عمومي من نوع آخر، الهدف متاعو موش الرّبح، او على الأقل، موش الرّبح المباشر عن طريق البيع... فسّرنا الاستثمار، نتعدّاو لحكاية نوايا الإستثمار، الي ساعة ساعة يحكيو عليها في وسائل الإعلام... الأرقام في المجال هذا، تخرج من وكالة النّهوض بالصّناعة، و الوكالة هذي، هي مؤسسة عموميّة، تسهّل الاستثمار في الصّناعة، و في قطاع الخدمات، و التّسهيلات هذي، تكون اوّلا في شكل شبّاك موحّد لتسهيل الإجراءات الإداريّة متاع تكوين الشّركات، و ثانيا في شكل موافقة على منح ماليّة تتعطى للمستثمرين من ميزانيّة الدّولة... الوكالة هذي، و بحكم التّسهيلات الي تعملهم، فإنّو اغلب الشّركات الي تتحلّ في تونس، في مجالات الصناعة و الخدمات، تتعدّى عليها هي، و هذاكا علاش، كلّ شهر، وكالة النّهوض بالصّناعة، هي الي تخرّج ارقام نوايا الإستثمار... و هوني سؤال: علاش نحكيو على نوايا الإستثمار في تونس، و موش على الإستثمار فقط... لسبب بسيط، و هو انّو الشّركة، لمّا تتكوّن، باش تعمل معمل مثلا، لازمها وقت باش اوّلا، تلقى التمويلات و القروض الي باش تستعملهم، و وقت باش تاخذ التراخيص المختلفة، و وقت خاصّة باش تنفّذ استثماراتها من معامل و تجهيزات و غيرهم... هذا معناه، انّا نحكيو على نوايا، يعني التنفيذ الفعلي ياخذ بين عام و عامين، و في بعض الحالات ما يصيرش اصلا، اذا المستثمرين موش منظمين ارواحهم، و تخطيطهم غالط... لكن رغم هذا، ارقام نوايا الإستثمار في فترة معيّنة، و لمّا نقارنوهم بالارقام في نفس الفترة عام لتالي، تعطينا فكرة على التوجّه العام لإقتصاد البلاد، على نفسيّة النّاس الي عندها فلوس، و يا ترى مستعدّة اتدوّرهم في افاريّات و الا لا، و خاصّة يعطينا في فكرة، على الآمال المستقبليّة المعقولة، في خلق ثروة و خلق مواطن شغل... نجيو اخيرا للأرقام، و الأرقام هوني، تهمّ مجموع نوايا الاستثمار في جانفي و فيفري 2016، مقارنة بنفس الفترة في 2015، و المبالغ المذكورة هوني، هي قيمة الاستثمارات المزمع انجازها من طرف كلّ المستثمرين، و في كامل تراب الجمهوريّة... نوايا الإستثمار في الصّناعة في جانفي و فيفري 2016، بلغت 591 مليار، أي بزيادة بحوالي 53% مقارنة بنفس الفترة عمناول، الي كانت فيها قيمة نوايا الاستثمار، بحوالي 385 مليار... و لمّا ندخلو في تفاصيل نوايا الاستثمار، نلقاو انّو الارتفاع هذايا، جاي اساسا، من نوايا الاستثمارات الجديدة في قطاع الصّناعات الميكانيكيّة و الكهربائيّة، الي نوايا الإستثمارات فيها طلعت بـ 180 مليار مقارنة بقيمتها في 2015... و لمّا نزيدو نحلّلو شويّة ارقام نوايا الإستثمار، نلقاو انّو نوع الاستثمارات الي زادت بين 2015 و 2016 هي المشاريع الي قيمة كلّ واحد منها اكثر من 5 مليارات، مبلغ النّوع هذا من نوايا الإستثمار زاد بـ 3 مرّات بين 2015 و 2016، لكنّ النوع هذا من الاستثمارات، ما عندوش قدرة تشغيليّة كبيرة، خاطرو يستعمل آليّات عملاقة، ما تستحقّش برشا خدّامة لتشغيلها.... في المقابل، نوايا الاستثمار الي قيمة كلّ واحد منها اقل من 5 مليارات، و الي تخدّم برشا عباد، طاحت بـ 8% في 2016 مقارنة بـ 2015... معلومة اخيرة منعشة بصراحة، هي تطوّر نوايا الاستثمار في كلّ من الشّرق و الغرب التّونسي، و لأوّل مرّة تقريبا منذ الثّورة، ينتعش بنفس النّسبة، نوايا الاستثمار الصّناعي في المناطق الشّرقيّة طلعت بـ 54,2% في 2016 مقارنة بـ 2015... و نوايا الاستثمار الصّناعي في المناطق الغربيّة طلعت كيف كيف بـ 50,4% في 2016 مقارنة بـ 2015... نهاركم زين يا توانسة، و تذكير العادة.... اذا نحبّو بلادنا تخرج رابحة في حربها ضدّ الارهاب، نستهلكو تونسي، و كلّ واحد يخلّص الواجب عليه لقباضة الشّعب التّونسي....
التعليم و الارهاب / اعادة لستاتي قديم مع إثراء بارقام اقتصادية صباح الخيرات بلادي... اليوم باش نحكي في موضوع يبدأ بعيد على الاقتصاد، لكن لو تتكرمو، و تسمعوني للآخر، توا تفهموا انّو كلّ شي يصب فب الاقتصاد... أحنا في تونس، نعانيو من مشكلة سهولة غسل ادمغة بعض شبابنا، و الكذب عليهم بإسم الدّين، و جعلهم يكرهو الآخر المختلف، و يُظهرلهم عادي قتلو و ذبحو، بحجّة انّو موش مسلم، رغم انّو تاريخ ديننا، معبّي عبر عن التعايش السّلمي، و الاخويّة مع غير المسلمين و بناء وطن معاهم... الدّمغجة هذي ساهلة، لمّا الشّاب ما يكونش قراء فلسفة كما يجب، باش يدخل لعمق التحليل العقلي للانسان و للنّفس البشرية.... ما قراش تاريخ شعوب العالم، و موش تاريخ العرب و المسلمين برك، باش يفهم تطوّر حضارات الشّعوب، بغضّ النظر على جنسهم و دينهم و لغتهم... ما قراش روائع الأدب العالمي، الي تخلّيه يحس و يفهم انّو المبادئ و التضحيات و الاخلاق و المعاناة و الافراح، هي بيدها عند كلّ البشر، مهما اختلف اللّون او الدّين او اللغة.... ما قراش كيما يلزم جغرافيا، و جغرافيا سياسيّة، و جغرافيا اقتصاديّة، تخلّيه محصّن ضدّ نظريّات المؤامرة الأجنبيّة، و يعرف يحلّل بعقلانيّة تطوّر الدّول... مأساة نظام تعليمنا، و خاصّة بعد 1987، هي انو همش العلوم الانسانية، التي تبني النفس و الوجدان البشري، و تعلمنا قيمة الحياة و القيم الكونيّة، كيما الادب و التاريخ و الجغرافيا و اللغات و الفلسفة و المنطق... كل ما يصنع العقل البشري المتوازن، وقع تهميشه بضوارب تافهة في الشعب العلمية (خلافا لكل الدول المتقدمة) و بآفاق مهنية ضيقة... الي يتوجّه آداب نعتبروه فاشل منذ الثّانوي، و الي يتوجّه شعب علميّة، حدّ ما يسألو على نوتاتو في المواد الادبيّة، خاطر بكلّ بساطة، ضواربها التّافهة، تخلّيه ينجّم يجيب فيها صفر و ينجح... بالطّريقة هذي، شعبنا العلمية تخرجلنا في غالبية طلبة (و ما قلتش الكل) في شكل آلات حاسبة، ما عندها حتى مخزون فكري و روحي حول الحضارة البشرية، و تعاني تصحّر مدقع في كلّ ما يتعلّق بالعلوم الانسانيّة... الوضعيّة هذي، كانت نتيجتها بالملموس في أثر الفكر التّكفيري على شبابنا، لذا نلقاو أنّو اغلب اصحاب الشّهائد العليا المتبنيين للفكر الارهابي، هم من طلبة و متخرجي الشعب العلمية، و يندر جدا فين نلقاو خريجي شعب العلوم الانسانية، من ضمن النّاس الي تتبنّى التطرّف الدّيني.... يقول القايل، آش مدخلك يا اقتصاد يا بالفلّاقي، في هالحديث.... ساهل برشا، احنا بلاد، فيها برشا بطّالة من اصحاب الشّهائد العليا، و من جملة اصحاب الشّهائد العليا العاطلين عن العمل، تعلّمنا في تونس نقولو، انّو اكبر مشكلة، هي هاك الجماعة الي عاملين فلسفة و لغات و تاريخ و جغرافيا و علم اجتماع و ادب، تعلّمنا ديما منطق، هذاكا ما نجحش باش يدخل يقرّي، اذا، هو انسان شهادتو ضاعت و ما عندنا ما نعملو بيه... احنا في تونس عندنا حوالي 45 الف عاطل عن العمل من اصحاب الشّهائد العليا في العلوم الانسانيّة، و النّاس هاذم، الي الفكرة السّائدة عليهم، هي انّهم عبء كبير على اقتصاد البلاد و ماليّتها بسبب صعوبة تشغيلهم، اصبحوا في الواقع اكبر كنز، و اكبر سلاح متوفّر لتونس لمواجهة الارهاب... احنا في تونس في حرب فكريّة مع الارهاب، صحيح، لازم وزارة الشّؤون الدّينية، تعمل على نشر الاسلام المعتدل، لكن قبل هذا، الحرب الحقيقيّة، هي حرب انارة العقول و الانفس بقيمة البشر و الحضارة البشريّة، و الحياة البشريّة و الفكر البشري، مهما كان اللّون او العرق او الدّين، الحرب الي تخلّي الشّابّ يرفض مبدئيّا الاعتداء على الآخر، و هذي حرب ما ننجحو فيها الّا بجيش من الشباب المتشبّع بالعلوم الانسانيّة... احنا العمليّة هذي انّجموا نعملوها، خاطر عندنا مخزون كبير من خرّيجي العلوم الانسانيّة العاطلين عن العمل... احنا بين 2012 و 2016، دخّلنا للوظيفة العموميّة شدّو عندكم : حوالي 110 الاف موظّف جديد، رغم العجز و التّداين، دخّلناهم، رغم انّو في الغالب زايدين عالحاجة، دخّلناهم...لو كنا فعلا نبنيو للمستقبل، لكان العجز الوحيد المحتمل في الميزانية، و التداين الوحيد المحتمل، هو لانتداب جحافل المعطلين عن العمل في الفلسفة و اللغات و التاريخ و الجغرافيا و الآداب، كنا نستغلوهم بكل الطرق، في شكل مؤطّري شباب، في شكل محاوري الشّباب في الاحياء، و في الارياف، نعملولهم عقود بتكفّل الدّولة، في رياض الاطفال؛ في المدارس، في المعاهد، في النوادي الثقافية حيث ما كانت، هذه التضحية الاقتصاديّة و الماليّة الوحيدة الي لو قدمناها بثمن غالي اليوم، نبنيو شعب عظيم غدوا نهاركم زين يا توانسة، و تذكير يا توانسة.... اذا نحبّو بلادنا تخرج رابحة في حربها ضدّ الارهاب، نستهلكو تونسي، و كلّ واحد يخلّص الواجب عليه لقباضة الشّعب التّونسي....
أرباح غوغل في 2015 صباح الخيرات بلادي... كنّا حكينالكم سابقا على الوضعيّة الماليّة لفايسبوك، واحد من عمالقة الانترنات في العالم، اليوم باش نحكيو على الوضعيّة الماليّة لعملاق آخر، هو شركة google، و باش نحكيلكم كالعادة على آخر ارقام منشورة، أي ارقام عام 2015... نبداو بالسّاس، شركة Alphabet هي الشّركة المالكة لموقع google، و الموقع هذا، يدخلولو 90% من مستعملي الانترنات في العالم كلّ ما يستحقّو يلوجو على معلومة و الا ترجمة و الا صورة او غيرو... يقول القايل كيفاش يربحو في الفلوس؟ اوّلا، google، تتعامل مع 3 أنواع من الحرفاء: عندها النّاس الي تحب تعمل publicité، و هاذم، تقلهم، اذا تحبّو اسم الموقع متاع شركاتكم يخرج الأوّل، لمّا أي انسان يعمل بحث على كلمة معيّنة... فلازمكم تدفعو... و هكّا كان تلاحظوا، لمّا تلوجوا على كلمة، يخرجلكم موقع او اثنين من الاوّل بالكلّ وحدهم، و قبلهم كلمة annonce عندها زادا أصحاب مواقع الانترنات، و هاذم تقلهم، حطّو publicité في مواقعكم، و نخلّصكم عليها، بالفلّاقي، تخدم سمسار متاع publicité، يجيوها شركات من العالم اجمع يحبّو يعملو publicité لمواقعهم، و هي تخلص من عندهم، و تفرّق الpublicité هذيكا على مواقع أخرى و تعطي لأصحابها تفتوفة، و تخلي الباقي عندها... عندها أخيرا الشّركات الي تبيعلهم احدث اللوجيسيالات الي يعملوهم مخابرها مخّ الهدرة، راس مال google هو البشريّة، فمّا في العالم 3 مليارات انسان يدخلو انترنات بمعدّل 5 سوايع يوميّا، و فمّا حوالي 645 مليون موقع انترنات في العالم... تصورو 90% من هاذم الكلّ يتعدّاو على google، بطريقة او بأخرى... و google النّاس الكل تستعمل فيه و تشوف فيه رحمة، و تكتب أي كلمة تلقى حلها في لحظة، و هذا الكلّ بلّوشي للي يستعمل في google... بلّوشي للإنسان في أي مكان من العالم، لكن في الواقع، و بحكم انها نجحت باش تخلّي 90% من عمليّات البحث في انترنات تتعدّى عندها، فإنّو google نجمت تستغلّ هالمخزون الهايل من البشر، و تبيع الpublicité كيما حكيتلكم، و تربح أموال مهولة كلّ عام، غوغل بلّوشي خاطرها تبيع فينا احنا مستعمليها، و عمرها بالعمر ما تولي بالفلوس، خاطرها ديجا تبيع فينا بالغالي، و هانا جينا للأرقام: عام 2015، google، عملت مبيعات بقيمة... شدّو عندكم 75 ألف مليون دولار، بالدّينار، رقم معاملات google يجي حوالي 152 الف مليون دينار، قريب مرتين انتاج كامل الشّعب التّونسي عامتها.... عام 2015، google تخدّم في 61814 عون، منهم اكثر من 23 الف يخدمو... شدّو عندكم: في البحث العلمي و تطوير البرمجيّات.... و google صارفة في 2015 حوالي 12 الف و 300 مليون دولار على البحث العلمي، معناها google صرفت في 2015، حوالي ميزانية تونس كاملة على البحث العلمي فقط... نزيدكم، عام 2015، شركة google دخلت لميزانيّة أمريكا 3 آلاف و 300 مليون دولار ضرائب، بالدّينار، المبلغ هذا يساوي 6700 مليون دينار، و يجي تقريب مرتين و نصف قدّ الضّرائب الي دخلتهم شركات تونس الكلّ، لميزانيّة تونس... الأرباح الصّافية متاع غوغل، بلغت عام 2015، 16 الف و 352 مليون دولار، قريب 33 الف مليار من ملّيماتنا معلومة اخيرة، google راهي شركة ما بداتش عملاقة، و ما عمرهاش عشرات السنين، و ما بداتش براس مال أصلا، google تخلقت بين زوز من النّاس نهار 15 سبتمبر 1997 في شكل موقع انترنات... نهاركم زين....
15 سبتمبر 1997، زوز من الناس عملو موقع انترنات... عام 2015 وصلت الارباح الصافية لشركتهم 33 الف مليار من مليماتنا.. غدوا نحكيو حكايتهم و نعرفو شنوا باعولنا... تصبحون على وطن شعبه يعمل
خارج موضوع الصفحة: تتذكرو هاك الموقع الالكتروني الي وقت الجيش و الامن و الشعب التونسي في قلب المعركة الدموية ضد الدواعش، هبط عنوان كبير "داعش تسيطر على بن قردان"؟ يعني في قلب المعركة يشارك بكل قوتو في الحرب الاعلامية ضد تونس... صاحب الموقع، قبيلة جا في ميدي شو، و كي افحمو هيثم المكي، خسر عليه كان "انت تهاجم في منطقة كاملة".... هههههههه، الحمدوالله التوانسة في كل الجهات و على رأسهم الجنوب، فاقوا بتفاهة هالافتراءات... و شخصيا، اقسم بالله اكثر واحد سمعتو في الاعلام مجد و افتخر ببطولات الشعب التونسي في بن قردان، هو هيثم المكي...
سوق الإنترنات في تونس صباح الخيرات بلادي... اليوم باش نحكيو شويّة على سوق الانترنات في تونس، الناس الي عاملة ADSL و النّاس الي تكوناكتي بالتلفون، و خاصّة، تقسيم سوق الانترنات بين مختلف الشركات المتنافسة، و شكونهم الشركات الي ماشيتلهم ثيقة التوانسة، و باش نحكيو على الوضعيّة في ديسمبر 2015، كيما نشرتها الهيئة الوطنية للاتصالات في آخر تقرير ليها... نبداو السّاعة، بالتلفون 3G، بالفلاقي، التلفونات الي اصحابهم، ينجمو يكوناكتيو منهم لانترنات، في تونس عندنا 5 ملاين و 763 الف نومرو بورتابل، يدخلو لانترنات من تلفوناتهم و في سوق الانترنات بالتّلفون او 3G هذي، فمّا ال3 مشغلين المعروفين، و هاو كيفاش يتقاسمو السوق ما بيناتهم: • في المرتبة الأولى "اوريدو"، و عندها زوز ملاين و 426 الف خط، أي 42,1% من مجموع الخطوط 3G في تونس، و "اوريدو" عملت قفزة عملاقة في عامين، خاطرها في ديسمبر 2013، ما كانت مسيطرة الا على 15,1% من السّوق وقتها، بحوالي 128 الف خط • في المرتبة الثّانية نلقاو "اورانج" و عندها زوز ملاين و 170 الف خط، أي 37,7% من مجموع الخطوط 3G في تونس، و "اورانج" خسرت المرتبة الأولى الي كانت تحتلها عامين لتالي، خاطرها في ديسمبر 2013، كانت مسيطرة على 52,8% من السّوق وقتها، بحوالي 447 الف خط • في المرتبة الأخيرة نلقاو "اتصالات تونس" و عندها مليون و 166 الف خط، أي 20,2% من مجموع الخطوط 3G في تونس، و "اتصالات تونس" خسرت المرتبة الثانية الي كانت تحتلها عامين لتالي، خاطرها في ديسمبر 2013، كانت مسيطرة على 32,1% من السّوق وقتها، بحوالي 271 الف خط نتعدّاو توّا للأنترنات بالفيكس، في تونس عندنا 471 الف خط تلفون فيكس مربوطين بانترنات adsl، من الـ 471 الف خطّ هاذم، فمّا قريب 60% عاملين débit 4 mégas و 16% deux ميغا و 16% huit ميغا نجيو توّا لترتيب مزوّدي الانترنات حسب اختيارات التوانسة، يعني شكونهم المزودين الي تعاقدو مع اكثر حرفاء، و هوني، نلقاو في المراتب الأولى • اوّلا المزوّد العمومي TOPNET، و عندها 225 الف مشترك، أي حوالي 48% من مجموع خطوط الadsl في تونس، و رغم محافظتها على المرتبة الأولى من حيث عدد الحرفاء، فإنّو شركة TOPNET سجلت تراجع في عدد حرفاءها مقارنة بـ 2013، فين كان عندها 253 الف مشترك • في المرتبة الثّانية بين المزودين، نلقاو GLOBALNET و عندها 86 الف مشترك، أي حوالي 18,3% من مجموع خطوط الadsl في تونس، • و أخيرا في المرتبة الثّالثة بين المزودين، نلقاو اورانج انترنات، و عندها 85 الف و 600 مشترك، أي حوالي 18,2% من مجموع خطوط الadsl في تونس، نهاركم زين....
الضّرائب الغير مباشرة 2015 صباح الخيرات بلادي... البارح، بعد ما حكينا نهار الإثنين على تنفيذ ميزانيّة الشّعب التّونسي في 2015، و قلنا انّو أكبر جانب من الفلوس الي تتصرف على مصالح الشّعب التّونسي، جاي من فلوس دفعها الشعب، مواطنين و شركات، في شكل ضرائب و أداءات، البارح، قلنا انّو فمّا زوز انواع من الضّرائب، مباشرة، و غير مباشرة، و البارح، زادا، فسّرنا الضّرائب المباشرة، و اعطينا ارقامها عام 2015،... اليوم باش نحكيو على الضّرائب غير المباشرة، و كالعادة نبداو بالسّاس... الضّرائب غير المباشرة، هي ضرائب ما عندهاش علاقة بقيمة شهريّة الي يدفعها، و الا قيمة الأرباح الصّافية متاع الشّركة الي تدفعها... بالفلّاقي هي ضرائب على المعاملات، يدفعها كلّ مواطن مهما كانت خدمتو سواء شهّار، و الّا رجل اعمال، و الا طبيب و الا تاجر صغير او غيرهم... و باش نفسرو توّا بالأمثلة، شنوا معناها ضرائب غير مباشرة او ضرائب على المعاملات، و نعطيو قدّاش لمّينا منها عام 2015: أوّلا معاليم الدّيوانة، و هذي معاليم يدفعها أي شخص دخل سلعة لتونس مهما كانت صيفتو، و قيمة الدّيوانة مربوطة بسوم السّلعة الي دخلت، و موش بقيمة المدخول السّنوي للّي استوردها.... أحنا في عام 2015، جمعنا 825 مليار معاليم ديوانيّة ثانيا الTVA، و هذا تاكس يخلصو المواطن، مهما كانت صيفتو شهّار و الّا رجل اعمال و الا صاحب مهنة حرّة، قلنا يخلّصو المواطن لمّا يشري أي حاجة عليها TVA، صحيح المواطن يخلصو للشّركة او التّاجر الي باعلو، لكن هاذم الاثنين، صبّابة ماء على اليدّين، يقبضو المبلغ كامل من المواطن، يخلّيو حق سلعتهم عندهم، و الشهر الي بعدو يمشيو يصبّو الجزء المتعلق بالTVA... الحاصل، احنا في عام 2015، جمعنا 5057 مليار TVA ثالث نوع من الضّرائب غير المباشرة، هو المعلوم على الاستهلاك، و هو معلوم كيفو كيف الTVA، يدفعو أي حد مهما كانت صيفتو، لمّا يشري الدخّان، و الخمور، و المحروقات، و الكراهب... و كيف كيف المستهلك يدفع معلوم الاستهلاك، في وسط سعر بيع السلعة الي شراها، و البايع لازمو يصبها الشهر الي بعدو.... الحاصل، احنا في عام 2015، جمعنا 1773 مليار معلوم استهلاك آخر نوع من الضّرائب غير المباشرة، هو معاليم تسجيل العقارات و العقود و الكراهب، و معلوم جولان الكراهب، و هذي ضرائب يدفعهم المواطن بيدو للقباضة، الحاصل، احنا في عام 2015، جمعنا 3016 مليار من هالنّوع من المعاليم و الاداءات مخّ الهدرة و الي لازم يقعد في اذهاننا، • الضّرائب غير المباشرة، هي ضرائب يدفعها أي مواطن مهما كانت صيفتو، شهّار، رجل اعمال، صاحب مهنة حرّة، حرفي، تاجر، او غيرهم، و سمّاوها ضرائب غير مباشرة، خاطرها ضرائب على معاملات النّاس، و موش على مدخولهم • مجموع الضّرائب غير المباشرة الي حصّلها الشّعب التّونسي في 2015، هو 10671 مليار، تمثّل 40% من مجموع ميزانيّة الشّعب التّونسي عامتها • من الجهة الأخرى، في 2015 مجموع الضّرائب المباشرة الي حكينا عليهم البارح بلغ 7816 مليار أي حوالي 29% من مجموع ميزانيّة الشّعب التّونسي عامتها • بقية ميزانية الشّعب التّونسي، لمّيناها أساسا من الديون، و مداخيل النفط و الغاز نهاركم زين....
نسبة مساهمة الضرائب على الأجراء في ميزانية الدولة: 13.2% صباح الخيرات بلادي... البارح، حكينا على تنفيذ ميزانيّة الشّعب التّونسي في 2015، و قلنا انّو أكبر جانب من الفلوس الي تتصرف على مصالح الشّعب التّونسي، جاي من فلوس دفعها الشعب، مواطنين و شركات، في شكل ضرائب و أداءات... اليوم باش ندخلو شويّة في التّفاصيل، و نحكيو على الضّرائب الّي جمعناهم في 2015، شنوما، و شكون الي دفعهم... الضّرائب في تونس، كيما في أغلب دول العالم، زوز أنواع، ضرائب مباشرة، و ضرائب غير مباشرة.... اليوم باش نحكيو على الضّرائب المباشرة الضّرائب المباشرة، هي المبالغ الي يخلّصها المواطن أو الشّركة على مدخولهم الصّافي، و الضّرائب هذي، مربوطة بقيمة المدخول، هي نسبة على المدخول الصّافي، الشركات، نسبة قارّة على الأرباح السّنويّة الصّافية متاعها، و الشّهّارة، نسبة متغيرة، تبدا من 0 في الميا على الاجور الضعيفة، و توصل حتّى 35% على جزء الاجر السنوي، الي يفوت 50 مليون في العام... اليوم باش نحكيو على هالضّرائب المباشرة، آش لمّينا في 2015، و من عند شكون لمّيناهم... في 2015، الضّرائب المباشرة على الشّركات و المواطنين، بلغت 7816 مليار، في وسط هالضّرائب هذي، • فمّا أوّلا 3548 مليار، ضرائب على حوالي زوز ملاين و 700 الف شهّار، أي بمعدّل ضرائب يساوي 1300 دينار في السنة على كلّ شهّار، و نعاود، قلت معدّل، يعني فمّا شهّارة يدفعوا اقل ببارشا، و شهّارة يدفعو اكثر ببارشا... • و فمّا ثانيا 2840 مليار، ضرائب على حوالي 125 الف شركة أي بمعدّل ضرائب يساوي 22700 دينار في السنة... أي انّ كلّ شركة تدفع معدّل ضرائب يساوي حوالي 17 مرّة الي يدفعو الشّهّار... مخّ الهدرة، و اذا نغزرو للضّرائب المباشرة برك، نلقاو انّو قصاص الضّرائب على الشهاري، ما يمثّل الّا 13.2% من ميزانيّة الشّعب التّونسي عام 2015 و نلقاو زادا، أنّو قصاص الضّرائب على أرباح الشّركات، ما يمثّل الّا 10.6% من ميزانيّة الشّعب التّونسي عام 2015... الحاصل مجموع الضّرائب المباشرة على الشّهّارة، و اصحاب المهن الحرّة، و الشّركات، تمثّل 29% من مداخيل الشّعب التّونسي عام 2015... يقول القائل، و الباقي منين نجيبو فيه، الباقي جاي من الديون الجديدة، و من الضّرائب غير المباشرة الي باش نحكيو عليها غدوا بإذن الله... تحيا تونس و نهاركم زين....
تنفيذ ميزانية 2015 صباح الخيرات بلادي... في تفسيرنا للميزانيّة السّنويّة متاع تونس، قلنا برشا مرّات، انها الفلوس الي تصرفها الحكومة على المصالح العامّة للشعب التّونسي، كيما النقل و الدعم و الصّحّة و التعليم و الامن و غيرهم... و قلنا زادا، انّو الفلوس هذي جايّة من زوز حوايج اساسا، الضّرائب الي يدفعوهم التوانسة، مواطنين او شركات، و الديون الي تتسلّفهم الحكومة بإسم الشّعب التّونسي... لكن قلنا خاصّة، انّو الميزانيّة الي يصوّت عليها مجلس النّوّاب، هي تقديرات اوّلية، و مبعد ما يتعدّى العام، نشوفو، اش عملنا بالضّبط، و شنوّا الي حقّقناه، و شنوّا الي لا... الجمعة الي فاتت، وزارة الماليّة، مازالت كي هبطت تقرير حول تنفيذ ميزانيّة 2015، و اليوم باش نشوفو مع بعضنا، آش عملنا فعليّا في ميزانيّتنا عمناول... نبداو بالموارد، يعني الفلوس الي دخّلناها: عمناول، الحكومة كانت متوقعة باش اتدخّل ضرائب 18510 مليارات، و بالفعل، امّ تحقيق التّوقّع هذا بنسبة 99% تقريبا، خاطر حصّلنا 18487 مليار... عمناول كيف كيف، الحكومة كانت متوقعة باش تتسلّف 6750 مليار، لكن كي وفا العام، لقينا ارواحنا اضطرّينا نتسلفو 7320 مليار، يعني تسلّفنا 570 مليار أزيد من الي كنّا متوقعينو... نتعدّاو توّا، للمصاريف، و نتذكروا هوني، انّو فسّرنا قبل، كونو مصاريف الشّعب التّونسي تنقسم أساسا على 3 انواع انواع: • أوّلا مصاريف ناكلوها في كروشنا و الا نستهلكوها في عامتها: كيما شهاري موظّفي الدّولة، و الا الدّعم، و الا مصاريف الادارة، • ثانيا مصاريف الاستثمار، الي نعملو بيها حوايج تقعدلنا، كيما الكيّاسات و القناطر، و السبيطارات، و الجامعات، و غيرهم.. • أخيرا، مصاريف خلاص ديوننا القديمة الي يجي وقت خلاصها، آآآه امّالا فينك عاد، ماهو باش تلقى شكون يسلفك السنا، لازمك تكون شعب مخلص، و امورو واضحة مع ديونو القديمة... لمّا نشوفو تفصيل مصاريفنا عمناول: • نلقاو أنّو المصاريف الي كليناها في كروشنا، و الا استهلكناها عام2015، بلغت 17230 مليار، و احنا في تقديراتنا كنّا متوقعين 17700 مليار، يعني ماء شاء الله نسبة تنفيذ المصاريف الي نمخمخوها في عامتها، بلغت 97% • من الجهة الأخرى، مصاريف الاستثمار، يعني الحوايج، الي نبنيوها جديدة، و تنفع في خلق ثروة في الاعوام الجايّة، المصاريف هذي بلغت 4800 مليار، بينما احنا كنّا نتمنّوا نوصلوا 5265 مليار في 2015، يعني نسبة تنفيذ هذا النّوع من المصاريف، حدها حد 91%... • أخيرا، مصاريف خلاص الديون القديمة، كنا متوقعين باش نخلصو 4820 مليار، خلّصنا كان 4606 مليارات، و النّقص هذا، يجي اساسا من تغيّر نسبة الانتيريس الي نخلصو بيها في الاسواق العالمية، او من تغيّر سعر صرف الدّينار... يعني ما فمّا حد سامحنا... مخّ الهدرة، كي عملنا ميزانيّة 2015، و بحكم الطّلبات برشا، و النّاس الكلّ تعيّط أعطيني آنا، كنّا متوقعين انّو جملة مصاريفنا، باش تفوت جملة مداخيلنا بحوالي 3680 مليار، و هاوكا نتسلفوهم و يكبرولنا في ديوننا، طلعت الحسبة بالضّبط، و بعد تنفيذ ميزانية 2015، ديون تونس زادت فعليا بـ 3681 مليار... نهاركم زين....
وزير الماليّة، حصيلة تبرّعات التوانسة لصندوق مقاومة الارهاب فيه حاليّا 25 الف دينار.... الي يحب يفهم علاش قلنا انو فكرة التبرّع هي اصلا مهزلة و اهانة لتونس، يقرا الستاتي السابق
مهزلة التبرّع لمقاومة الإرهاب صباح الخيرات بلادي... صندوق مقاومة الإرهاب، و المساهمة فيه طوعيّة، اتحاد الشّغل يقترح التبرّع بيوم عمل، توّا عهدك بيه اتحاد الأعراف يقترح التبرّع من جيهتو، الحاصل يا اعطينا الصّحّة، ما شاء الله، سي بون، سنهزم اعداء تونس بالتبرّعات... تي شنيّة هي الحكاية، ظروف طبيعيّة، تقول انت فياضانات، و الا عاصفة، تضرّر فيها جزء من بلادنا، و هوكا عملنا تيليتون باش نعاونوه... يا توانسة رانا في حرب، رانا في وضعيّة، الجيش و الامن متاعنا، يدافعو على وجودنا كوطن و شعب، يا توانسة راهو المساهمة في المجهود الحربي ما يجيش بالتطوّع، ما يحيش بالكيف... توّا صارتلنا معركة كبيرة، النّاس الكلّ قلوبها ترفرف بالوطنيّة، و النّاس الكلّ تساهم، و كي لا قدّر اللّه تولي تتعاود برشا مرّات الحكاية، قدّاش من واحد باش يقبل يتطوّع مرّة و اثنين و ثلاثة؟؟؟ التبرّع راهو مزيّة، و المزيّة تجي بعد ما يقوم الانسان بالواجب عليه، احنا حسّيناش بحاجة تبدّلت في سياسة البلاد الإقتصاديّة و الجبائيّة؟ مانا في حالة حرب و لازم اقتصاد حرب، فمّاش قانون جديد خرج، لخلق موارد جديدة لمجابهة الحرب هذي؟ فمّاش قانون جديد خرج للتّقشّف في أي حاجة؟ أبداااا... أحنا شعب من 2011 ل2016، شدّو عندكم، صرفنا 18713 مليار فوق طاقتنا، بالفلّاقي، فلوس ما عندناش، مشينا تسلّفناهم، باش غطّينا بيهم مصاريفنا الي أكثر من مداخيلنا... يعني احنا ديجا في حالة سلم مع بعض المناوشات ساعة ساعة، و العجز في ميزانيّيتنا وصل 18713 مليار في 6 سنين... شنوّا باش تكون احوالنا في حالة الحرب زعما؟ نعملو تبرّعات من النّاس و يا كريم متاع اللّه، و انعَملو على شكون ضميرو حي، و نسيبو الي يخبّيو روسهم كالعادة؟؟؟ نزيدكم، أغلى حاجة في العالم توّا هي التّجهيزات الحربيّة، خاطر الشّعوب الكلّ تخمّم في امنها، أحنا في تونس ميزانيّة وزارات الدّفاع و الدّاخليّة عام 2016، يجيو... 4990 مليار، و رغم هذا، باقي تصيرلنا مشاكل لنقص الموارد، و الخبراء و شعب كامل متّفقين انّو المبلغ شويّا، و ما يكفيش لتجهيز و تسليح ولادنا كفاية... آي كيفاش نقوّيو هالميزانيّة بعد ما ولّينا في حرب مفتوحة؟ بالتبرّعات بيوم عمل؟؟؟ أحنا كي قصّولنا بين نهارين و ستّة أيام من شهارينا عام 2014، لمّينا 39 مليار... كي نتبرعو بيوم عمل، تطلع الحكاية حوالي 6 مليارات و نصف، آي أكهو؟ سي بون؟ طلّعنا في ميزانية الدّفاع و الامن من 4990 مليار ل4996 مليار، و عدنا الى البيت فرحين مسرورين، واجهنا الارهاب بالي لازم؟؟؟ لا اله الا الله....و الكلام ينطبق بنفس الطّريقة على الشّركات و المواطنين... نعاود، التبرّع راهو مظهر من مظاهر الوطنيّة، لكنّو يقعد مزيّة، و المزيّة تجي بعد ما يقوم الانسان بالواجب عليه، موش يرقد على واجبو و يتمزى... الغريب، انّو حكومتنا، هي تقريبا الوحيدة الي ما فاقتش بموجة التعاطف الشّعبي العارم مع التوانسة الي معرضين صدوراتهم للكرطوش في حربنا الحاليّة، ما فاقتش بوعي العباد بقيمة التّضحية من اجل بلادها... و في بقعة تستغلّ المدّ الشّعبي هذا، و تبادر هي، و تحكي مع منظّمات المجتمع المدني، و تقترح قوانين ملزمة للنّاس و الشّركات الكل الي لاباس عليها، باش يساهموا اجباريّا في المجهود الحربي، خلّاتنا كالعادة للمقترحات المسكنة، و المبادرات الي تقفز على الواجب، و تتعدّى طول للمزيّة... موش هكّا، صدّقوني موش هكّا اقتصاد الحرب... الرجال على خطّ النّار، و القلب، و محبة البلاد، هي خطّ دفاعنا الوحيد حاليّا، و نتمنى الخطّ هذا يتدعّم بإجراءات قانونية، باش نسكرو نهائيّا، دوسي المرضى النفسانيّين الي يحبّو يدمرو شعب تونس، و نتلاهاو نحلّو مشاكلنا الأخرى... نهاركم زين....

صباحكم بالخير صباحكم راية خفاقة ... رغم الالم ورغم الخصاصة والله لا تهون راية بلادي
المساعدات الخارجيّة لتونس، يتمسخرو علينا بكل يساطة (جريدة لوموند اليوم بالزهر قالت نفس الكلام، نشكي بيهم؟؟؟ :D :D :D ) صباح الخيرات بلادي... بعد التحية الصّادقة للتوانسة المرابطين على خطّ النّار في مواجهة العدو، اليوم باش نحكيو على وضعيّة تونس مع الهبات و المساعدات الخارجيّة... في تونس و كيما بلدان العالم الكلّ، عندنا كلّ عام، مصاريف على المصالح الجماعية متاع شعب كامل، شهاري موظفي الدّولة و صحة و تعليم و طرقات و دعم و امن و جيش و غيرهم... و بإعتبار ما عندناش موارد طبيعيّة، فالمصدر الأساسي للفلوس الي نعملو بيها المصاريف هذي، هو أوّلا الضّرائب الي يدفعها كلّ مواطن و شركة سنويّا، و ثانيا التّداين، يعني الفلوس الي تتسلّفهم الحكومة بإسم الشّعب التّونسي، و توعد باش ترجّعهم في السنين الجايّة... فمّا زادا مصدر آخر للفلوس، صغير صحيح، تافه تقريبا اذا نقارنوه بحجم مصاريفنا، لكنّو مصدر من المصادر، و نقصد طبعا في الهبات و المساعدات الخارجيّة... لمّا كانت تونس في حالة سلم، كنّا ديجا عندنا مشاكل في تغطية مصاريفنا، يعني ديما التراب اكثر من الحفرة و كنّا كلّ عام نتسلفو اكثر من الي سبقو... فما بالكم بحالنا توّا، و أبناء الشعب هذا على خطّ النّار، ملقيين صدوراتهم للكرطوش، باش ما يحلّش الخراب في بلادهم... الي نحبّ نقولو، هو انّو الحرب تتكلّف غااالية برشا، و احنا توّا في حالة حرب استنزاف يومي لميزانيّة الشّعب التّونسي، الدبّابة تتحرّك بالفلوس، و الطّيّارة تتحرّك بالفلوس، و الذّخيرة الي لازمها عند التوانسة بكثرة، غاالية برشا... الحاصل حالة حرب بكلّ ما تعني الكلمة من معنى... المجتمع الدّولي شبّعنا تشجيع و اكبار و تقدير و امتنان على جهودنا في مقاومة الإرهاب، هوما يعرفو، انّو انهيار تونس لا قدّر اللّه، معناها تحوّلها لسوريا جديدة، يرتع فيها الفقر و الدّم و الخراب، و معناها خاصّة، انّو بلدانهم تصبح على مرمى حجر من المرضى النفسانيّين الي نحاربو فيهم، هوما يعرفو انّو الكلفة عليهم باش تكون كبيرة وقتها، و رغم هذا، و باستثناء بعض الحالات الصغيرة، ما عاونونا تقريبا كان بالتّقدير و الاكبار، و كي نخرجو لسوق السلاح العالميّة، التقدير و الاكبار، انّجمو نشريو بيهم كان السلاح من نوع "ارجعلي غدوا" و "برّا دور بغافل"... ديون؟؟؟ آه صحيح، يسلفو فينا، ديجا أحنا بين 2011 و 2016، نكونو خلّصنا 5034 مليار انتيريس، و نعاود انتيريس على الدّين الخارجي برك، و المبلغ هذا، يجي تقريبا قد ميزانية وزارات الدّفاع و الدّاخلية مع بعضهم عام 2016... بكلنا نعرفو، انّو الي يعاون فينا بالديون كثّر خيرو، خاطر قبل يسلّفنا في وقت العالم شاعل، لكن ياقف غادي، ما يحسبهاش علينا مساعدات ... خاطر كي نشوفو الهبات و المساعدات الي خذاتها تونس، من الدّول الشّقيقة و الصّديقة من 2011 لتوّا، نلقاوها ما تفوتش 1900 مليار، بمعدّل 315 مليار في العام، و الأهمّ من المعدّل، هو انّو هالمساعدات هذي ما تفوتش 1.3% من مصاريفنا كلّ عام... و في عام 2016، عام الي حربنا مع المرضى على اشدّها، الهبات و المساعدات المتوقعة ماتفوتش 0.51%... الأتعس، انّو بحكم حجم تونس الدّيمغرافي و الجغرافي، فإنّو مساعدتها بإمتيازات إقتصاديّة، تتكلّف على الدّول العظمى، مبالغ أكثر من تافها مقارنة بحجم اقتصاديّاتها ، ناخذو مثال الإتّحاد الاوروبي،..... مجموع صادراتنا للإتّحاد الأوروبي تمثّل 78% من صادرات تونس، لكنها ما تمثّل الّا 0.54% من البضائع الي يستورد فيها الاتّحاد الاوروبي... شنوّا باش يخسر لو يفتح حدودو اكثر لبضائعنا و خاصّة الفلاحيّة منها؟ شنوّا باش يخسر لو يدعّم صادراتنا ليه بأي طريقة، و يوصّلها ل1%، حتى شي تقريبا... في المقابل، حركة كيما هذي، تنجّم تحلّ لتونس ثنيّة في البحر... هذا نوع من الحركات، الي نتمناو تاقع، و مازال ما شفناهاش... مجموع المبالغ المرصودة للمساعدات الخارجيّة متاع الاتحاد الاوروبي، وصلت 16 الف مليار من ملّيماتنا عام 2015، أحنا مجموع الهبات الي خذيناهم من العالم اجمع عامتها هو 308 مليارات، يعني ما يمثلوش حتى 2% من ميزانية مساعدات الاتحاد الاوروبي.... نتعدّاو لأمريكا، مجموع ميزانية برنامج المساعدات الأمريكيّة لدول العالم بلغ اكثر من 30 الف مليار من ملّيماتنا عام 2016، أحنا مجموع الهبات الي متوقعينهم من العالم اجمع عام 2016 هو 150 مليار، يعني ما يمثلوش حتى 0.5% من ميزانية مساعدات أمريكا لدول العالم... رغم كلّ شي، الاتحاد الاوروبي و امريكا، هوما الوحيدين الي واقفين معانا، و ماناش شعب جاحد، باش ننكرو أي مساعدة مهما كان حجمها، لكنها تبقى مساعدة صغيرة برشا بالنّسبة لبلاد في حالة حرب... (و هوني ما ذكرتش مساعدات الجزائر، خاطرها اوّلا بالنسبة لينا، هذوكم اخوتنا موش اصدقاء، و ثانيا حتى هي تعاني كيفنا في مشكل الارهاب، و الي فيها مكفّيها)، كلامي هذا موش معناه صدقة يا محسنين، و موش معناه ابتزاز، لا... احنا شعب صحيح ندافعو على بلادنا، و ديننا المعتدل، لكن ايضا ندافعو على استقرار منطقة كاملة، و انهيار تونس، الي موش باش يحصل بإذن ، معناه فوضى في البحر الأبيض المتوسط بكلّو شمالا و جنوبا، و وقتها الثّمن باش يكون باهض على كلّ شعوب المنطقة... لذا من الطبيعي انّو التوانسة، ما يتحملوش وحدهم مصاريف حرب تلزّو ليها دفاعا عن النّاس الكل... مخّ الهدرة يا توانسة، حاليّا ما يسدّ علينا كان ذراعنا، اوّلا نكونو يدّ واحدة، نخلّيو المشاكل الي بيناتنا على جنب، توّا نرجعولها، لا جهة، لا طبقة، لا ايديولوجيا... تونس، تونس، تونس.... و ثانيا: كلّ واحد يخلّص الواجب عليه ضرائب... و ثالثا، الخدمة و الجهد دوبل... و اخيرا، نستهلكو تونسي مهما كانت جودتو باش خيرنا ما يخرجش من بلادنا، و بإذن اللّه بلادنا ما يوقّفها شي... تحيا تونس و نهاركم زين....
بعد ما شاهدته منذ لحظات على الحوار التونسي، والله والله ما كتبه ألمواطنون و رجال اجهزة الدولة في بن قردان سبسجل بأحرف من ذهب في تاريخ صمود الشعب التونسي دفاعا عن وطنه...
بن ڨردان : زيارة قام بها كومندوس الحرس الوطني بسام بالحاج يحي الذي بترت ساقه جراء عملية ارهابية بالشعانبي
المبادلات التجارية فيفري صباح الخيرات بلادي... بعد التحية الصّادقة للتوانسة المرابطين على خطّ النّار في مواجهة العدو، اليوم باش نحكيو على وضعيّة التّصدير و التّوريد في شهري جانفي و فيفري 2016... أي نعم، تونس حيّة، تونس تعيش، تونس تخدم و تقدّم رغم كلّ مشاكلها... و الانتصار في أي حرب، يجي عبر قيام كلّ واحد بدورو، الأسود بالسّلاح، و باقي النّاس بالخدمة... نتعدّاو للأرقام توّا صادرات تونس خلال شهري جانفي و فيفري 2016، نقصت بـ 6% على ما كانت عليه في نفس الفترة 2015... و النقص هذا متوقّع، على خاطر صابة الزيتون و صادرات الزّيتون، كانت استثنائية عام 2015، و الحالة الإستثنائيّة ما تتعاودش ديما... لذا، طبيعي انّو صادراتنا من زيت الزّيتون طاحت بـ 160% على ما كانت عليه عمناول... و الدّليل أنّو عام 2015 كان استثنائي، هو انّو لمّا نقارنو قيمة صادرات زيت الزّيتون، في الشّهرين اللوالى متاع 2016، مع قيمتهم في نفس الفترة 2014، نلقاو ارواحنا قدّمنا بـ 286%... قلنا اذا انّو مجموع صادراتنا نقص بـ 6%، و انّو النقص هذا جاي من تراجع صادرات المواد الفلاحية و من الزّيت اساسا، لكنّ المعلومة المفرحة، انّو في وسط مجموع الصّادرات، فمّا قطاع رجع يخدم و يصدّر، و صادرات تونس من الفسفاط و مشتقاته في بداية 2016، طلعت بـ 77% مقارنة بقيمتها في نفس الفترة عمناول، و صادرات الصّناعات الكيميائية، طلعت من جهتها بـ 5.7% مقارنة بعمناول... قبل ما نتعدّى للواردات، نذكّر انّو التّصدير هو اهم مصدر للعملة الصّعبة لبلادنا، و قد ما تكبر صادراتنا، قد ما تنقص حاجتنا للتّداين، و قدّ ما تتحسّن قيمة الدّينار قدّام باقي العملات، و تتنفنف امور بلادنا الاقتصاديّة، و تتوفرلها موارد تشري بيها حاجيّاتها من برّا... نمشيو لوضعيّة التّوريد توّا الواردات متاع تونس في شهري فيفري و جانفي 2016، نقصت بـ 7.8% مقارنة بنفس الفترة عمناول، كي نغزرو للتفاصيل، نلقاو انّو قيمة وارداتنا من الطّاقة و المواد الغذائيّة، هي الي نقصت بـ 63% و 25%، بالنّسبة للطّاقة، انخفاض سعر البترول هو السبب، و بالنّسبة للفلاحة، ما ينجّم يكون الّا توفّر منتوج وطني... الشي الي يفرّح في تفاصيل التوريد، هو انّو توريد المواد الاولية طلع بـ 9.5% و مواد التّجهيز طلع بـ 4.5%... و نأكّد انّو شي مطمئن، على خاطر لمّا يرتفع استيراد المواد هاذم، فهذا دليل انّو معاملنا قوّات في ريتم خدمتها، لأن مواد التجهيز و الموادّ الاّوّليّة، ما تمشيش في الاستهلاك، و انما هي مواد نستوردوها، باش نكملو تصنيعها، و ننتجو بيها حوايج جديدة... تحيا تونس و نهاركم زين....
هيا حمدالله عليهم، من اعترف بذنبه لا ذنب عليه
دعوة من مواطن : للمشرفين على البلاطوهات التلفزية ، اوقفوا دعوة منتسبي الاحزاب السياسية ، هم من ساهم في اضعاف الدولة ، لا نريد مزايدات وتوظيف لدماء شهداء الوطن ، ابعدوهم عن سمائنا ، اليوم الشعب هو سيد الساحة ، اباء شهداء الوطن وامهاتهم واشقائهم والمواطن العادي ، هم وحدهم من حقهم ان يعطونا دروسا في الوطنية ، والتضحية من اجل الوطن ! ابعدوا السياسيين عن وجوهنا ملاحظة من الأدمين: السياسة و السياسيّين هم قادة البلاد في اي ديمقراطية و عند اي شعب متحضّر، الإشكاليّة انهم هالأيام باقي يمركيو في بونتوات على بعضهم و يفرقو في التوانسة بينما شهداءنا مازال دمهم سخون
إقتصاد الحرب صباح الخيرات بلادي... بعد الترحّم على ارواحنا التوانسة الي استشهدو دفاعا على هالشّعب في بن قردان، اليوم باش نحكيو على موضوع يكثر عليه الحديث، كلّ ما تصير مصادمات عسكريّة بين التوانسة و الارهابيّين، و الموضوع هو إقتصاد الحرب... كلمة اقتصاد الحرب ظهرت خاصّة في المانيا لمّا الحزب النّازي قرّر يوجّه كلّ الاقتصاد الألماني نحو اعادة تسليح الجيش، بعدها شفنا حاجة تشبهلها عام 1941 لمّا الإتّحاد السّوفياتي وجّه كلّ صناعاتو للصّناعات الحربيّة، و شفنا زادا مشروع النّصر الي انطلق في الاقتصاد الأمريكي عام 1942، يعني تقريبا، فكرة اقتصاد الحرب جات مع الحرب العالميّة الثّانية... لمّا نقولو انّو دولة وجهت امكانيّاتها لإقتصاد حرب، فمعناه أوّلا، انّو الفترة الزّمنيّة محدّدة، يعني من البداية نقولو، راهي القوانين الجديدة مدّتها كذا... و ثالثا انّو الشّعب يقبل يضحّي ببرشا حاجات طيلة الفترة هذيكا، و ثالثا، عمليّا، حالتنا أحنا هاو آش انّجمو نعملو مثلا: • أوّلا، تغيير السياسة الإقتصادية للشّركات و للفلّاحة، باش يكون الهدف متاعهم موش تحقيق الرّبح، و انّما توفير اكثر ما يمكن من المنتوجات و السّلع، في سبيل انّو بلاد كاملة تخرج من حربها رابحة، و هذا معناه، من جهة انّو اصحاب الشّركات يقبلو الفكرة، و من الجهة الأخرى، انّو الخدّامة ما يطالبوش بالزيادة طيلة الفترة هذيكا • ثانيا ترفيع نسب الفائدة متاع القروض، بهدف الضّغط على الأسعار • ثالثا، تجريم صارم للسّوق السوداء بجميع أنواعها، و خاصة خاصّة، السّوق السّوداء للعملة، الي تساهم في تطييح قيمة الدّينار قدّام باقي العملات، و تغلّي وارداتنا من الأسلحة • رابعا ، تخرج قرارات، بإيقاف نزيف العملة الصّعبة في أي حاجة كماليّة، يعني، انّقصو من التّوريد، و ما نستعملو الdevise الي عندنا الّا لاستيراد اللّازم في اللّازم، و الباقي يمشي لإستيراد أسلحة و تجهيزات حربية، لأبناء الشّعب التّونسي الي على خطّ النّار • خامسا ، تجريم صارم للتهرّب الجبائي، يعني الي من جهة، عايش معانا و يتمتّع بأمننا و جيشنا و دعمنا و طرقاتنا و تعليمنا، و من الجهة الأخرى يخدّم في مخّو على القباضة الي تلم في الفلوس باش نعملو بيها هالحوايج، تكون عقوبتو قاسية جدّا و عبرة لمن يعتبر • خامسا، ضرائب استثنائيّة على الشّركات و المواطنين لدعم موارد الدّولة في تسليح و تدريب أبناء الشّعب التّونسي الي على خطّ النّار • سادسا ، ميزانيّة الدّولة، الشّعب التّونسي يقبل عن طواعيّة، انّو الفلوس الي تتصرف على الدعم و الصحّة و التعليم و النقل و شهاري موظّفي الدّولة غيرهم، ينقصو شويّة، و الّا على الأقل ما يزيدوش... و الي ينقص منهم، يمشي لتسليح و تدريب أبناء الشّعب التّونسي الي على خطّ النّار... • سابعا ، رفض شعبي و قانوني لكل مطالب الفئويّة و الجهويّة، و الأغلبيّة السّاحقة تصبر حتى البلاد تربح حربها • أخيرا، تنقيص كبير لإستهلاك الطّاقة (مازوط، ضوء، غاز..) في أي حاجة انّجمو نستغنوا عليها، و هكّا انّقصو من مصروف الطّاقة المدنيّة، و نخلّيو نصيب أكبر لاستهلاك الجيش و الامن هذي بعض امثلة لتبسيط مفهوم اقتصاد الحرب، لازمها اوّلا، تتحطّ مع افكار اخرى في استراتيجيّة وطنيّة شاملة، و لازم خاصّة، نكونو احنا التوانسة، قابلين بيها، خاطر اذا ما فمّاش إجماع على القبول بالتّضحية، فيقعد بكلّو حبر على الورق، و العزوزة هاززها الواد، و هي تقول الحرب على الارهاب... نهاركم زين....
آش باش نقول للسيّد هذا؟ آش باش نقول لأمّيمتو كي تشوف تصويرتو راقد في الخلا و البرد يحمي في شعب كامل؟ والله لاشيئ يكفيك حقّك و حقّ والدتك، انت و امثالك تعطونا معنى لكلمة تونس...
صورة شباب الجيش فوق جثث الكلاب: غالطة من المنظور العسكري؟ ok لكن اولا هم شباب في عمر الزهور، يعني نقص الخبرة هو عذر في حد ذاته ثانيا، و الاهم: الصورة كان لها وقع ايجابي عظيم على معنويات الشعب التونسي، في اللحظات هذيكا، كانت حالة ارتباك و تخوف و انعدام معلومات واضحة حول حقيقة الوضع الميداني للقوات التونسية، و خرجت الصورة بشكل يعني حرفيا: "هانا نلعبو و نبولولكم على قدوراتكم يا جرذان" (مع الاعتذار على الكلمات المستعملة لانها تعبر حرفيا عن الصّورة)، الرسالة بمعناها هذا، وصلت للشعب التّونسي و نزلت بردا و سلام على شعب كامل، لذا انا حسب رايي الاربعة شباب يستحقو توسيم من طرف رئيس الجمهورية
التهرب و الإرهاب مشكلة التوانسة، عامة الشعب من التوانسة، أنهم موش فاهمين انو الفلوس هي العامل الوحيد، في الحرب الشرسة الي تتعرضلها بلادهم، و ديارهم و قوتهم و حياتهم، و راحة بالهم على صغارهم، و اماتهم و اخواتهم و أحبابهم... الفلوس هي الاقتصاد، الفلوس هي ميزانية الدولة، هي قدرتها على توفير تجهيزات لجيشها و امنها، و تدريبهم تدريب عالي، هي قدرتها على تحسين مستوى العيش في مناطق الفقر، حيث يترعرع شيطان اليأس الذي يقود للإرهاب الدموي الغاشم... الاقتصاد هو خلق الثروة، و الثروة ما يخلقها الا العمل والقراية، القراية و العمل ب1000% من طاقتنا، العمل يخلق ثروة، و الثروة تخلق مواطن شغل جديدة للبطالة، و العمل و خلق الثروة هو الي يوفر أكثر ضرائب و أداءات للدولة، الضرائب و الاداءات هي الي يصرف منها الشّعب التّونسي، على صحتو و قرايتو و امنو و غيرهم... أوّلا الخدمة و ثانيا خلاص الضّرائب الواجبة علينا... لبعض رجال الأعمال الي يخدمو في مخاخهم عالفيسك، باش ما يخلصوش الواجب عليهم، نقول : انتوما تسرقو في ارواحكم بالنهاية، لأن انهيار تونس هو نهاية تمتعكم بما انتم فيه، و تهناو، ما عندكم وين تمشيو و تفرحو، حتى لو خليتو أهل البلاء في بلاهم، باش تعيشو كلاب في بلاد الناس، و باش تعيشو مع حقيقتكم الي تعرفوها : انتم من أسباب خراب بلادكم، انتم خونة و باش تعيشو خونة و تموتو خونة... لبعض أصحاب المهن الحرة الي يخبّيو في حقيقة مداخيلهم و يخلصوا في تفاهات للفيسك، و يقبضوا ايسباس، و يعيشوا في مستوى بعيد على حقيقة مستواهم، لو يدفعوا الواجب عليهم للعيش من خيرات هذا الشعب، انتوما تسرقوا في ارواحكم بالنهاية، لأن نهاية تونس هو نهاية عيشكم الرغد، و ما عندكم فين هاربين، الأغلبية الساحقة منكم، باش تعيش في الدم و الخراب معانا، و الي باش يصير على بو و خو و أخت و ولد و أم التونسي باش يصير على اهلكم و عليكم ، مع يقينكم، أنكم من أسباب خراب بلادكم، لأنكم سرقتوا التوانسة، و عشتوا بيناتنا، و تمتعتوا بعرقنا الي قراكم و وفرلكم كياسات و امن و إدارات و صحة عمومية، و خاصة، انتوما سراق، ما فماش كلمة أخرى لوصفكم غير أنكم سراق، و خونة زادا، اكيد خونة للتاجر، الي يخدم في مخو، و يشوف في روحو مهف، يتعدى بين القطرة و القطرة، و بالطبيعة يشوف في روحو معلم كي يسرق الفيسك، تجارتكم مصيرها الكساد عندما يحل الخراب، حياتكم مصيرها الخراب عندما تنهار هذه الدولة، انتوما ناس تعيشوا بيناتنا، تتمتعوا بخيراتنا و امننا و تسرقوا فينا، انتوما عايشين في خير خاطركم في بلاد اسمها تونس، فيها دولة و إدارة و صحة و تعليم و امن و جيش، مهما كان مستواهم، هوما موجودين على قدر ما نجمنا نعملوا، و انتوما تتمتعوا بيهم، انتوما سراق، ما فماش كلمة أخرى غير أنكم سراق، و خونة زادا، اكيد خونة... المواطن، الي يقبض كراء دارو و ما يخلص حتى فرنك ضرائب، الي يبيع دارو و الا كرهبتو و ما يخلص حتى فرنك ضرائب، الي يشري سلعة مهربة خاطرها ارخص، و يعبي ايصونص ليبيا و الجزائر خاطرهم ارخص، و يدفع رشوة باش يقضي امورو، تخديم المخ هايل و تعدي بيه في امورك؟ أي و الفلوس الي مشات لجيب المهربين و انت تمتعت بيها نهارين و ضاعت عالميزانية، منين باش نجيبوها حسب رايك؟ ماهي زيادة في أسعار السلع المدعمة و الكهرباء و الماء و غيرهم؟ ماهو سبيطارات في حالة مزرية، و تعليم تاعب لصغارك و غياب الأمن و الجيش المدربين و المجهزين لحمايتك... و بالنهاية مزيد من الفقر و الحقد، الي يخلق مجرمة و أرهابيين... للثورجوت، الي يعشق الكلام الفضفاض، و الشعارات حول الإصلاح الفوري لكل شي لتصبح تونس كسويسرا في ثواني، لهالدرجة بلغ بيكم الغباء و الانسلاخ على الواقع؟ يعني عميتوا على الخراب الداهم على بلادكم ؟ ما تعرفوش مبدأ الأولويات؟ ما تعرفوش انو اتهام الجميع بالفساد هو بالنهاية تدمير لكل شي يمكن اصلاحه؟ ماذا ستصلحون حين ينتهي تاريخ هذه الأرض كوطن اسمه تونس و بداية تاريخ أرض الخراب و الدم ؟ أخيرا للشباب، الي يفكر بمنطق "ما عندي ما نخسر"، والله نأكدلكم أنكم لمّا تكتشفو أنّو خسارة أبسط مقومات الحياة لاهلكم و احبتكم، هي أعظم الخسائر، الشباب هو شعور بالقوة، لا شيئ غير القوة، لكنه شعور زائف لا ندرك تفاهته إلا بمرور الزمن، للشرفاء من هذا الشعب سواء رجال أعمال أو أصحاب مهن حرة أو تجار أو مواطنين أو غيرهم، إياكم و ثقافة "هوكا الناس الكل تسرق" إياكم و ثقافة "الحوتة خامرة من راسها" إياكم و ثقافة الثورجوت الحمقى الذين لا يرو في هذه الدولة إلا عيوبها، العيوب موجودة و كثيرة، لكن لإصلاحها يجب أولا الحفاظ على هذا الوطن، و الحفاظ على بلادنا يبدأ بالاخلاص في العمل مهما كانت العيوب الآنية... كل واحد فينا يبدأ بروحو، و الخونة مصيرهم مزبلة التاريخ

تذكير، و دعوة مني أنكم تبارتاجيو، و صدقوني والله لاني نلوّج على الصّفحة تكبر و الا تصغر، نتمنى نوصل رسالة لكل تونسي بحوايج ساهلة،و الا موش تبارتاجيو، نداء لكل الصفحات التونسية، اعملو copier coller و دون ذكر المصدر اذا تحبّو، المهمّ انّو نبلغو الرسالة قد ما انجمو... صباح الخيرات بلادي... تونس في حرب بكلّ ما تعني الكلمة من معنى، أحنا بلاد مواردها الطّبيعيّة على قدّها، و موارد ميزانيّة الشّعب التّونسي من الضّرائب، ماناش عارفين فين نشبّو بيها، نحسنو تجهيزات جيشنا و امننا، نزيدو في شهار عمّال القطاع العام؟ نخدموا البطّالة؟ نحسنو الصّحّة و المؤسسات التعليميّة في المناطق المحرومة؟ الحاصل التراب اكثر من الحفرة، و كان تسلّفنا باش نعملو اقصى ما يمكن، الدين ديما خايب، و كان ما تسلّفناش، تقعد بيبان المشاكل محلولة علينا... تبديل العقليّات باش النّاس تحطّ تونس في بالها و ترجع تخدم، و تخلّص ضرائبها، و تنقّص من تسكير الكيّاسات و التّعطيل، ياخذ برشا وقت، و انشاء اللّه يهدينا ربّي و نوصلولو... آي يقول القايل، شنوّا الحلّ؟ انت و انا المدينيّين، الي قلوبهم تدقّ خوف، على اولادنا الامنيّين و العسكريّين، لمّا تصبر مواجهات مع اعداء بلادنا، شنوّا الحاجة السّاهلة الّي انّجمو نعملوها، و عندها أثر عظيم على الإقتصاد، و آليّا على مداخيل ميزانيّة الشّعب التّونسي، باش ينجّم يوفّر احسن التّجهيزات لأولادو الّي يحميو فيه؟ الأقتصاد هو بالنّهاية امر نفساني بحت، يعني الإنسان لمّا يكون مرتاح و موش خايف من المجهول، يشري و يبيع، و ياخذ كريديات، و يستثمر، و يستهلك، و لمّا الخوف يملأ القلوب، النّاس الكلّ تشدّ ديارها على بكري، و الحال ياقف... و الي قاعد يصير في كلّ عمليّة إرهابيّة في بلادنا، هو انّو نعدّيو ايّامات، و التّونسي يروّح لدارو بكري، البارح برك، في العاصمة، السيركيلاسيون الستة متاع لعشيّة تقول نهار احد عشيّة... العمليّة هذي، معناها، أقلّ استهلاك، و اقل افاريّات للتّجّار، و لباقي المهن، و هوما بيدهم كي تقلّ افاريّاتهم ما يستهلكوش من غيرهم، و الحبل عالجّرّارة حتى تتأثّر بلاد كاملة... في الإقتصاد، فمّا مؤشّر اسمو سرعة دوران العملة المحلّية، و معناه بالفلّاقي، قدّاش الفلوس تدور بين العباد كلّ مدّة، قد ما النّاس تشري و تبيع و تستهلك، قدّ ما سرعة دوران العملة كبيرة، و كلّ ما يكون الإقتصاد مزدهر، لكن اذا البلاد تبرك، و الأفاريّات تاقف، سرعة دوران العملة تقلّ، والعمليّة هذي معناها وقوف الحال، و وقوف الحال معناها اقل موارد للدّولة... الخوف أمر طبيعي، لكنّو ما لازموش يغلبنا، نحنا في حرب يا توانسة، و عدوّكم يحبكم تخافو، و افاريّاتكم تاقف، و مداخيل بلادكم تقلّ... لذا يا تونسي، يا مدني، يالّي ماكش متاع حرب و سلاح، افضل و اسهل هديّة و مساندة، تقدّمها لأولادك الي يحميو فيك، هي انّك تواصل تعيش، و تستهلك، و تستثمر، و اتدوّر الفلوس الي عندك، باش حال بلادك ما ياقفش، و الهديّة الأعظم في هذا الكلّ، و اذا بالحق تحب بلادك، و مستعرف بتضحيات اولادها في الحرب الحاليّة، استهلك تونسي، استهلك تونسي، استهلك تونسي، حتى لو الجودة موش طيّارة برشا، استهلك تونسي، احسبها حربوشة دواء و استهلك تونسي، احنا في حرب، و في الحرب، اضعف التّضحيات انّك ما تخافش، انك تستهلك، و انّك تستهلك منتوج بلادك نهاركم زين يا توانسة.... ما تنساش، بارتاجي، و الا نقل و حط في حيطك و ما تذكرش المصدر اذا تحب
صور رائعة من مستشفى جرجيس شباب و شياب لبت النداء وتعطي في دمها لقواتها مسلحة و جرحى بن قردان برافو... ملاحظة لبعض من يلومنا على الإهتمام بأشياء خارج موضوع الصّفحة: هذه الصّفحة هي صفحة حربيّة كلّ ما تعرّضت تونس للعدوان، لا يكلّف الله نفسا الا وسعها، و انا دمي يفور لمّا تتمس بلادي، لذا اعذرو الوضع الحالي رجاءا

كيفاش نقاوموا الإرهاب بمثل ها المواقع الخائنة؟ لصالح من هذه الأخبار المحبطة الكاذبة؟ هل هذه وكالة أنباء داعش؟ هذا قتل للصحافة. على النيابة العمومية التحرك

تحويلات عمالنا بالخارج صباح الخيرات بلادي... اليوم باش نحكيو على تحويلات التّونسيّين بالخارج لبلادهم، و نبداو بالسّاس كالعادة... من الأسئلة الي يطرحوها عمّالنا بالخارج، هي قدّاش باش نخلّص تاكس على الفلوس الي نروّح بيهم... و الفلوس الي نروّح بيهم إنّجّم نخلّيهم عندي بالدّوفيز و الّا لا... أوّلا، تونس عاملة اتّفاقيّات عدم ازدواج ضريبي مع عشرات البلدان في العالم، و خاصّة مع البلدان الكلّ تقريبا الي فيها جاليات تونسيّة كبيرة، الإتّفاقيّات هذي معناها، انّو التّونسي الي يعيش في فرانسا مثلا، لمّا يخدم غادي، و فرانسا تقصلو ضرائب غادي، فإنّو لمّا يروّح بفلوسو لتونس، تونس ما تعاودش تقص عليه ضرائب أخرى، و بالطبيعة، نفس الشّي ينطبق من الجهة الأخرى، على الفرنساوي الي يعيش و يخدم في تونس... يعني تهنّاو، اذا مخلّص ضرائب في البلاد الي انت تعيش فيها، ماكش باش تعاود تخلّص ضرائب أخرى في تونس.... ثانيا، لمّا تروّح بدوفيز لبلادك، فمن حقّك تمشي لأي بانكا في تونس، و تحلّ حساب بالدّوفيز، و الاهمّ انو الفلوس هذيكا على ذمّتكم و تنجمو تصرفوها من أي مكان في العالم عن طريق البطاقات البنكية الدولية الي تعطيهالكم البنوك التونسية لما تحلو حسابات بالدوفيز... لكن، ردّو بالكم يا توانسة، لازمكم دوب ما تخلطو للمطار و الّا للبرط، تعملو ديكلاراسيون لهاك الدّوفيز الي جبتوهم، و نعاود، راكم ما تخلصوش تاكس عليهم، جيس ديكلاراسيون الي انتوما دخّلتو دوفيز، و الدّيكلاراسيون هذيكا، تصلحلكم لزوز حوايج: امّا كيما حكيتلكم، تمشيو لأي بانكا في تونس، و تحلّو حساب بالدّوفيز تصبّو فيه فلوسكم، و الّا اذا تحبّو تروحو بفلوسكم مرّة أخرى للخارج، ما يصيرلكم حتى قلق كي تجو خارجين... ملاحظة أخرى هوني، الديكلاراسيون في الدّيوانة راهي صالحة 3 شهور برك، يعني اذا في ظرف 3 شهور من وصولكم، ما صبيّتوش فلوسكم في حساب بنكي بالدّوفيز، و الّا ما عاودتوش خرجتو بيهم، فراكم تصبحو مجبرين على تحويلهم دينارات، و ما عادش عندكم الحق في حساب بالدّوفيز، و ما عادش عندكم الحق تخرجو دوفيزكم معاكم، يعني يبقالكم الّا حلّ تصريفهم بالدّينار، و صرفانهم في بلادكم، و الّا حطّانهم في حساب بنكي بالدّينار... نتعدّاو توّا لأهمّية التحويلات متاعكم لبلادكم، لمّا اتدخلو دوفيز لتونس، تساهموا في الترفيع من احتياطي تونس بالعملة الصّعبة، و العمليّة هذي، معناها، انكم اوّلا، تساهمو في وجود سيولة في بلدانكم، تعاون على دفع الإستثمار، و ثانيا و الأهمّ تعاونو الدّينار التّونسي انّو ما يضعفش برشا قدّام باقي العملات، و لمّا الدّينار ما يضعفش برشا قدّام باقي العملات، فراكم بطريقة غير مباشرة، تنقصو من كلفة الدّين الخارجي على بلادكم، و تنقصو من كلفة الواردات على شعبكم... لكن رّو بالكم، هذا الكلّ يطيح في الماء، بمجرّد توجّهكم للسّوق السّوداء للصّرف، صحيح ممكن انتوما تربحو دينارات معدودة بمنطق نفسي نفسي لا ترحم من مات، لكن تكونو في نفس الوقت وجّهتو طعنة في ظهر بلادكم، الي نعرف محبّتكم ليها بلا حدود، أنا عشت لبرّا، و نعرف انّو قيمة تونس تعظم بشكل كبير في عيون التّونسي الي يبعد عليها، لذا، بجاه ربّي ما تنساوش هالقيمة لمّا تروحو بالدّوفيز... نجيو أخيرا للأرقام، و هوني تحيّة لاولاد بلادي، على خاطر نسق تحويلات التّونسيّين بالخارج ارتفع بعد الثّورة... بين 2006 و 2010، كانت تحويلات التّونسيّين بالخارج، تزيد كلّ عام بحوالي 3.2%... و بين 2010 و 2014، أصبحت تحويلاتهم تزيد ملّ عام بحوالي 4.4%... و تحويلات التّونسيين بالخارج، بلغت عام 2014، 1768 مليون أورو، أي حوالي 3984 مليار من ملّيماتنا، و التّحويلات هذي أصبحت 3 مصدر للعملة الصّعبة بعد التصدير و القروضات... نعاود نذكّر، هذي بلادكم، الي تحبّوها، و الي اكيد تلقاو فيها مشاكل و تعطيلات، لكنّ الي يحبّ امّو ما يحبهاش أشطار، هذاكا الموجود حاليّا و ما نسلموش فيها، حوّلوا ما استطعتم من مداخيلكم لتونس، هي مداخيل مضمونة، و تقعدلكم بالدّوفيز لو تحبّو، و ايّاكم من السّوق السوداء للصّرف، اياكم من السّوق السوداء للصّرف، راهي طعنة في ظهر بلادكم... نهاركم زين....
حكاية شركة التحيّل Get Eazy، نقدموهالكم مرة اخرى بعد ما عاود كثر الحديث عليها : التفسير طويل، اللّه غالب، لكن الّي يوسّع بالو، التفسير ساهل، و يفيقك، و يخلّيك تنجّم تفيّق أصحابك. اللّهمّ قد بلّغت، اللّهمّ فاشهد :))))) قبل ما نحكيو على ظاهرة Get Easy، هات نتفاهمو في مبدأ ساهل: الي يقلكم أدفعو فلوس و نضمن لكم ربح قار، يكذب. آليّا يكذب لسببين: اوّلا خاطر المعقول أنوّ لو وجد مثل هذه الفرصة، فاش قام يدخّل فيكم معاه؟؟؟ محبّة فيكم رغم أنو ما يعرفكمش أصلا؟؟؟ و ثانيا خاطر ما فمّا حدّ من عباقرة الأعمال في العالم وصل خلق منظومة الرّبح فيها مضمون 100%. أي مشروع يبقى مرتبط بتقلّبات السّوق، بالحرفاء يشريو و الّا لا، بالمنافسة، يعني الّي يقول متأكّد باش نربح المبلغ الفلاني، ما ينجّم يكون الّا كذّاب. مبدأ ثاني لازم نتفاهمو فيه، و هو انّو في عمليّات التحيّل من النّوع الّي عملها عادل الدريدي، ديما فمّا قلّة يربحو فلوس، النّاس الي تجي من الأوّل، و هذا أمر طبيعي، باعتبار انّ عمليّة التّحيّل قائمة على تفريق الفلوس في البداية و تطميع النّاس باش يحكيو لغيرهم، و هكّا يربحو كعبتين، و تتكعبر للآلاف. نجيو توّا لGet Easy و نشوفو شنيّة حكايتها : الفكرة غايتها تحيل كيما عادل الدريدي، لكن الطريقة مبتكرة، و تغلّط برشا عباد. الشّركة هذي تقترح عليك تولّي مستثمر فيها اذا تشري واحد من Les Packs متاعها بـ 360 أورو و الا بـ 720 اورو و الّا بـ 1200 أورو. بالفلوس هاذم، الشّركة تشري بيهم GPS و تكريهم، و تعطيك حويجة. مثلا نقولو انت دفعتلهم فلوسك و شريت الPack متاع 360 أورو، الشّركة تشريلك 5 كعبات GPS، تكريلك انت واحد منهم بـ 20 أورو في الشهر( يعني انت هو الي تدفع باعتبارك الكاري )، و في نفس الوقت تكري الأربعة الأخرين بـ 20 أورو الواحد لناس أخرين، و تصبلك انت 40 اورو، يعني انت بالنّهاية تشد في يديك 20 اورو برك في الشهر (40-20). مع ملاحظة صغيرة، أنّها ما تضمنلك ال20 أورو شهريّا الّا خلال العام الأوّل. بمعنى أنّو تكون انت دفعت 360 اورو، عندك منهم 240 اورو (2012) يرجعولك على عام، و الباقي في علم اللّه. دونك في الأخير خاسر فلوس، الّا... الّا في حال انّك تجيب معاك زوز دغف أخرين، وقتها تتزادلك 50 أورو في الشهر و تولي بعد 12 شهر توصل 840 أورو... هذا بالطبيعة في حال أنّو الشّركة بقات موجودة حتّى لوقتها... على كلّ هات نذكرو بمشاكل الفكرة : • أوّلا الشّركة تضمن الرّبح، و هذا اوّل مؤشّر مخيف حول مصداقيّتها • ثانيا، آلاف العباد دخلو فيها، يعني اذا كانت صادقة لازمها تلقى مئات آلاف الحرفاء الّي يكريو من عندها GPS باش تنجّم تخلّص المستثمرين الكلّ • ثالثا، الشّركة هذي تكري في الGPS بـ 20 اورو في الشهر على 4 سنين... خمّموا وحدكم، زعمة في ظلّ وجود التلفونات بال GPS و في ظل تكنولوجيا تتطوّر كلّ شهر، قدّاش GET Easy باش تلقى من عباد مهبلة يربطو أرواحهم بالGPS متاعها بمدّة 48 شهر و ترسّيلهم في الأخير دافعين 960 اورو (2048)، بينما سوم الGPS اليوم ما يفوتش 160 اورو. يعني تقريبا مستحيل باش تلقى مئات آلاف الحرفاء الي حكينا عليهم في ثانيا. هذا من حيث الفكرة، هات نشوفو هالشّركة هذي كيفاش تكونت و شكون يسيّر فيها و شوفو العجب العجاب : GET EAZY تكوّنت في أفريل 2013، مقرّها في بلدة Macao في البرتغال. لكن الغريب، أنّو شهر برك قبل ما تتكوّن شركة GET EASY ، صدر حكم في البرازيل بغلق شركة اسمها BBOM كانت تقدّم حرفيّا نفس نوع الخدمات الّي تقدّم فيهم GET EASY. المحكمة، قرّرت أنّو شركة BBOM هي شركة تحيّل و أغلقتها. اليكم الرّابط : http://scamwatchbrazil.wordpress.com/2014/01/06/authorities-in-brazil-shut-down-bbom-another-pyramid-scheme/ هاو الأغرب: فما سيّد اسمو Pedro Godinho كان من المسؤولين الكبار في شركة BBOM و اليكم الرّابط للتّأكّد : http://youtu.be/5gZKP5aamiQ و بقدرة قادر، شهر بعد حكم المحكمة بغلق شركة BBOM، نفس السّيّد Pedro Godinho نجده كمدير تسويق في شركة GET EASY و اليكم الرّابط للتّأكّد: http://youtu.be/bo71KV1-MrU السيّد هو بيدو، كان مدير تسويق في شركة أخرى اسمها New Way Élite Club، اليكم الرّابط للتّأكّد : https://www.youtube.com/watch?v=b9mF5noXyEM الدقيقة 1 و 30 ثانية شركة New Way Élite Club الّي صاحبنا Pedro Godinho كان مدير تسويق فيها، تحكم عليها في البرتغال و القضاء اعتبرها من قبيل عمليّات تحيّل الّي عملها عادل الدريدي. سيّد آخر، Fernando Aragao، كان مدير عمليّات في شركة BBOM في البرازيل، و شهر بعد اغلاق هذه الشّركة من طرف القضاء في البرازيل، صاحبنا أصبح مدير عمليّات في شركة GET EASY أخيرا، هذا رابط نحو تنبيه اصدرته منظّمة الدّفاع عن المستهلك في البرتغال، تحذّر فيه من شركة GET EASY و تعتبر أنّها شركة تحيّل مالي : http://www.deco.proteste.pt/dinheiro/nc/noticia/alerta-de-fraude-geteasy فبحيث، دليلكم ملك :)))
صباح الخيرات بلادي... تونس في حرب بكلّ ما تعني الكلمة من معنى، أحنا بلاد مواردها الطّبيعيّة على قدّها، و موارد ميزانيّة الشّعب التّونسي من الضّرائب، ماناش عارفين فين نشبّو بيها، نحسنو تجهيزات جيشنا و امننا، نزيدو في شهار عمّال القطاع العام؟ نخدموا البطّالة؟ نحسنو الصّحّة و المؤسسات التعليميّة في المناطق المحرومة؟ الحاصل التراب اكثر من الحفرة، و كان تسلّفنا باش نعملو اقصى ما يمكن، الدين ديما خايب، و كان ما تسلّفناش، تقعد بيبان المشاكل محلولة علينا... تبديل العقليّات باش النّاس تحطّ تونس في بالها و ترجع تخدم، و تخلّص ضرائبها، و تنقّص من تسكير الكيّاسات و التّعطيل، ياخذ برشا وقت، و انشاء اللّه يهدينا ربّي و نوصلولو... آي يقول القايل، شنوّا الحلّ؟ انت و انا المدينيّين، الي قلوبهم تدقّ خوف، على اولادنا الامنيّين و العسكريّين، لمّا تصبر مواجهات مع اعداء بلادنا، شنوّا الحاجة السّاهلة الّي انّجمو نعملوها، و عندها أثر عظيم على الإقتصاد، و آليّا على مداخيل ميزانيّة الشّعب التّونسي، باش ينجّم يوفّر احسن التّجهيزات لأولادو الّي يحميو فيه؟ الأقتصاد هو بالنّهاية امر نفساني بحت، يعني الإنسان لمّا يكون مرتاح و موش خايف من المجهول، يشري و يبيع، و ياخذ كريديات، و يستثمر، و يستهلك، و لمّا الخوف يملأ القلوب، النّاس الكلّ تشدّ ديارها على بكري، و الحال ياقف... و الي قاعد يصير في كلّ عمليّة إرهابيّة في بلادنا، هو انّو نعدّيو ايّامات، و التّونسي يروّح لدارو بكري، البارح برك، في العاصمة، السيركيلاسيون الستة متاع لعشيّة تقول نهار احد عشيّة... العمليّة هذي، معناها، أقلّ استهلاك، و اقل افاريّات للتّجّار، و لباقي المهن، و هوما بيدهم كي تقلّ افاريّاتهم ما يستهلكوش من غيرهم، و الحبل عالجّرّارة حتى تتأثّر بلاد كاملة... في الإقتصاد، فمّا مؤشّر اسمو سرعة دوران العملة المحلّية، و معناه بالفلّاقي، قدّاش الفلوس تدور بين العباد كلّ مدّة، قد ما النّاس تشري و تبيع و تستهلك، قدّ ما سرعة دوران العملة كبيرة، و كلّ ما يكون الإقتصاد مزدهر، لكن اذا البلاد تبرك، و الأفاريّات تاقف، سرعة دوران العملة تقلّ، والعمليّة هذي معناها وقوف الحال، و وقوف الحال معناها اقل موارد للدّولة... الخوف أمر طبيعي، لكنّو ما لازموش يغلبنا، نحنا في حرب يا توانسة، و عدوّكم يحبكم تخافو، و افاريّاتكم تاقف، و مداخيل بلادكم تقلّ... لذا يا تونسي، يا مدني، يالّي ماكش متاع حرب و سلاح، افضل و اسهل هديّة و مساندة، تقدّمها لأولادك الي يحميو فيك، هي انّك تواصل تعيش، و تستهلك، و تستثمر، و اتدوّر الفلوس الي عندك، باش حال بلادك ما ياقفش، و الهديّة الأعظم في هذا الكلّ، و اذا بالحق تحب بلادك، و مستعرف بتضحيات اولادها في الحرب الحاليّة، استهلك تونسي، استهلك تونسي، استهلك تونسي، حتى لو الجودة موش طيّارة برشا، استهلك تونسي، احسبها حربوشة دواء و استهلك تونسي، احنا في حرب، و في الحرب، اضعف التّضحيات انّك ما تخافش، انك تستهلك، و انّك تستهلك منتوج بلادك نهاركم زين يا توانسة....
التونسي والإرهاب و اضعف الايمان صباح الخيرات بلادي... تونس في حرب بكلّ ما تعني الكلمة من معنى، فمّا ناس يحبّو يدمروا هالبلاد، رافضين طريقة عيشكم يا توانسة، رافضين درابوكم، رافضين وجودكم، رافضين السلم الي عايشين فيه انتوما و صغيراتكم و عائلاتكم، و لذا، أولادنا من الجيش و الأمن على الحدود، و داخل البلاد، واقفين لحماية هالشّعب و هالبلاد، بعضهم قاعدين يستشهدوا، لكن الأمن و الجيش يدمروا في العدوّ كلّ ما يقرب، و يسدّدولو في ضربات متواصلة.... لكن الجيش و الأمن القوي، لازمو صحيح رجال قلوبها حجر و مستعدّة تموت على جال هالشّعب و البلاد، لكن لازمو خاصّة تجهيزات عسكريّة و امنيّة كبيرة، قيمتها غالية برشا، و ما تقدر عليها الّا الدّول النفطيّة او الدّول المتقدّمة... أحنا بلاد مواردها الطّبيعيّة على قدّها، و موارد ميزانيّة الشّعب التّونسي من الضّرائب، ماناش عارفين فين نشبّو بيها، نحسنو تجهيزات جيشنا و امننا، نزيدو في شهار عمّال القطاع العام؟ نخدموا البطّالة؟ نحسنو الصّحّة و المؤسسات التعليميّة في المناطق المحرومة؟ الحاصل التراب اكثر من الحفرة، و كان تسلّفنا باش نعملو اقصى ما يمكن، الدين ديما خايب، و كان ما تسلّفناش، تقعد بيبان المشاكل محلولة علينا... لكن السّؤالات هذي تتلخّص في سؤال واحد، كيفاش الدّولة، تكبّر في مداخيلها، باش تنجّم في نفس الوقت تستجيب للطّلبات الإجتماعيّة، و تجهّز أولادنا في الجيش و الأمن الوطنيّين أحسن تجهيز؟ ...و الإجابة على هالسّؤال ما أسهلشي منها: مداخيل الدّولة، هي الضّرائب، و الضّرائب تتحسب على المداخيل متاع النّاس و الشّركات، و مداخيل النّاس و الشّركات ما تتحسّن الّا ما يتحسّن الإقتصاد و تدور العجلة... و الإقتصاد ما يتحسّن الّا اذا كلّ تونسي يخدم 150% من طاقتو... عندنا زادا مشاكل تهرّب جبائي، ثقافة دفع الواجب على كلّ واحد فينا من ضرائب باش نعيشوا مع بعضنا، مازال ما دخلتش امخاخنا كيما في الدّول المتقدّمة، فين جريمة تخديم المخ على الفيسك، تعتبر في نظر الشّعوب انذل و احقر جريمة، و الي يعملوها، منبوذين من مجتمعاتهم، و عقوبتهم القانونيّة قاسية جدّا... حاجة اخرى لازم نردّو بالنا منها ، أعداء البلاد هذي، يعرفو انّو موارد الدّولة تكبر لمّا الإقتصاد يزدهر، لذا هوما يحبّو الاقتصاد التّونسي يبرك،، و ضربانهم للسياحة مرتين، اكبر دليل على كلامي، ضربو السياحة باش يضربو الإقتصاد، و ضرب الإقتصاد هو محاولة لقطع لموارد للدّولة، و قطع موارد الدّولة هو الطّريق لتدميرها... تبديل العقليّات باش النّاس تحطّ تونس في بالها و ترجع تخدم، و تخلّص ضرائبها، و تنقّص من تسكير الكيّاسات و التّعطيل، ياخذ برشا وقت، و انشاء اللّه يهدينا ربّي و نوصلولو... آي يقول القايل، شنوّا الحلّ؟ انت و انا المدينيّين، الي قلوبهم تدقّ خوف، على اولادنا الامنيّين و العسكريّين، لمّا تصبر مواجهات مع اعداء بلادنا، شنوّا الحاجة السّاهلة الّي انّجمو نعملوها، و عندها أثر عظيم على الإقتصاد، و آليّا على مداخيل ميزانيّة الشّعب التّونسي، باش ينجّم يوفّر احسن التّجهيزات لأولادو الّي يحميو فيه؟ الأقتصاد هو بالنّهاية امر نفساني بحت، يعني الإنسان لمّا يكون مرتاح و موش خايف من المجهول، يشري و يبيع، و ياخذ كريديات، و يستثمر، و يستهلك، و لمّا الخوف يملأ القلوب، النّاس الكلّ تشدّ ديارها على بكري، و الحال ياقف... و الي قاعد يصير في كلّ عمليّة إرهابيّة في بلادنا، هو انّو نعدّيو ايّامات، و التّونسي يروّح لدارو بكري، البارح برك، في العاصمة، السيركيلاسيون الستة متاع لعشيّة تقول نهار احد عشيّة... العمليّة هذي، معناها، أقلّ استهلاك، و اقل افاريّات للتّجّار، و لباقي المهن، و هوما بيدهم كي تقلّ افاريّاتهم ما يستهلكوش من غيرهم، و الحبل عالجّرّارة حتى تتأثّر بلاد كاملة... في الإقتصاد، فمّا مؤشّر اسمو سرعة دوران العملة المحلّية، و معناه بالفلّاقي، قدّاش الفلوس تدور بين العباد كلّ مدّة، قد ما النّاس تشري و تبيع و تستهلك، قدّ ما سرعة دوران العملة كبيرة، و كلّ ما يكون الإقتصاد مزدهر، لكن اذا البلاد تبرك، و الأفاريّات تاقف، سرعة دوران العملة تقلّ، والعمليّة هذي معناها وقوف الحال، و وقوف الحال معناها اقل موارد للدّولة... الخوف أمر طبيعي، لكنّو ما لازموش يغلبنا، نحنا في حرب يا توانسة، و عدوّكم يحبكم تخافو، و افاريّاتكم تاقف، و مداخيل بلادكم تقلّ... لذا يا تونسي، يا مدني، يالّي ماكش متاع حرب و سلاح، افضل و اسهل هديّة و مساندة، تقدّمها لأولادك الي يحميو فيك، هي انّك تواصل تعيش، و تستهلك، و تستثمر، و اتدوّر الفلوس الي عندك، باش حال بلادك ما ياقفش، و الهديّة الأعظم في هذا الكلّ، و اذا بالحق تحب بلادك، و مستعرف بتضحيات اولادها في الحرب الحاليّة، استهلك تونسي، استهلك تونسي، استهلك تونسي، حتى لو الجودة موش طيّارة برشا، استهلك تونسي، احسبها حربوشة دواء و استهلك تونسي، احنا في حرب، و في الحرب، اضعف التّضحيات انّك ما تخافش، انك تستهلك، و انّك تستهلك منتوج بلادك نهاركم زين يا توانسة....
أدعو له بالشفاء، آمر فوج الجنوب المصاب في عملية امس
بلاغ البنك المركزي الأخير صباح الخيرات بلادي... اليوم باش نرجعو للوضع الإقتصادي لبلادنا، على ضوء آخر بلاغ للبنك المركزي التّونسي كالعادة، نبداو بالسّاس، و نقولو كليمتين على البنك المركزي التّونسي... البنك المركزي التّونسي، هو بنكاجي الدّولة، يعني حسابات الحكومة الكل عندو، البنك المركزي هو ايضا المراقب للبنوك التّونسيّة، يعطيها تعليمات، و ضوابط تحدّدلها اهمّ طرق عملها، البنك المركزي هو زادا مسؤول على كمّية الفلوس الي تدور في البلاد، و كنّا حكينا قبل أنّو كمّية الفلوس الي تدور في البلاد، لازمها تقابل كمّية السلع الي تدور في البلاد، باش ما يصيرش تضخّم، البنك المركزي ايضا مسؤول على مراقبة قيمة الدّينار التّونسي قدّام باقي العملات... نجيو توّا للبلاغ الي اصدرو مؤخّرا حول الاوضاع الإقتصاديّة للبلاد أوّل حاجة قالها، هي أنّو المنتوج الدّاخلي الخام (الي انّجمو نعرفوه على أنّو كمّيات المنتجات و الخدمات الجديدة، الي صنعوها التّوانسة عام 2015)، قلنا اذا، البنك المركزي قال، انّو المنتوج الدّاخلي التّونسي طلع بـ 0.8% في 2015، مقارنة بقيمتو في 2014... يقول القايل آشنيّة علاقة المواطن بهالرّقم؟ ...نذكرو انّو موارد الدّولة، الي تعمل بيهم طرقات و سبيطارات و دعم و غيرها، جاية من الضّرائب اساسا، و لمّا المنتوج الدّاخلي الخام يطلع، الضّرائب تطلع، و مداخيل الدّولة تكبر، و تعمل اكثر حوايج لتحسين عيش التوانسة، و العكس صحيح... آما نردّو بالنا هوني، أحنا صحيح طلعنا بت 0.8% مقارنة بـ 2014، لكن 0.8% راهي شويّة، و ما تنفع بشي قدّام الطّلبات و الحاجيّات متاع الشّعب التّونسي... و اذا نحبّو احسن في 2016، عندنا حلّ واحد وحيد اوحد، بلادنا تريض و نرجعو نخدمو على ارواحنا بالحق... الحاجة الوحيدة الباهية في الخبر هذا، هو انّا كنّا نتوقعوا نموّ بـ 0.5%، عملنا 0.8% ثاني حاجة قالها البنك المركزي على 2015، هي ارتفاع نسبة البطالة، يعني عدد البطّالة، الي هو اكبر مشكلة تعاني فيها تونس، زاد في بقعة ينقص، و بعد ما كنّا في 2014، عندنا 151 بطّال على كلّ 1000 مواطن قادرين يخدمو، صبحنا في آخر 2015، عندنا 154 بطّال على كلّ 1000 مواطن قادرين يخدمو... ثالث معلومة قالها البنك المركزي، حكى على شهر جانفي 2016، قال انّو قيمة الحوايج الي نستوردو فيها طاحت، يعني بأنقص خروج عملة صعبة، و نظريّا حاجة باهية، لكن الواقع، هو انّو الحوايج الي نقّصنا من توريدها، هي المواد الاوّلية، و مواد التّجهيز، و هذي حوايج، موجّهة للمعامل الي نورمالمون تكمّل تصنّعها، يعني كي تنقص وارداتنا منها، معناها معاملنا نقصت في الريتم متاع انتاجها، و هذي حاجة خايبة موش باهية... البنك المركزي قال زادا انّو صادراتنا نقصت... البنك المركزي حكى أيضا على تراجع الدّوفيز الي يدخلنّا من السياحة، و قال بالضّبط، انّو الدّوفيز هذا نقص بالشطر في جانفي 2016 مقارنة بجانفي 2015... البنك المركزي، حكى على تحويلات عمّالنا بالخارج، و قال انو هالتّحويلات، طاحت بقريب الخمس، بين جانفي 2015 و جانفي 2016، و هوني نداء لأهلنا في الخارج، بلادكم اليوم اكثر من أي وقت آخر ، في حاجة لأي ملّيم تبعثوه لتونس، بعد ما حكى على الواردات و الصّادرات و مداخيل السياحة و تحويلات التّونسيّين بالخارج، قال البنك المركزي التّونسي انّو احتياطي تونس من العملة الصّعبة، معناها الدّوفيز الي عند تونس في 31 جانفي 2016، يكفّينا باش نستوردو الحوايج الي نجيبو فيهم من برّا، لمدّة 123 يوم... في جانفي 2015 كانت المدّة 128 يوم... يقول القايل، هالمعلومات عالتصدير و التّوريد، والدّوفيز الدّاخل و الخارج، فاش يهمّو المواطن؟ ... واحد، لمّا التصدير يزيد، معناتها شركاتنا تخدم اكثر و تخلق مواطن شغل جديدة، و لمّا ينقص يصير العكس،... اثنين، لمّا احتياطي تونس من العملة الصّعبة ينقص، قيمة الدّينار اتطيح، و لمّا قيمة الدّينار اتطيح، الحوايج الي نستوردوها تتكلفلنا اغلى، و الديون الي نخلصوها تكبر قيمتها البنك المركزي قال زادا، انّو التضخّم، يعني ارتفاع الأسعار، بلغ 3.5% في جانفي 2016، و هذا من الأخبار الباهية، خاطر هالنّسبة كانت 5.5% في جانفي 2015. أخيرا، البنك المركزي، قال انّو باش يخلّي نسبة الفائدة الرّئيسيّة في مستواها متاع الشهر الي فات، و هذي ما غير ما ندخل بيكم في تفاصيل تقنية، حاجة باهية، و معناها انّو نسبة الintéret الي البنوك يحسبولكم بيها في قروضاتكم، موش باش تزيد في الشهر الجاي... نهاركم زين يا توانسة....
الصورة هذي و بعيدا عن التحليل الامني لخطورتها على جندي الصاعقة و المواطنين، هي ضربة قاضية للدواعش : الجيش و الامن التونسيين لهم شعب يحمي ظهورهم تحيا تونس 3>
كيفاش البنوك تعطي كريديّات صباح الخيرات بلادي... اليوم باش نبعدو شويّة على الأرقام، و نحاولو نبسطو موضوع القروض البنكيّة... كالعادة، نبداو بالسّاس، أنواع القروض في تونس، مؤطّرين من طرف البنك المركزي التّونسي، يعني البنك المركزي التّونسي، هو الي خرّج منشور، فيها اهم أنواع القروض، و مدّة خلاصهم، و التّمويل الذّاتي متاعهم قدّاش، و مبعد، البنوك تتنافس بيناتها، على شكون يعطي نسبة فائدة خير من غيرو، و شكون يجاوب فيسع... قلنا اذا، البنك المركزي يخرّج المنشور هذايا، و مبعد يقوم بمراقبة للبنوك بعد ما تعطي كريديات، يعني كي البانكا تقلكم، ما انجموش نعطيوكم قرض خاطر شهرياتكم ما تسمحش، و الا خاطر لازمكم تمويل ذاتي بكذا، فراهي مربوطة برقابة البنك المركزي، و ما تنجّمش تخرج على المعايير المحدّدة من طرفو... تفاهمنا على الإطار العام الي تنجّم تتحرّك فيه البنوك باش تعطي قروضات، نجيو توّا، للمبدأ الي تخدم بيه البنوك... البانكا، هي في الواقع وسيط بين النّاس الي عندها فلوس، و تخبّيها في حساباتها، و النّاس الي مستحقّة تتسلّف و تمشي للبنوك باش تاخذ قرض... البانكا، من جهة تدفع انتيريس للنّاس الي تحطّ عندها فلوس في الإدّخار و الا الplacement، و من الجهة الأخرى تقبض انتيريس على الكريديات الي تعطيهم... و مربوح البانكا اذا، جاي أساسا من الفرق، بين الأنتيريس الي دفعاتو للنّاس الي مخبية عندها فلوسها، و الانتيريس الي قبضاتو من الكريديات الي عطاتهم... يقول القايل فاش قام بانكا، هاو النّاس تتسلّف من بعضها مباشرة، و قصّ النزاع... نظريّا، كلام معقول، لكن في الواقع، المواطن باش يتعب، اذا وحدو وحدو، باش يلوّج على شكون عندو فلوس، و مستعدّ يسلّفو على قدّاش من عام، و الأهمّ، شكوني النّاس الي عندها فلوس، و مستعدّة تسلّف على قدّاش من عام، و تتحمّل مخاطر انّها ما تخلصش... هوني يجي اذا دور البانكا في البلدان الكلّ، و مهمّتها، تعمل حلقة الرّبط، بين النّاس الي عندها فلوس، و النّاس الي تحبّ تتسلّف... و البانكا، تضمن فلوس النّاس الي تخبّي عندها، لكنها تتحمّل وحدها، مخاطر عدم خلاص الكريديات الي تعطيهم... لذا قبل ما تعطي كريديّات، تلقاها تجمع اكثر ما يمكن من المعلومات على الحريف، و تدرس امورو الماليّة المستقبليّة، و تأخذ ضمانات عليه... بالطبيعة، المستقبل حدّ ما يحكم فيه، و تنجّم رغم كلّ الدراسات و الضّمانات، السيّد الي تسلّف امورو تتعب، و يجي نهار ما عادش ينجّم يخلّص... و هوني ترسّي للبانكا في قضايا، و محاكم و محامين، و مصاريف زرقا باش تحصّل فلوسها... و نردّو بالنا، البانكا، راهي تأخذ ضمان، باش فلوسها ما تضيعش، لكن الأهمّ بالنّسبة ليها، هو انّو يكون عندها الدّليل، الي المداخيل المستقبليّة للمقترض، تكفّي باش يخلّصها، و يبقالو باش يعيش... خاطر البانكا، حاجتها تتهنّى انها تخلص بدون مشاكل، و موش انّها تقعد مبعد تعاني في القضايا المحاكم، باش تبيع هاك الرّهنيّة... نجيو أخيرا، لكيفاش البانكا، تقيّم المداخيل المستقبليّة، للنّاس الي تأخذ من عندها كريديّات... بالنّسبة للشّهّارة، ما فمّا حتّى مشكل، شهريتو، هي الي تحكم فيه، قدّاش ينجّم يأخذ كريدي، و قدّاش ينجّم يخلّص، و على قدّاش من عام... بالنّسبة للشّركات الكبرى، الي عندها محاسية، و كوميسار اوكونت، كيف كيف، فمّا طرق تقنيّة يطلعو بيهم، التدفّقات الماليّة المستقبليّة... تقعد المشكلة في المهنيّين... التّاجر، و الحدّاد، و النّجّار، و التاكسي و غيرهم من الحرف الصغيرة... بالنّسبة لهذوما، البانكا، تغزر لحساباتهم عندها على عام لتالي، تشوفهم قدّاش صبّو فيها فلوس، و تقيّم قدّاش المدخول الشّهري للنّاس هذي، موش مهمّ قدّاش جبدو من حساباتهم، و الّا يصبّو اليوم، و يجبدو غدوا.. لا... المهمّ انّو البانكا، كي تغزر للحساب متاع السيّد، تلقى عندو معدّل مدخول معيّن يدخلّو شهريّا، و هكّا، تطمان انّو عندو منين يخلّصها... المشكلة، انّو اغلب النّاس هذوما، يعني الحرفيّين و التّجّار، و التاكسي و غيرهم، يتعاملو غالبا بالكاش، و ما يتفكرو البانكا، كان كي يحبّو كريدي باش يكبرو افارياتهم و الا يبنيو، و وقتها، البانكا كي تغزر لحساباتهم و تلقاهم ما تحركوش، صعيب توافق تعطيهم... لذا نصيحة للنّاس هذي، صبّو مداخيلكم في حساباتكم البنكيّة، اصرفوهم الكلّ من غدوا اذا لزم، موش مشكل، لكنّ خدمو حساباتكم البنكبّة، باش نهار الي تستحقّو كريدي، البنكاجي يكون عندو ما يثبت أنّو افاريّاتكم رابحة و اتدخّل في الفلوس، و عنذكم امكانيّة انكم ترجعولو فلوسو... نهاركم زين يا توانسة....
أخبار قناة التاسعة، إبداع من المكي هلال، و قفزة عملاقة في المشهد الإعلامي بوطني، صراحة فخر لتونس... هذي من نتائج المنافسة، و الله لو واصلنا بقناتنا العمومية لوحدها، لبقينا 50 سنة قادمة في نفس مستوى أخبار تونس 7، المنافسة نقيضة القطاع العام... طبقوا هذا المبدأ على قطاع الاتصالات ايضا، لتفهموا كيف تغير حالنا بعد أن كنا تحت رحمة المشغل العمومي لوحده... الحل الوحيد لحصول المواطن على أرقى الخدمات، هو المنافسة...
وزير الفلاحة في حديث صحفي الأسبوع الفارط: الزيادة في سعر الماء أمر لا مفرّ منه لتواصل الSONEDE نشاطها، معقول، على الرّاس و العين، شركة ملك الشّعب التّونسي، ما نحبّوهاش تبرك... لكن، لاااااكن.... من حقّ الشّعب التّونسي معرفة الوضعيّة الماليّة التفصيليّة لشركته حتى يفهم السّبب في هذه الوضعيّة، قداش مشى شهاري، قدّاش استهلاكات طاقة، شنوّا قال مراقب الحسابات...، انشروا القوائم الماليّة و التقارير السّنويّة لل3 سنوات الماضية، و انشروا تقارير مهمّات الرّقابة للثّلاث سنوات الماضية، و من بعد زيدوا
شكون يحكم في أملاك الشعب التونسي؟ صباح الخيرات بلادي... 100 مليار، 100 مليار هي كلفة الانتخابات الي عملناهم في 2014، الرّئاسية، و التّشريعية... يقول القايل علاش؟ فاش قام، شنيّة هالفكرة؟... الشّي الي لازم النّاس الكلّ تحطّو في بالها، هي انّو أهمّ هدف من الدّيمقراطيّة، و الانتخابات، و السياسة، هي اختيار النّاس الي باش تتصرفلنا في املاكنا من جهة، و الي باش تتصرفلنا في فلوسنا الي ندفعوها كل عام للقباضات، باش تتصرف على مصالحنا المشتركة... نوضّح اكثر، أحنا كشعب، توّا سنين، و احنا نراكمو في الأملاك، عندنا الاراضي الدّولية من بنزرت للبرمة، عندنا شركات عمومية في مختلف المجالات، عندنا زادا وسائل نقل عمومي، سبيطارات، طرقات، سكك حديديّة، جامعات و معاهد و مدارس، أسلحة و عتاد عند جيشنا و امننا، مناجم و آبار بترول..... هذي بكلها أملاك موجودة، و تراكمت عبر سنوات من جهد الشّعب التّونسي، و هي ملك الشعب التونسي الكل، يعني نقولو احنا عالشياع، متاع النّاس الكلّ، ماغير ما نقولو هذي متاع فلان، و الأخرى متاع فلتان ... قبل الثّورة، كان الرّئيس يحكم فيها على كيفو تقريبا، يستعملها لعائلتو، لحزبو، يبيع الي يحب... الثّورة جات و غيرت هالوضعيّة... و لقينا ارواحنا شعب عندو أملاك.... لكن شكون باش يتصرّف في هاك الأملاك توّااااا؟ طبعا، ما انجموش في كل مرّة نشاورو ال11 مليون في كلّ قرار متعلّق بهالأملاك... كان عندنا حلّين، يا نتقاتلو، و المجموعة الي تقضي عالبقيّة تستفرد بالكل، و الّا نعملو انتخابات، مرّة كلّ 5 سنين، و الي تحتارو الأغلبيّة، نرضاو بيه لمدّة خمسة سنين، و مبعد نعاودو الانتخابات، باش حدّ ما يطوّل في بقعتو، و يصبحلنا فرعون... باهييي، تفاهمنا في الأملاك، و تفاهمنا، انّو الحلّ باش ما نتقاتلوش على شكون يتصرّف فيها، هو انّو الي تختارو الأغلبيّة لفترة معينة نقبلو بيه.... دونك احنا التوانسة، صرفنا 100 مليار، باش اخترنا شكون يسيّر املاكنا الجماعيّة لمدّة 5 سنين... و توّا زعما شنوّا الي صاير؟ احنا كشعب، نحكمو في املاكنا؟ الناس الي صرفنا 100 مليار باش فوّضناهم لتسيير الأملاك متاعنا، قاعدين يحكمو؟ خلينا من باهيين و الا خايبين؟ خلّينا في المبدأ، النّاس هذي كي تصحّح في قرار، تصحّح باسم الشّعب التّونسي، و تحكم باسم الشّعب التّونسي، و نعاود، كلامي هذا ما عندو حتى علاقة بتقييم مستوى و انجازات و اخطاء النّاس الي تحكم أو حكمت، مهما كانت... شنوّا الي صاير توّا؟ هات نشوفو مثلا حالة المستشفى الجامعي الحبيب بورقيبة في صفاقس، مشاكل، و اعتصامات، و اهانة للمدير الجديد، و اجتماعات إدارة تفسد، علاش؟ خاطر النّقابة موش عاجبها تعيين المدير الجديد، يعني بالفلّاقي، الوضعيّة هذي، معناها، الشعب التّونسي يصرف 100 مليار، و الا حتى 1000 مليار باش ينتخب ناس تسيّر أملاككو، ما يعني شي... السبيطار هذا، بناه الشّعب بفلوس ضرائب نحّاهم من فم صغارو، و أعطاهم للمجموعة الوطنيّة، لكنّو بقدرة قادر، أصبح ما عندو حتّى حكم على سبيطارو، و الي تحكم فعليّا، هي النّقابة، و الي تسيّر على كيفها، هي النّقابة، و هي تقرر شكون مدير، يعني ملك من أملاك المجموعة الوطنية، تفك من مجموعة من 5 عباد.... و النقابة هذي نذكّر، حتى واحد من الشّعب التّونسي، ما نتخبها لتسيير رزقو... المأساة، انّو تعيين الدكتور العسكري على رأس المستشفى الجامعي الحبيب بورقيبة، جا بعد زيارات تفقد من وزارة الصّحّة، و افهموا الباقي وحدكم... المأساة، انّو السيّد الي تعيّن من اكفأ الأطبّاء التوانسة، و العذر الي تقدّم فيه النقابة متاع المستشفى، موش البحث عن الزيادة، و لا مشكل كفاءة عند الطبيب العسكري، و لا يعرفو السيّد هذا من اصلو.. لا لا.... قالك، ما يحبّوش عسكرة الإدارة، هههههه... يعني في تونس، قد ما تعينو ولاة عسكريّين، و مسؤولين عسكريّين، و مديرين عسكريّين، لاباس و ما صار شي، اما نقابة مستشفى الحبيب بورقيبة، هي الي فاقت بالكارثة و باش تنقذ تونس من عسكرة الدولة.... زعما علاش جماعة النقابة من دون جميع التوانسة مقلقهم المدير الجديد؟ نخلّيكم تجاوبو وحدكم... من جيهتي، نتصوّر انّو أغلب اطارات و موظّفي مستشفى الحبيب بورقيبة، رافضين الشّي الي صاير، لكن الأقلّية الناشطة، ديما تغلب الأغلبيّة الصّامتة... أكيد فمّا شكون باش يبرّر للنقابة بمبدا التصرّف الحديث و تشريك الموظّفين، لكن التوانسة الكلّ فاهمين من الآخر، انو الموضوع ما عندو علاقة، لا بطرق تسيير حديثة لا بتشريك الموظّفين، الحكاية الكلّ هي فكّان ملك من املاك الشّعب التونسي، و هانا حارة نحكموا فيكم يا توانسة، و هكا نخدمو في رزقكم يا توانسة، و الي موش عاجبو يطير قرنو... المثال هذا هو أبسط مثال، على مظاهر استيلاء مجموعات مهنيّة على أملاك الشّعب التّونسي، وحكينا عليه، خاطرو موضوع السّاعة، نقابة مستشفى الحبيب بورقيبة ليست الّا حالة من عشرات الحالات، و كلّ حدّ يحب يحكم على كيفو، و كلّ واحد يدبّر لجماعتو كلّ الامتيازات، يعني ال100 مليار الي صرفناها انتخابات باش ما نتقاتلوش، عبارة طيّشناها في البحر... مخّ الهدرة....يا توانسة، فيقوا، يا توانسة، خلّوا بين عينيكم مصلحة البلاد الي عايشين فيها، يا توانسة، رانا ما انجمو نعيشو مع بعضنا، الّا اذا المصلحة العامّة تغلب المصلحة الفئويّة، يا توانسة، راهو اذا كلّ حدّ باش يتبّع مجموعتو المهنيّة، بدون أي تقييم لمعقوليّة و مشروعية طلباتها، و اذا كلّ مجموعة تمشي بمنطق نفسي نفسي لا ترحم من مات، رانا بالنّهاية باش ندمرو هالوطن الي بين يدّينا، و وقتها المجموعات المهنيّة الكلّ الي ضربت على درابوها، باش تلقى روحها بصفر مكتسبات، و تخسر الي كان عندها أصلا، و وقتها.... لا عاد تفيد فيها لا نقابة، لا عمادة، و نندموا وقت الندم ما ينفعش... ما قلتش العمل النقابي غالط، و لا قلت النضال لا، تقريبا كل مكتسبات العمال عبر تاريخ البشرية ما جات الا بالضغط، قلت انو لما تشوفوه مسير من ناس تتعجرف و خاصة من ناس ما عندها حتى مستوى و حتى حس وطني، غير مصالحها و ذواتها و معاركها الشخصية، إلفظوهم، خاطرهم يحبو يدمرو بلادكم و وقتها تقعدو تعانيو انتوما نهاركم زين
فقط للدّعابة :D بعد الزوبعة الي قامت على حكاية بنك لازارد، تعاود تعمل طلب عروض دولي، و النتيجة، هي وجود 4 عروض سيتمّ اختيار الافضل منها تقنيا و مادّيا.... توّا السؤال، بالنّسبة للي ما عجبتهمش لازارد المرّة الأولى، و ظهرلهم الماصونية و الامبريالية و راس المال المتوحّش طامع في تونس و يتآمر يحب يغرّقها.... ماذا لو يكون العرض الأفضل هو احد الروتشيلدين؟ :D الكلّ سمع عن عائلة روتشيلد و ما يحاك حولها من اساطير... الحاصل، لو يطيح عند واحد منهم، باش نشبعو ضحك على نظريّات التآمر الدّولي ضدّ الشعب التّونسي :D نعاود للأوخيّان الكلّ، نفذلك و برّه راني :)
بوبكر بن عكاشة في حوار مع رضا بلحاج حول تصرف نقابة مستشفى الحبيب بورقيبة، و بعد تزلبيط متواصل من رضا بلحاج : "جاوبني من فضلك، انتوما تحكموا و الا النقابة تحكم؟ " يا بوبكر، يرحم الأم الي جاباتك ❤
في جريدة الصباح اليوم، جايبين خبير، قالك الهبات لا تدرج بالميزانية و لا أحد يتابعها... يا رسول الله، الي نحاول نعملو توا 5 سنين، و حصلت 26 الف متابع بالروح، تجي وسيلة اعلام عندها آلاف مؤلفة من المتابعين، تهبط خرافة من الحيط، و تنشر الغلط بكل فخر لا و الاتعس، أنهم لو دخلو للتقارير الشهرية حول تنفيذ الميزانية، راهم لقاو مبلغ الهبات الخارجية بالشهر بالشهر، و السيد الخبير يواصل في مهرجان التغليط، و يقلك الدليل أنها ما تدخلش في الميزانية، هو أن تقارير دائرة المحاسبات حول غلق الميزانية عمرها ما جبدت عليهم 😠.... يا رسول الله، باهي الخبير يقول الي يحب؛ الصحافي، كان ينجم يحل تقارير غلق الميزانية السنوية، توا يلقى الهبات في عنوان "الموارد غير الاعتيادية"... يا خويا حل أي ميزانية، شوف موارد العنوان الثاني، الصنف السادس، تلقى مداخيل التخصيص و تحتها مداخيل غير اعتيادية اخرى، هذيكا الهبات... تي علاه هكا العوج ديما يغلب :(
فين ماشية الفلوس صباح الخيرات تونس برشا مرّات، نسمعو أسئلة من فصيلة: فين ماشية الفلوس، القروضات هذي، آش عملنا بيهم، شبينا ما شفنا شي... الأسئلة هذي، معقولة، لمّا يطرحها المواطن غير المختصّ، خاطر بكلّ سهولة يمكن إقناعو بالإجابة... المأساة، انّو جانب من وجوه الأحزاب و السياسة و المنظمات، الي يسألو في هالنّوع من الأسئلة، يعرفو مليح انها أسئلة إعتباطيّة، لكنّهم يعاودو فيها في الإعلام، فقط لأهداف سياسيّة انتخابيّة، ما عندها حتى علاقة بالتفسيلا للمواطن... الإشكاليّة، انّو قبل الثّورة، تمّت عمليّة اقصاء آلي للرّأي العام عن كلّ ما يتعلّق بالماليّة العموميّة، و الوضعيّة هذي، خلّات برشا ناس، ما تفهمش شنوّا معناها ميزانيّة الدّولة، او منتوج داخلي خام، او اعفاء جبائي، او اتفاقيّة قرض مع مؤسسات او دول أخرى... و الوضعيّة هذي خلّات برشا ناس خاصّة، ما عندهاش فكرة على حجم الأموال العموميّة اللّازمة سنويّا لحياة التّوانسة، و لا لطريقة تقسيم هالاموال، بحيث يكفي نحكيو على مبلغ بالمليارات، يُظهر للمواطن البسيط أنّو المبلغ كافي باش يعيّش الشّعب الصّيني عشرة سنين... كنّا فسّرنا برشا مفاهيم و حكينا عليهم هوني، لكن اليوم باش ناخذو مثال 2014، الي تسكّر و عندنا عليه الأرقام النّهائيّة الي تحقّقت، و نشوفو منين جبناهم، و فاش صرفناهم... في 2014، الحكومة، صرفت 27291 مليار على الشّعب التّونسي، نعاود، 27291 مليااااار... و كي نقولو صرفتهم الحكومة، فموش معناها، ورثة ورثوها الوزراء و صرفوها علينا، لا.... الفلوس هذي، جاية في جانب كبير منها، في شكل ضرائب دفعوها التوانسة مواطنين و شركات للقباضات بقريب 19000 مليار، و جانب آخر هو فلوس تسلفتهم الحكومة باسم التوانسة حوالي 7000 مليار، و جانب صغير هو مداخيل الثروات الطبيعيّة عامتها حوالي 1700 مليار، و الحكومة، ماهي الّا ناس، انتخبناهم، و استأمناهم على طريقة صرفان الفلوس هذي الكلّ... مبلغ 27291 مليار، يكوخر، اذا الواحد يخمّم في حياتو هو و مصاريفو هو... لكنّو مبلغ تافه، اذا نشوفو لطلبات و مصاريف شعب كامل... نعطيكم مثلا، فاش تصرفت هالمليارات عام 2014... ديجا، فمّا 10550 مليار، مشات شهاري لقريب 650 الف موظّف في مختلف الوزارات العموميّة، يعني بمعدّل مليون و 352 دينار Brut في الشهر لكلّ موظّف، و كي نقول Brut، معناها قبل ما ياخذهم، يتقصولو منهم الضرائب، و الضّمان الاجتماعي... قلنا 10550 مليار شهاري، يعني أكثر من ثلث ميزانيّة 2014... آش بقى؟ 16749 مليار... بالشويّة، هاك الموظّفين ماهو لازمهم وسائل باش يخدمو... أمبيلانسات للصّحّة و كراهب للامن، و تراكس و تراكتورات للفلاحة و التجهيز، و بيرووات، و اورديناتارات ومصروف ضوء و مازوط و كوران و تصليح الكراهب و الماكينات و المباني.. هاذم الكلّ تكلفولنا في كامل عام 2014، ما قيمتو 923 مليار... يعني شوفو آلاف الاملاك الحكوميّة الي فكلّ مكان من تراب الجمهوريّة، و قداش لازم فلوس لتصليحهم و تسييرهم، باش تفهمو انّو هالمبلغ الي يُظهر كبير وحدو، لكن لازمنا نفكرو في حجم الشّي الي تصرف عليه، باش نعرفو فاش مشات الفلوس مازال، فمّا زادا فلوس مشات في الدّعم، أي امّالا عاد... سكر و خبز و حليب و زيت و عجين و غيرهم، و دعم للايصانص و دعم للكوران، هذي بكلها حوايج استهلكوها ال11 مليون تونسي عام 2014 بكلّو، و الدّعم متاعها تكلّف 4154 مليار... آش بقى؟ 11670 مليار... فاش صرفناهم زعما؟؟؟ فمّا 100 مليار، مشات لهيئة الانتخابات، آي امّالا... تنظيم انتخابات البرلمان و الرّئيس عام 2014، تكلفتلنا 100 مليار... و فمّا 1540 مليار، مشات اعانات لأصحاب الدّخل المحدود و العائلات المعوزة، و مساعدات للبلديّات في مختلف أماكن الجمهورية، باش تنجم تخلص خدامتها و تقوم بمهامها... فمّا زادا 5180 مليار، مشات استثمارات، يعني شوانط متاع كيّاسات و قناطر، و الآلات الكبيرة، و تجهيزات عسكريّة، و تجهيزات مدارس و معاهد و جامعات، و سبيطارات و غيرهم... و الـ 5180 مليار هذي، تهمّ كامل تراب الجمهوريّة من بنزرت لبرج الخضراء... أي شانطي كبير و الّا صغير حلّاتو الدّولة في أي نهج او مستوصف او بقعة في تونس عام كامل... و فمّا أخيرا 4850 مليار خلاص ديون قديمة، خذيناهم في 2013 و الأعوام الي سبقت، خاطر اذا ما خلّصناهمش، رانا ما نجّمناش نتسلفو 7000 مليار جديدة السنا، باش نغطّيو مصاريفنا الي حكينا عليهم... مخّ الهدرة، المبالغ الي تسمعو فيها كبيرة، خاطرها تتصرف على شعب كامل، و عمليّة صرفها تتعدّى على الف إدارة و إدارة، و الف مراقب و مراقب، موش معناها احنا في جنّة و كلّ شي لاباس و كلّ ملّيم ماشي في بلاسطو، لا، الفساد موجود في تونس كيما في أي بلاد، و كلّ ما علينا هو مقاومتو، لكنّ الي حبّيت نقولهولكم، هو انّو صرف الأموال العموميّة في تونس راهو قانونها صارم جدّا و فيه برشا رقابة، و الفلوس تتعدّى من الثنيّة القانونيّة، و اذا فمّا مشاكل فساد، فراهي بكلّ سهولة تطلع لو نحبّو نصلحوها، و يكفي انّو تغزرو لتقرير دائرة المحاسبات الي حكينا عليه الجمعة الي فاتت باش تفهموني... نهاركم زين يا توانسة...
همزة: "تقرأ و الا ما تقراش المستقبل ما فماش" هو مثل تونسي تخلق من السبعينات، و كان دائما موجود في المؤسسات التعليمية، هو مثل الفاشلين بصراحة، جماعة الrachat أو ما يسمى الهاربين بالروح من العام للعام... العالم حولنا يعتمد على الامتياز، الشعوب الي تخدم أكثر و تضحي أكثر هي الشعوب الي تتميز و تسيطر على شعوب النوم في العسل، و القاعدة هذي، بعد عولمة كل شي، تنطبق على داخل الشعوب في حد ذاتها... لذا، إذا تقرأ و تعذب روحك تعب باش تكون متميز، mentionné ، مستقبلك زاهر و في يديك، و إذا تقرأ نهار و تغيب عشرة، و تنقل في الكور، و تحضر ليلة صلى الله، فممكن تنجح و تأخذ شهادة، لكن شهادة قيمتها في سوق الشغل ما تفوتش قيمة الورق الي تكتبت عليه... و المقصود هوني موش انّو القراية هي السبيل الوحيد للنّجاح في الحياة، لكن حتى في الصّنعة اليدويّة نفس المبدأ بتطبق
توضيح على هامش ستاتي البارح حول تصرف بعض الأمنيين كنت نسمع في مهدي بالشاوش نقابي أمني منذ لحظات على موزاييك اف ام، و الي قالو يستحق التذكير : الي صار البارح من مآسي قدام القصبة، ما صارش من طرف الأمنيين، صار من طرف نقابة واحدة، و أغلب الأمنيين ممثلين بزوز نقابات اخرى، و الزوز نقابات هذي، صححت على اتفاق مع رئاسة الحكومة فيه الزيادات الي كثر عليها الحديث توا شهر لتالي، و الي هوني في الصفحة ما جبدناش عليها بتاتا لاعتقادنا الراسخ انو زيادة مستحقة في مقابل معاناتهم و تضحياتهم لأمن البلاد هذي ... وجب نشر المعلومة حتى يكون الرأي العام التونسي على علم بالحقيقة، و ما يغزرش للامنيين غزرة نابعة من تصرف مجموعة صغيرة
غاز الجنوب صباح الخيرات بلادي نواصلو مع التقرير 29 لنشاط دائرة المحاسيات في سنة 2014، و اليوم باش نحكيو على أنتاج و توزيع غاز البترول السّائل GPL في تونس... و للّي يحب يثبّت علينا، باش نحكيو على التقرير بداية من الصّفحة 155 حتّى للصّفحة 174... اليوم باش نحكيلكم حكاية واحدة، و نترجّى منكم، عذرا لا امرا، تركزوا معايا في هال3 دقايق... غاز البترول السّائل أو GPL هذا، هو غاز مشتقّ من استخراج النفط أو الغاز الطّبيعي، و اكثر استعمالنا ليه في تونس، هو في دبابز الغاز الي تتباع للمواطنين... عام 2013، استهلاك تونس من الGPL، هو 512 الف طن، منهم 181 الف طن، أي حوالي الثلث، انتاج من الآبار التّونسية، و 331 الف طن، نستوردو فيهم من برّا... المشكلة، انّو كلفة التّوريد متاع الطّن الواحد من الGPL، تطلع اغلى من كلفة انتاج الطّن الواحد في تونس بـ 35%... يعني من صالحنا نستخرجو و ننتجو في تونس أكبر كمّية ممكنة من هالغاز... و لذا، تونس عملت دراسة، بين 2006 و 2008، أفضت لمشروع اسمو مشروع نوّارة، ننتجو بيه 152 الف طن سنويّا، و يربّحنا 154 مليار في العام عملة صعبة... المشروع هذا، يتكوّن من محطّة تجميع الغاز في البرمة، و أنبوب نقل الغاز لقابس، و كذلك في قابس، وحدة لمعالجة هالغاز ، باش نصنعو فيها الGPL... المشروع الي كان مفروض الانطلاق في انجازو أواخر 2010، يتكلّف استثمارات قيمتها... شدّوا عندكم 1011 مليار... طبعا احنا دولة ميزانيّتها ما تتحمّلش 1011 مليار، و الّا الله اعلم باش انحّيووهم من الدّعم و الا من الصّحّة و الا من حاحة أخرى،... لذا، تفاهمنا باش تونس تدخل شريكة مع زوز شركات اجنبيّة في هالمشروع، هوما ENI الإيطاليّة، و OMV النّمساويّة، يعملو هوما الاستثمارات من الأول، و من نصيبنا في المرابيح متاع المشروع، نخلصوهم في نصيبنا في قيمة الاستثمارات، بالشوية بالشوية،.... تصورو 1011 مليار قداش من باش تخلق خدم و أفاريات في شركات في النقل و المواد الكيميائية و الغذائية و النزل و المواد الصناعية الحاصل، جات الثّورة، تعطّل المشروع خاطر طلعت مشكلة ما كانتش عالبال... بعض التّونسيّين، الي يعيشوا في ولاية تطاوين، طالبوا انّو الغاز الي يستخرج من ولاية تطاوين ، ما يتعالج الّا في تطاوين، يعني يحبّو وحدة المعالجة متاع الغاز، الي كانت مبرمجة في ولاية قابس التّونسيّة في الجنوب التّونسي، تتعمل في ولاية تطاوين التّونسيّة في الجنوب التّونسي... و في 27 افريل 2012، الحكومة وافقت على طلب التونسيّين الي يعيشوا في ولاية تطاوين، و اقرّت تحويل انجاز وحدة المعالجة، من قابس لتطاوين... لكن بالشويّة عاد... تطاوين ما فيهاش برط لتصدير البروبان (غاز من الغازات الي تنتجهم المحطّة)، و ما فيهاش مخازن لتخزين الغاز، و ما فيهاش معمل متاع تعبية دبابز الغاز، و ما فيهاش شبكة رئيسية لنقل الغاز، و هذي الكلّ حوايج لازمة لوحدة المعالجة المحنونة... الحاصل، باش تتعمل هالوحدة في ولاية تطاوين، لازم استثمارات إظافيّة بـ 600 مليار... و كلفة المشروع الي كانت 1011 مليار، صبحت 1611 مليار... و لمّا كلفة المشروع تزيد و الكميّات المتوقع انتاجها ما تتبدّلش، المربوح يطيح بالشطر كيما في حالاتنا هذي... بالنّهاية، الزّوز شركات أجنبيّة الي كانت باش تعمل المشروع، قالتلنا في لامان، ما حاجتناش بالمشروع... و حبس كلّ شي... الحاصل بعد عام، و كي وقفت الزّنقة للهارب، الحكومة قررت في مارس 2013، باش ترجع لصيغة المشروع الأولى، و باش التونسيّين الي في ولاية تطاوين في الجنوب التّونسي، يقبلوا أنّو الغاز يتعالج في ولاية قابس في الجنوب التّونسي، قرّرت الحكومة، إضافة وحدة معالجة صغيرة بـ 153 مليار في تطاوين... و من المتوقّع انّو المشروع يبدأ في عام 2017 هذا بالطبيعة اذا ما حبسناش الأشغال بالاعتصامات بحجة من حجج العادة تصوّروا توّا انّو المشروع هذا تمّ انجازو دون مشاكل، و دخل حيّز الإستغلال عام 2012، رانا مفضلين 760 مليار بين 2012 و 2017... نهاركم زين يا توانسة...
الي يعرف الصفحة هذي من 2011، يعرف أنها أكثر من دافع على الأمن و الجيش الوطنيين في حربنا ضد الإرهاب و الفوضى، يعرف زادا انو قد ما حكينا على زيادات الموظفين عمرنا ما جبدنا على زيادات الأجور في وزارتي الداخلية و الدفاع، و لازم وضعيتهم تتحسن لاعتقادنا انهم أكثر ناس يستاهلو باعتبارهم يقدموا في أغلى حاجة لتونس : أرواحهم لكن الطريقة، الي قاعد يصير بيها الشي هالنهارين، هي طريقة غالطة بدرجة مأساوية، توصل درجة المطالبة من طرف نقابة بتعيين و إقالة الإطارات الأمنية العليا، وقتها ندخلو في المهازل
تعليق من واحد من الفانات على الستاتي حول الديوانة الي فيه معلومة ضياع 1004 مليارات مداخيل ديوانية بالتقادم ( يعني ضاعوا على ميزانية الشعب التونسي، فقط خاطر الإدارة ما طالبتش بيهم) بين 2003 و 2013: عمرها ما كانت مشكلة متع بيروقراطية أدمينا الغالي صدقني مشكلة مصالح كي تهز دوسي لعرفك بالتصاريح الي موش خالصة يعملك فيلم و مبعد ما فما شيء و كي تكبش يا يلبزك بخدمة من الحيط يا يجمدوك .... كي تحبو تقاومو الفساد لازم الضرب يبدى من الفوق و تبديل منظومة كاملة... نتصورو ديواني 😃
الكنام صباح الخيرات تونس نواصلو مع التقرير 29 لنشاط دائرة المحاسيات في سنة 2014، و اليوم باش نحكيو على الكنام... و للّي يحب يثبّت علينا، باش نحكيو على التقرير بداية من الصّفحة 601... التقرير، ذكر برشا مشاكل، تتعلّق خاصّة بالرّقابة داخل الصّندوق، و طرق العمل، و المتابعة لعمليّات خلاص المصاريف الصّحّيّة، و أعطى برشا حالات متاع خلاص غير مطابق للقانون، لمسدي الخدمات او المضمونين الإجتماعيّين، و احنا اليوم باش نعطيو امثلة من هالحالات... المفروض في القوانين و الإجراءات المنظمة لعمل الكنام، انّو ما يتعامل، الّا مع الهياكل الصّحّيّة الخاصّة و العموميّة، المرخّص لها من طرف وزارة الصّحّة، لكن الدّائرة اكتشفت، انّو الصندوق، بين 2007 و 2014، خلّص 22 مؤسسة صحّيّة على خدمات السكانار رغم أنّو ما عندهاش ترخيص من وزارة الصّحّة لإسداء هذه الخدمات، و مبلغ الخلاصات هذي بلغ شدّو عندكم: 10 مليارات و نصف، و الدّائرة، تقول انّو الصّندوق وقّف خلاص هال22 مؤسّسة في فيري 2014، لكن تقول زادا، انّو ما عمل حتّى اجراء تتبّع في شأنها نقطة أخرى جبدها التّقرير في الصّفحة 621، و هي انّو نفس العون، يصب الفاتورات في السيستام متاع الكنام، و يثبّت على روحو شنوّا صب، و يعمل المصادقة الطّبّيّة على الفاتورات، و بأمر بخلاصها... الحالة هذي حسب دائرة المحاسبات، كانت سبب في برشا أخطاء، و من جملتها، قيام العون المذكور، خلال الفترة بين 2009 و 2013، بخلاص مصاريف علاج بـ 11 مليار و 700 مليون، رغم أنّو السرتافيكا ما عليهاش اسم المريض أصلا... نقطة أخرى تتعلّق بخلاص المصاريف، بين 2007 و 2014، الكنام خلصت 12047 عمل طبّي، بقيمة 3 مليارات و 277 مليون، بينما العباد المنتفعين بهالأعمال الطّبّبية هوما في الواقع... ميتين في تاريخ انجاز هاك الأعمال الطّبّية... مازال، في عام 2010، و بعد مهمّات رقابة و تثبّت، الكنام عملت قائمة سوداء، في 180 طبيب صارتلها معاهم مشاكل قبل، على أساس ما عادش تتعامل معاهم... و رغم ذلك، بين 2010 و 2012، الكنام واصلت التعامل مع هالمجموعة، و خلصتلهم فاتورات بقيمة 780 مليون للأسف، الاخلالات الي ذكرها التّقرير، في أغلبها متعلقة بطريقة العمل داخل الكنام، و آليّات الرّقابة الدّاخليّة، و تداخل مهام الأعوان... الحاصل قبل ما نقولو انّو نظام التّأمين على المرض عاجز في تونس، يا ليت كلّ حد يخدم خدمتو، و يطبّق الإجراءات و اللّوائح بشكل صحيح... الصندوق جاوب من جيهتو و اعطى برشا تفسيرات، من جملتها كثرة الملفّات، و نقص الموارد البشريّة... نهاركم زين نهاركم زين يا توانسة...
اعادة نعاود، هذي الطريقة الي يعرف بيها كل واحد بالتقريب قداش باش تتزادلو شهريتو كيف يتمتع بالاجراء الجديد: 1) يمشي للادارة متاع الشركة الي يخدم فيها، و يطلب ورقة اسمها : certificat de retenue à la source و الا شهادة في الخصم من المورد، و يقلهم حاجتي بالشهادة هذي متاع عام 2015... و راهو الشهادة هذي من واجب كل شركة تعطيها لخدامتها بعد ما يوفى كل عام.... كي ياخذ الشهادة هذيكا، يلوّج على زوز معلومات : المعلومة الاولى هي رقم يلقاه في case اسمها base imposable و الا revenu imposable و الا قاعدة الضريبة على الدّخل، و المعلومة الثانية هي رقم اخر يلقاه في case اسمها IRPP و الا impot 2015 و الا الضرائب... الرّقم الاول هو المبلغ الي على اساسو حسبولو الimpot الي تقص عليه في 2015 و الرقم الثّاني هو الimpot الي قصوهولو في 2015... لمّا يقسم الرقم الثّاني على الرّقم الاول، يلقى نسبة، و النّسبة هذيكا هي النسبة متاع الضّرائب الي اتطبقت عليه عام 2015.... و قلتلكم عام 2015، خاطر تقريبا هذيكا هي بيدها الي باش تتطبق في 2016... لو شهادة الخصم من المورد متاع 2015 مازال موش حاضرة في شركاتكم، تنجمو تستعملو متاع 2014، باش تعطيكم زادا رقم قريب، لكنو اقل دقة من 2015... 2) يجبد الtableau d'amortissement الي عطاتهولو البانكا لما خذا من عندها القرض، و الtableau هذا، فيه قدّاش باش يرجّع للبانكا كل شهر حتى لين يرجع القرض بكلّو، و في قسط كلذ شهر، تلقاو قداش princial (يعني اصل الدين) و قداش انتيريس... لازمو يجبد التابلو هذاكا، و يغزر لخلاصات عام 2016 من جانفي حتى لديسمبر ، و يحمع الارقام من جانفي حتى لديسمبر الي موجودين في الcolonne الي اسمها intérets.... المجموع الي باش يلقاه هو مجموع الفوائد او الانتيريس الي باش يخلصهم عام 2016.... توّا بعد ما عرفنا نسبة الضّرائب و مجموع الانتيريس، نضربوهم في بعضهم، و نقسمو المبلغ الي نلقاوه على 12، و النتيجة هي بالضبط قداش باش تتزاد كل شهر في شهرياتكم... مثال، اذا غزرتو لcertificat de retenue à la soure متاعم و قيمة revenu imposable الي لقيتوه هي 25000 دينار مثلا، و impot هو 5000دينار، فمعناه النسبة متاع الضّرائب هي 20% (5000/25000).. و اذا مجموع الانتيريس الي لقيتو ارواحكم باش تخلصوه عام 2016 هو 4000 دينار، نضربو 4000 في 20% نلقاو 800 دينار... كي نقسمو 800 دينار على 12، نلقاو 67 دينار، و ال67 دينار هذيكا هي مبلغ الزيادة الي باش تصير في شهاريكم.... ملاحظة صغرونة هوني، الناس الي مازالت في الاعوام الاولى من تخليص قروضاتها، لازمها تعرف انو المبلغ الي تخلص فيه كل شهر فيه قريب 70% انتيريس ... علاش نقلكم في الكلام هذا، لسبب بسيط، هو انّو الناس الي مازالت في الاعوام الاولى من تخليص قروضاتها، تخلّص برشا انتيريس كلّ عام، و كل ما يكون مبلغ الانتيريس الي باش تخلصوه كل عام كبير، كل ما تكون الزيادة في شهاريكم اكثر، و راهي بالنّسبة للنّاس الي ماخذة قروضات كبيرة تقرب لمبلغ 200 الف دينار، راهي تنجم الزيادة في شهاريهم توصل 300 دينار في الشهر
إعادة توضيحات اكثر حول فوائد القروض العقارية صباح الخيرات تونس نهار الإثنين، كنّا حكينا على الإجراء الجديد المتعلّق بالقروض العقاريّة، فسّرنا الحكاية بالضّبط، و شروط الانتفاع بيها و الأوراق اللّازم تقديمها، و بيّنّا انّو الحكاية موش معناها كريدي بلاش انتيريس، و لكن تخفيض في الضّرائب الي تتقص على المواطن كلّ شهر، في الأثناء جاتنا برشا استفسارات أخرى حول الموضوع، و اليوم باش نزيدو نوضحوها... الإستفسار الأوّل، يهمّ مواطنينا بالخارج، الي برشا منهم تساءلو، يا ترى هالموضوع يهمهم و الاّ لا، و الإجابة هي لا طبعا، و السبب بسيط، الإجراء هذا يهمّ النّاس الي تدفع في الضّرائب لتونس، بينما الغالبيّة السّاحقة من مواطنينا بالخارج، يخلصو في الضّرائب في البلدان الي يعيشو فيها.... الإستفسار الثّاني يهمّ مبلغ الزّيادة في الشّهريّة، الي تنجّم تتحقّق من هالإجراء، و هوني ما انجموش نجاوبو، لسبب بسيط، هو انّو كلّ مواطن و وضعيّتو، سواء من ناحية الشهريّة و نسبة الأمبو الي تنطبق عليه، سواء من ناحية التّخفيضات الجبائيّة، معرّس و الا لا، عندو صغار و الا لا، عامل assurance vie و الا، عامل ادّخار استثمار و الا لا...الخ... لكن اليوم، باش نعطيكم طريقة، تقلكم تقريبا، و نعاود، تقريييبا، يعني موش بالضّبط، قدّاش تنجّم تجي زيادة الشّهريّة، للنّاس الي باش تتمتّع بالإجراء هذا... كلّ شهّار، من حقّو، و من واجبو، يطلب من شريكتو بعد نهاية كلّ سنة، شهادة سنويّة في الخصم من المورد، الشهادة هذي، نلقاو فيها إجباريّا، زوز معلومات أساسيّة: اوّلا المبلغ السّنوي الي الي على أساسو تمّ احتساب الimpot متاع العام الّي فات، و ثانيا قدّاش تقصلو من شهريّاتو impôt في العام هذاكا... لو نقسمو مبلغ الimpôt على المبلغ الي على أساسو تحسب الimpôt، نلقاو نسبة، و النّسبة هذيكا، هي نسبة الضّرائب الي خلّصها الشّهّار عامتها... و باش نعرفو تقريبا، قدّاش باش تكون الزّيادة في شهاري 2016، بالنّسبة لشخص انتفع بالإجراء الجديد، يكفي نضربو نسبة الضّرائب الي خلّصها الشّهّار في 2015، و الي كنّا نحكيو كيفاش تتحسب، في مجموع الانتيريس الي باش يخلصو في 2016 على الكريدي متاعو ، و المبلغ الي باش نلقاوه نقسموه على 12، و هذاكا هو تقريبا المبلغ الي باش يتزاد في الشّهريّة... الإستفسار الثّالث، يهمّ المتقاعدين، متقاعد مثلا خذا كريدي شرا بيه و الا بنى بيه في 2007، و توّا خرج تقاعد و الكريدي مازال قاعد يخلص... بالطبيعة، المتقاعد عندو الحق في الامتياز بشرط ما يكونش زاد ملك دار أخرى من وقتها لتوّا، و منحة تقاعدو تنجّم تزيد كيما باش تزيد شهريّة أي واحد مازال يخدم و تمتّع بالإجراء، الفرق الوحيد، هو انّو الشّهّار يهز الأوراق للشّركة الي تخدّم فيه، و المتقاعد يهز اوراقو للcnss و الا للcnrps... الإستفسار الرّابع يهمّ نوع الكريدي، و هوني نعاودو نأكدو، انّو الإجراء ما يهمّ الّا الانتيريس على القروض العقاريّة، يعني لا كريدي aménagement لا consommation لا كريدي كرهبة... الإستفسار الخامس يهمّ الأراضي، و هوني نأكّدوا انّو من جهة، القروض الي تتشرى بيها أراضي، ما تنتفعش بالغجراء هذا، و من جهة ثانية، انّو الي يملك ارض، و يأخذ كريدي باش يبني بيه فوقها، و الا حتى باش يشري بيه برطمان، يبقى من حقّو يتمتّع بالإجراء الجديد كيف كيف غيرو نهاركم زين
إعادة الفوائد على القروض العقاريّة صباح الخيرات تونس اليوم، باش نحكيو على موضوع شدّ اهتمام التّوانسة هالأيّام، و الموضوع هو طرح فوائد القروض العقاريّة من قاعدة الضّريبة على دخل الأفراد... كالعادة قبل ما ندخلو في التّفاصيل، نفسرو بعض المسائل... • النّاس الكلّ تعرف، انّو في ال fiche de paie متاع أي واحد، فمّا زوز أنواع متاع قصاص، قصاص الضّمان الاجتماعي، باش الواحد نهار آخر يحصّل الانتريت متاعو، و قصاص impôt أو الضّرائب... خلّينا نحكيو على الimpôt كيفاش يتحسب، كلّ شركة، تحسب الbrut الي يقبضو أي خدّام عندها عام كامل، من هاك الbrut، تنحّي مساهمة الخدّام في الضّمان الاجتماعي، و الي بقى، تزيد تنحّي منّو بعض الإعفاءات الجبائيّة الإخرى، و الباقي تحسبلو عليه impôt متاع عام كامل، و الimpôt هذا، يتحسب بالpourcentage، يعني كلّ قدير و قدرو، و كلّ ما تطلع الشّهريّة، كلّ ما يطلع المبلغ الي يتحسب عليه impôt و يكون الimpôt أكثر... بالطبيعة، الشّركة بعد ما تحسب الضّمان الاجتماعي متاع عام كامل، و الimpôt متاع عام كامل، كي تقصهم عالخدّام، تقسمهم على 12 شهر، و كلّ شهر تقصلو تفتوفة... المفيد هوني نتفاهمو، كونو الimpôt يتحسب بالpourcentage، على مجموع شهاري العام بعد ما انّحّيو منو الضّمان الاجتماعي أساسا... • فهمنا كيفاش يتحسب الimpôt عالشّهّارة، معلومة أخرى لازم نتفاهمو فيها، هو انّو الواحد كي يأخذ كريدي من بانكا، تعطيه من جملة الأوراق، حاجة اسمها tableau d’amortissement... و الجدول هذا فيه، قدّاش يخلّص كل شهر، و في المبلغ الي يخلصو المواطن كلّ شهر، فمّا جزء يمثّل اصل القرض و جزء يمثّل الانتيريس نجيو توّا للإجراء الجديد، هالإجراء آش يقول... يقول، أنّو المواطن الي عندو كريدي، شرا و الا بنى بيه دار و الا برطمان سومهم أقل من 200 مليون، لمّا الشّركة الي يخدم فيها المواطن هذا، تجي تقيّم المبلغ الي باش تحسبلو عليه impôt الواجب في 2016 مثلا، لازمها تنحّي منّو الانتيريس الي باش يخلصهم الخدّام في عام 2016 على هاك الكريدي الي خذاه... مثلا، كان المبلغ الي يحسبولو عليه في الimpôt هو 10 ملاين في 2016، و هو في 2016، باش يخلّص انتيريس بقيمة 4 ملاين على كريدي الدّار الي خذاها ، فإنّو الimpôt معادش يتحسبلو على 10 ملاين، و انما على 6 ملاين برك (يعني 10 – 4 )... و هكّا الimpôt ينقص، و القصاص متاع الimpôt كلّ شهر ينقص، و الشّهريّة تزيد... و هوني، ملاحظة صغيرة، ما حبّيتش ندخل بيكم في تعقيدات تقنيّة حول حساب impôt، و لكن صدقوني، الزيادة في الشّهريّة بالعمليّة هذي، راهي موش شويّة، و تطلع اكثر حتى من زيادات المفاوضات الاجتماعيّة، و بالطببعة، الي صاى في 2016 باش يتكرر على الانتيريس و الامبو متاع كل عام حتى يخاص الكريدي... لذا، ركزو معايا في شروط الانتفاع بيها: • واحد، لازم يكون كلفة بناء و الا شراء الدّار و الا سوم البرطمان، بما فيهم ال cave و الا الplace de parking، 200 مليون او اقل، يعني ال200 مليون حدّ أقصى، راهي على سوم الدّار و الا البرطمان، و موش على قيمة الكريدي، • اثنين لازم يكون محل سكنى، و موش محل تجاري • ثلاثة، لازم يكون الشّخص الي يحب ينتفع بالامتياز هذا، ما يملكش وحدو و الا حتى شركة مع حد آخر، دار و الا برطمان أخرين • أربعة، الامتياز ما يتمنح الا على محلّ واحد، يعني حتى الي ما يملكش دار و الا برطمان، اذا ياخو كريدي باش يعمل زوز ديار، فما ينتفع بالامتياز الا على حق واحدة منهم برك • خمسة، اذا couple خذاو كريدي مع بعضهم، فكلّ واحد ينتفع بالامتياز في حدود نصيبو في خلاص الانتيريس كلّ عام. • ستّة، الكريديات لشراء الأراضي موش معنيّين • سبعة، القروضات المقصودة هي القروضات من عند البنوك و صناديق الضّمان الاحتماعي و القروضات من عند المشغلين • ثمنية، الاجراء ينطبق عالشّهّارة، و بنفس الشّروط على الأشخاص الي مداخيلهم من نوع آخر كيما الطبة و المحامين و التّجّار، و هاذم، بإعتبار ما عندهمش شكون يقصّلهم من شهاريهم، فلمّا يصرحو بمداخيلهم للقباضة، ينحّيو وحدهم الانتيريس الي نحكيو عليه من المبلغ الي تتحسب عليه الضّرائب متاعهم • تسعة، الاجراء ينطبق على الكريديات القدم و الي مازالو قاعدين يخلصو حاليّا، و الا على الكريديات الجدد، و ينطبق على الكريديات العاديّين و على الكريديات من عند البنوك الاسلامية نجيو أخيرا للأوراق المطلوبة و الي لازم كلّ خدّام يقدّمها لادارة شريكتو، للانتفاع بهالاجراء: • واحد: تصريح على الشّرف بعدم امتلاك منزل آخر للسّكنى • اثنين tableau d’amortissement متاع الكريدي • ثلاثة: نسخة من عقد العقار و الا الفاتورات الي تثبت كلفة البناء متاع الدّار • أربعة، domiciliation de salaire بالنّسبة للشّهّارة، و الّا شهادة في خلاص الانتريس بالنّسبة للباقي نكمّلو بمثال خيالي بسيط: انسان مجموع الbrut متاعو بعد قصّان الضّمان الاجتماعي هو 14400 دينار في عام 2016 كامل... السيّد هذا، خذا في 2014، كريدي ب120 مليون، باش يشري بيه برطمان يسوى 150 مليون (يعني عندو fonds propres ب30 مليون)... الكريدي على 20 سنة، و الانتريس 7%... كان يغزر للtableau d’amortissement الي عطاتهولو البانكا، و يعمل مجموع الفلوس الي باش يخلّصهم للبانكا عام 2016 بكلّو، يلقاهم، 11327 دينار، مقسومين بين 3351 دينار اصل القرض، و 7976 دينار انتيريس... السيّد هذا، قبل ما يبدأ الإجراء الجديد، كان المبلغ السّنوي الّي يحسبولو عليه الأمبو في 2016 هو مثلا 12645 دينار، و الأمبو الي يتقصلو من الشّهريّة هو 182,187 دينار في الشهر، بدخول الإجراء هذا حيّز التّنفيذ، يصبح المبلغ السّنوي الّي يحسبولو عليه الأمبو في 2016 هو 4669 دينار (12645 – 7976)، و هكّا طاح الأمبو الي يتقصلو من الشّهريّة من 182,187 دينار، لـ 39,612 دينار، و هكّا نلقاو شهريّة السيّد تزادت بـ 142,575 دينار في الشهر... و بالطبيعة الي ضار في 2016، باش يتكرر كل عام على الانتيريس متاع كل عام حتى يخلص الكريدي نهاركم زين الي يحب يعرف أكثر يهبط شوية في الصفحة يلقى بعض المقالات الأخرى المتعلقة بأسئلة تك طرحها من الفانات متاع الصفحة وقتها
بين 2003 و 2013: الف مليار مداخيل ديوانية، ضاعت على ميزانية الشعب التونسي بسبب فوات آجال المطالبة بيهم صباح الخيرات تونس نواصلو مع التقرير 29 لنشاط دائرة المحاسيات في سنة 2014، و اليوم باش نحكيو على الدّيوانة... و للّي يحب يثبّت علينا، باش نحكيو على زوز نقاط ذكرهم التّقرير، في الصّفحات من 411 الى 465... و ملاحظة هوني، التقرير يتعلّق بفترة طويلة بين 2003 و 2013، يعني الأرقام الي باش نسمعوها هي مجموع 7 سنين قبل الثّورة، و ثلاثة سنين بعدها.. في النّظام الدّيواني التّونسي، فمّا عمليّات تدخل تحت "نظام التّحويل الفعّال"... و النّظام هذا، يمكّن المصنعين انهم يستوردوا بضائع ما غير ما يخلصوا عليها ديوانة، بهدف تصنيعها، ثمّ إعادة تصديرها... يعني المصنّع يستورد سلعة، يعمل تصريح تحت النّظام الفعّال، ما يخلّص عليها حتّى شي، و لازمو في ظرف سنتين على أقصى تقدير، يسوّي وضعيّة هاك التّصريح، بإعادة التصدير السلع الي جابها محوّلة، او معلّبة، او غيرو من الحالات... و القانون يقول، انّو الي ما يعملش تسوية للتّصاريح متاعو في ظرف عامين، لازم يخلّص الدّيوانة و الأداءات على السلع و البضائع الي استوردها... دائرة المحاسبات، قالت انّو بين 2003 و 2014، بلغ عدد التّصاريح الدّيوانيّة، الي ما تمّتش تسويتها، يعني عباد جابت سلعت من برّا، ما خلصت عليها شي، و ما عاودتش صدرتها بأي شكل من الأشكال، 9692 تصريح ... و دائرة المحاسبات، قدرت قيمة المعاليم الدّيوانية الي لازمها تدخل لخزينة الدّولة من هالعمليّات، بـ 285 مليار لكن... لااااكن، اذا الدّولة ما تطالبش بمستحقّاتها في ظرف 5 سنين من تاريخ انقضاء آجال تسوية التصاريح، فمعادش عندها الحق اتطالب بيهم... و هذا أدّى حسب تقرير دائرة المحاسبات، أنّو من هاك الـ 285 مليار، فمّا 122 مليار ضاعو نهائيّا... معلومة أخرى أعطاتها دائرة الحسابات في تقريرها، و هي انّو مجموع الخطايا الدّيوانية الي صادرة فيها احكام الى حدود 2013،، يعني القضايا متاع 2013 و الأعوام الي سبقاتو الكلّ، بلغ 4041 مليار لكن.... لااااكن، كالعادة، فمّا 882 مليار ضاعو نهائيّا على خزينة الدّولة، خاطر ما تمّش القيام بإجراءات التّنفيذ في الآجال القانونيّة من جبر و حجز و غيرهم، و دائرة المحاسبات تقول، انّو إجراءات التّنفيذ ما تمّتش، خاطر ما تمّش تعيين عدول خزينة في القباضات... على نقطة الديون الدّيوانيّة الي صادرة فيها احكام، الإدارة العامّة للدّيوانة جاوبت دائرة المحاسبات بمايلي: قالت انّو هالديون وصلت 4440 مليار في سبتمبر 2015، يعني من 2013 لتوّا زادو 400 مليار، و قالت انّو فمّا صعوبة في استخلاصها، للأسباب التّالية: • فمّا 1430 مليار، تتعلّق باجانب، يعني ناس و شركات أجانب، يجب تتبعهم في بلدانهم و برّا فضها عاد • فمّا 594 مليار تتعلّق بقائمة الناس الي املاكهم مصادرة بعد الثّورة، يعني ديجا ملك الدّولة • فمّا 767 مليار تتعلّق بمواطنين توانسة صادرة ضدّهم أحكام غيابيّة • و فمّا عديد الديون الي ما فيها حتّى حلّ خاطر المعنيّين بيها ما عندهمش و فلوس، و الحلّ الوحيد لجبر الضّرر هو الحبس نذكّر مرّة أخرى انّو الأرقام الي أعطيناها تظهر كبيرة خاطرها تهمّ 10 سنوات كاملة بين 2003 و 2013... لكن بالنهاية، و بسبب البيروقراطية فما الف مليار ضاعو على خزينة الشعب التونسي :( نهاركم زين يا توانسة...
43 مليار الي حكينا عليها نهار الاثنين، ضاعت على ميزانية الشعب التونسي، برشاااا؟ غدوا، باش ندخلو للغريق، 1004 مليارات، تذكرو الرقم هذا غدوا ليلتكم زينة
في الفترة بين أكتوبر 2011 و أكتوبر 2012 وحدها، أعضاء المجلس التأسيسي سافروا مجانا (و دون أي حق قانوني حسب دائرة المحاسبات) بما قيمته 52 مليون تذاكر على متن الشركة العمومية للخطوط الداخلية
إعادة لتفسير الصكوك الإسلامية مشاركة صنف C المقال هبط نهار 2 نوفمبر 2015 صباح الخيرات بلادي. اليوم باش نحاولو نفسرو معبوكة ستاد رادس، جمعة كاملة و الناس تحكي و تغلي، و بين التصريح الرّسمي، و خطأ التصريح الرّسمي، و سوء فهم التصريح الرّسمي، و تعليق الصحافة، التّونسي ضاع في هالفوضى الخلّاقة... هات نبداو نفهمو، علاش الحكاية تُظهر غريبة، و موش مفهومة عالرّأي العام عندنا، تونس، عندها توّا قريب 60 سنة مٍالّي استقلّت، و الشّعب التّونسي طول هالفترة، عمرو ما سمع بموضوع ما يسمّى بالماليّة الإسلاميّة، و الي هي ماليّة عندها قوانين تختلف عالماليّة العاديّة... الي استانسنا بيه، هو إنّو الحكومة الي تمثل الشعب التونسي، ، تعودت، كي تستحق فلوس باش تغطي مصاريف التوانسة، تمشي للمؤسسات الماليّة الامميّة، كيما البنك الدّولي و صندوق النقد الدّولي و غيرهم، أو تمشي للدّول الأخرى، او تمشي للبنوك و المستثمرين الخواص في أوروبا و اميركا و اليابان و غيرهم... المفيد، انّو الحكومة تمشي للمؤسسات هذي، تتفاهم معاهم، قداش انتريس، و على قدّاش من عام باش نرجعو، و تهز الفلوس و تصحح في ورقة اعتراف بالدّين، و تروّح... هذايا الي استانسنا بيه توّا 60 سنة... توّا نجيو لسؤال مهمّ، علاش تونس توّا ظهرلها باش تمشي لما يسمّى "الماليّة الإسلاميّة"؟، ما ناش باش نحكيو سياسة هوني، هذا عهد بيننا و بينكم، الي ممكن نقولوه بعيد عالسّياسة، هو انّو في العالم حاليّا، أكبر مناطق فيها فلوس هي منطقة الخليج العربي، و الي المستثمرين متاعها، متعودين على التعامل وفق قواعد ما يسمّى بالماليّة الإسلاميّة، و برشا دول في العالم و على رأسهم بريطانيا، فاقت بأهمّية توفير إجراءات، تمكّنها من جلب أموال المستثمرين هاذم لبلدانهم.... و تونس، لو تنجح في توفير هالإجراءات من جهة، و تعرف كيفاش تستعملهم بذكاء و بطريقة آمنة من جهة أخرى، فممكن زادا تكون رابحة من العمليّة... في 2016، تونس مضطرّة تتسلّف 6600 مليار ملّيم باش تنجّم تغطي مصاريف الشّعب التّونسي عامتها، من هال6600 مليار، فما 2000 مليار باش تتسلّفهم الحكومة من داخل تونس و من البنوك أساسا، و فمّا 3600 مليار باش نحاولو نتسلفوهم من النّاس الي مستانسة تسلّف فينا كيما اورويا و أمريكا و المؤسسات الماليّة العالميّة، و فمّا أخيرا 1000 مليار، باش نحاولو نتسلفوهم عن طريق الصّكوك الإسلاميّة، و الالف مليار هاذم يجيو قرابة 500 مليون دولار امريكي بالdevise... جينا توّا لموضوع السّاعة: ستاد رادس و الصّكوك، قلنا الي تونس باش تحاول تجلب الفلوس من الدّول النفطية في الخليج، و قلنا زادا، انّو الناس غادي تتعامل وفق إجراءات ما يسمّى بالماليّة الاسلاميّة، و الإجراءات هذي مبنيّة على آية قرآنيّة تقول "و احلّ الله البيع و حرّم الرّبى"، يعني ما انجموش نتعاملو بطريقة العادة متاع صحح كونتراتو قرض فيه قدّاش انتريس و مدّة التّرجيع و هز فلوسك و روّح... هذاكا علاه، يتمّ اللّجوء لطريقة الصّكوك... بالملموس آش باش يصير... ستاد رادس باش يتباع؟ أكيد باش يتباع... لكن نردّو بالنا، قبل ما ننطلقو في استنتاجات خاطئة، هات نفهمو برشا حوايج، متأكّد أنها باش تبدّل راي النّاس الخايفة... أوّل حاجة باش تعملها تونس، هي خلق شركة حكوميّة جديدة، الشّركة هذي، الي هي تونسية 100%، باش تعمل كشركة غير مقيمة بتونس، و هذا نظام قانوني تونسي، يمكّنها من اكثر مرونة في تدخيل و تخريج العملة... الشّركة هذي، تتسمى شركة ذات غرض خاصّ، تخرج للمستثمرين في العالم من بنوك إسلامية وصناديق استثمار خليجية حكوميّة اوخاصّة، و تقلهم: أنا باش نشري ستاد رادس من الحكومة التّونسية بـ 500 مليون دولار، و باش نكريه للحكومة التّونسية في العشرة سنين الجايين، مقابل مبلغ كراء سنوي معيّن بالدّولار... تحبوش تلمّو مع بعضكم 500 مليون دولار، تستثمروهم عندي، و في المقابل، على العشرة سنين الجايين، فلوس الكراء متاع الستاد نصبهالكم ليكم انتوما كلّ عام... و بعد العشرة سنين، باش نعاود نبيع ستاد رادس للحكومة التّونسية، بنفس السّوم الي شريتو بيه من عندها يعني 500 مليون دينار، و نرجعهملكم انتوما ..... هوني، نردّو بالنا في الكلام الي قلتهولكم، المستثمرين الي باش يجيبو فلوسهم، ما يصبحوش هوما ملّاكة متاع ستاد رادس، لاااااا، الستاد يقعد ملك الشّركة التّونسية، و الحق الوحيد الي عند المستثمرين هاذم، هو حق الانتفاع من مداخيل الكراء متاع ستاد رادس على 10 سنين... و نردّو بالنا في حاجة أخرى زادا، راهم المستثمرين الي نحكيو عليهم، فايقين أنّهم في الواقع قاعدين يسلفو في الحكومة التّونسية في المبلغ الي باش يدفعوه، فايقين زادا انهم في الواقع، يعملو في نفس العملية الي يعمل فيها البنك الدّولي و غيرو مع تونس... لكنهم زادا متهنيين، انّو حسب الشّرع، و على الأوراق، ما سلفوش فلوس مقابل انتريس، و لكن خذاو في بقعة الانتريس فلوس الكراء متاع الستاد... يعني الحكاية الكلّ، مجرّد عمليّة تقنية، باش ما يخرجوش على المعنى الحرفي متاع آية "احلّ الله البيع و حرّم الرّبى"... نواصلو في تفسير العمليّة، هياّ نقولو الشّركة التّونسية غير المقيمة الي نحكيو عليها، لمّت المبلغ الي حاجتنا بيه، تجي تعمل كونتراتو مع الحكومة التّونسية، يتفاهمو باش تشري من عندها ستاد رادس بـ 500 مليون دولار، و تعاود تكريهولها بمبلغ كراء سنوي معيّن لمدّة عشرة سنين، و بعد العشرة سنين، تعاود الحكومة تشري الستاد بنفس المبلغ الي باعتو بيه... مخّ الهدرة و الي لازمو يقعد في أذهانا: • واحد، ملكيّة ستاد رادس باش تقعد عند شركة تونسية حكومية، • اثنين، المستثمرين الي باش يدفعولنا الصّكوك ما عندهم الحق الا في فلوس الكراء متاع الستاد • ثلاثة، الهدف من هالخوماضة هو اننا نستفادو من الأموال الضّخمة، الي عند المستثمرين الي يحبّو يخدمو وفق قواعد ما يسمّى بالماليّة الاسلاميّة • أربعة، فكرة اللّجوء للصّكوك في حدّ ذاتها موش خايبة، و نفس الععمليّة عملتها بريطانيا في جوان 2014، و استعملت مباني حكوميّة لإصدار صكوك، و طلبت باش تلم قريب 340 مليون دولار، جاووها طلبات مشاركة ب10 مرّات قيمة المبلغ الي طلباتو... و بالنّسبة لتونس، حتى لو لا قدّر اللّه كلات بعضها، و صارت مشاكل، فمازلنا قادرين نخلصو 500 مليون دولار بسهولة، باعتبار انّا في عام 2015، مثلا خلّصنا قريب 2400 مليون دينار ديون... أخيرا، المعبوكة الي صايرة في الرّي العام التّونسي حاليّا، جايّة من جهة بسبب عدم تعوّدنا و معرفتنا بهذا النّوع من التّمويل، و من جهة ثانية من لخبطة التّصريحات الرّسمية و تصريحات الخبراء الاقتصاديين في وسائل الاعلام... الي لازم التوانسة يثبتو فيه، و نوعدوكم بتتبيع المسألة في الماتينال، هو قدّاش باش تتكلفلنا الـ 500 مليون دولار الي باش ناخذوها بالصّكوك، يعني هالكراء الي باش ندفعوه كلّ عام بالdevise، باش يطلع أقلّ و الا اكثر، من الانتريس الي كنّا باش نخلصوه لو خذينا هال500 مليون دولار بقرض عادي... حاجة أخرى لازم الحكومة ترد بالها منها، هي الأمور القانونيّة، خاطر اذا موضوع الأمور الماليّة متاع الصكوك مبني على اجتهادات الشّريعة الإسلاميّة، فإنّو الجوانب القانونيّة الأخرى في حال حصول نزاعات من أي نوع، يكون الفصل فيها حسب القانون الانغليزي في اغلب الحالات... نهاركم زين يا توانسة
الصفحة 869 من التقرير 29 لدائرة المحاسبات، اللجنة الأولمبية... الليلة في الوتيل بقريب 13 مليون، و تذكرة دخول الملعب بـ 5 ملاين و 200
انتدابات العفو التشريعي العام و تسمية المديرين العامين صباح الخيرات تونس نواصلو مع التقرير 29 لنشاط دائرة المحاسيات في سنة 2014، و اليوم باش نحكيو على وزارة النّقل... و باش نحكيو للّي يحب يثبّت علينا، على الصّفحات من 281 الى 285 في التّقرير... نبداو بالوضعيّة الماليّة لكلّ شركات النقل العمومي، الي تقول دائرة المحاسبات، انّو اغلبها تعاني من صعوبات ماليّة دائمة، و انّو مجموع خسائر الشّركات العموميّة من 2010 حتى 2013، يبلغ... شدّو عندكم، 1200 مليار من ملّيماتنا... تقول الدّائرة، انّو من بين أسباب خسائر هالشّركات، فمّا التّعريفة المنخفضة و النّقل المجاني، و تعطي أمثلة: النّقل المدرسي و الجامعي بتعريفة منخفضة، يتكلّف على شركات النّقل العمومي، حوالي 400 مليار سنويّة، و من المفروض انّو يصير تعويض لهالشّركات، من ميزانيّة الشّعب التّونسي، لكن المنحة الي تعطات لهالشّركات في 2012 و 2013، هي على التّوالي 273 و 323 مليار فقط النّقل المجاني لأعوان بعض الوزارات، و الي من المفروض انّو في مقابل هالنّقل المجاني، الوزارات المعنيّة تصب منحة لشركات النقل العمومي... لكن الشي هذا ما صارش من طرف وزارات العدل و الدّاخلية و الدّفاع خلال الفترة 2010-2013، و عطات الدّائرة مثال، قالت فيه انّو الشّركة الجهويّة للنّقل ببنزرت، تسال وزارة الدّفاع الوطني 8 مليارات... نفس الشيء بالنّسبة للنّقل المجاني لجرحى الثّورة، و الي تكلّف عام 2012 حوالي 3.3 مليارات، و ما تمّش السحب من ميزانية الشّعب التّونسي، لتعويض شركات النّقل... أخيرا، دائرة المحاسبات تقول، انّو السّادة أعضاء المجلس التأسيسي، تمتعوا "دون وجه حق"، و هوني نستعمل في العبارة الحرفيّة المكتوبة في التّقرير... تقول انهم تمتعوا دون وجه حق بالنّقل المجاني على متن الخطوط الجوية الدّاخليّة، و انّو هالعمليّات، تكلفت على شركة الخطوط الجويّة الدّاخلية، 52 مليون بين أكتوبر 2011 و أكتوبر 2012 برك... نتعدّاو توّا للأنتدابات، دائرة المحاسبات، تقول انّو عدد المنتدبين في قطاع النقل العمومي، من المتمتعين بالعفو التّشريعي العام، و من بعض عائلات شهداء الثّورة، بلغ 410 أشخاص بين جوان 2012 و جوان 2014، و تقول زادا، انّو فمّا 164 عون آخرين متمتعين بالعفو التّشريعي العام، تمّ اعادتهم لشركاتهم، و فيهم شكون عندو 26 سنة منقطع و قريب للتّقاعد... فوق هذا، تقول دائرة المحاسبات، انّو رئاسة الحكومة، أصدرت مراسلة لكلّ شركات النقل العمومي، بتاريخ 27 ديسمبر 2013، و تحت عدد 18057، و المراسلة تطلب من شركات النّقل العمومي، أنهم يستوعبوا كلّ المترشّحين، "مهما كانت مستوياتهم التعليمية او اختصاصاتهم او مقر سكناهم"، و تقول الدّائرة، انّو هالعمليّة خلّات شركات النّقل العمومي، تعمل انتدابات لا تتلاءم مع حاجيّاتها، تسببتلها في كلفة اضافية سنويّا، بزوز مليارات و 300 مليون... نجيو أخيرا، لتسمية المديرين العامين و الملاحظة الأولى الي تثيرها دائرة المحاسبات، هو انّو فمّا برشا تغيير في المديرين العامين بين 2011 و 2014، و انّو هالتغييرات المتكررة للمسؤول الاوّل، ما تساعدش الشركات المعنيّة انها تطوّر، و تتنظّم وفق خطط مدروسة و دائمة، و الدّائرة تعطي مثال: 5 تغييرات بالنّسبة للشركة الجهوية للنقل ببنزرت، و الشركة التونسية للسكك الحديديّة، و 4 تغييرات في الشركتين الجهويّتين للنقل بنابل و بالسّاحل... دائرة المحاسبات عملت أيضا بعض الملاحظات، حول المؤهلات العلمية و المهنيّة لبعض الرّؤساء المديرين العامّين، الي قالت انها ما تتماشاش، مع نشاط الشّركات الي تعينوا على رأسها... و عطات الدّائرة مثال رئيس مدير عام شركة النقل بالقصرين، الي تعيّن رغم انّو ما عندوش 3 سنين من الي خذا الاجازة في التجارة الخارجيّة، و خبرتو الوحيدة بعد التخرّج، كانت في شركة مختصّة أجهزة التكييف و التّبريد... الدّائرة عطات زادة مثال على تعيين متمتّع بالعفو التّشريعي العام، على رأس الشّركة الجديدة للنّقل بقرقنة، عدّى فيها عام، و كي بقاولو 6 شهور على التّقاعد، تعيّن رئيس مدير عام على رأس الشركة الوطنية للنّقل بين المدن SNTRI هذي بعض ملاحظات دائرة المحاسبات حول وزارة النّقل، و غدوا، و منّا لآخر الجمعة بإذن اللّه، نواصلو تقديم ملاحظات الدّائرة حول هياكل أخرى... نهاركم زين يا توانسة...
تقديرات بحوالي 43 مليار في مهب الريح عمال الحضائر الصدى إلي خذاه تقرير دائرة المحاسبات عدد 31 في تونس، مبعث فخر لكل تونسي، صدقوني، الواحد تقول عايش في حلم، يكفي تغزرو حولكم، و شوفو فماش بلد عربي أو إفريقي الرأي العام متاعو يحكي في تقرير دائرة المحاسبات، صدقوني فقط الدول المتحضرة يصير فيها الشيء هذا، احنا مازلنا بعاد عليهم، لكننا في أول الطريق، و رحلة الألف ميل تبدأ بخطوة... اي عاد ما دام نحكيو على ضرورة محاسبة الاخلالات، ما فيها باس نتذكرو انو فما اخلالات مرعبة في التقارير الفارطةايضا،... التقرير السنوي لمجمل اعمال خبراء دائرة المحاسبات عام 2014، فيه نتائج مهمات الرقابة على مجموعة من الوزارات و مؤسسات الدّولى...، و اليوم باش نحكيو على نقطة تهمّ عمّال الحضائر... دائرة المحاسابات، قالت أنّو كثرة الوزارات والإدارات المسؤولة على عملة الحضائر، خلقت فوضى في تقدير عددهم، و في خلاصاتهم، و لذا، قامت الدّائرة بمراسلة كلّ إدارة وحدها، و خذات القائمات الي تدور بين الوزارات، و قارنت بيناتهم، و قامت بالتثبّت من خلاصات عملة الحضائر في أشهر أوت و ديسمبر 2012، و شهر ديسمبر 2013... هاو آش لقات بعد التثبت: 4066 شخص خلصو على أساس عملة حضائر، و هوما في الواقع عندهم ارقام انخراط في CNSS و في CNRPS، و عروفاتهم قاعدين يصبو عليهم، بمعنى انهم فعليّا يخدموا في خدم أخرى، و يخلصوا عليها.... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 7 مليارات و 145 مليون شهاري على أساس عمال حضائر، بمعدّل 580 دينار شهريّا تقريبا لكل واحد فيهم... مازال فمّا زادا 2249 شخص، خلصو على أساس عملة حضائر، و هوما في الواقع، شدّو عندكم... موظفين عموميّين، يعني يخدموا في خدم قارة أخرى، و يخلصوا عليها من جيبي و جيبكم يا توانسة... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 4 مليارات و 147 مليون شهاري على أساس عمال حضائر، بمعدّل 615 دينار شهريّا تقريبا لكل واحد فيهم... مازال فمّا زادا 113 شخص، خلصو على أساس عملة حضائر، و هوما في الواقع، شدّو عندكم... retraités، يعني الضمات الاجتماعي يصبلهم في ريتراتهم كل شهر... في الثلاثة شهور الي ثبتت فيهم دائرة الحسابات، تلقى الجماعة هذي، قبضت 210 ملاين شهاري على أساس عمال حضائر، بمعدّل 330 دينار شهريّا تقريبا لكل واحد فيهم... نزيدكم؟؟؟ الحالات برشا لكن نختموا بمجموعة أخرى تجي نكتة... فمّا زادا 520 شخص، خلصو على أساس عملة حضائر، و هوما في الواقع، شدّو عندكم... طلبة، مرسمين في الجامعة في 2013 و في 2014، و موش عجب يتمتعو بمنحة طالب من ميزانية الشعب التّونسي، في الثلاثة شهور الي ثبتت فيهم دائرة الحسابات، تلقى الجماعة هذي، قبضت 892 مليون شهاري على أساس عمال حضائر، بمعدّل 570 دينار شهريّا تقريبا لكل واحد فيهم... الحاصل ماغير ما نطوّل عليكم، في ثلاثة شهور تثبيت لأجور عملة الحضائر، دائرة المحاسبات، تلقى 14 مليار و 279 مليون، مشات شهاري لناس لا علاقة بعمال الحضائر... يعني كان نضربو في 4 و نشوفو على عام، نلقاو 43 مليار، خرجت من جيوب التوانسة الي تخدم و تخلص في ضرائبها، و مشات لناس ما تستحقش... 43 مليار... كانت تنجم تمشي لناس موش لاقية تاكل، كانت تنجم تمشي لتحسين سبيطار، كانت تنجّم تمشي لنقل تلامذة... لكن لا، فمّا ناس قررت تسرقهم... و كيما الي ما يخلصش الضرائب الي عليه سارق، و الي يأخذ في صفقات عمومية بالرشوة سارق، كيما الناس هذي، سرّاق، لا فرق بينهم... نهاركم زين يا توانسة
خارج موضوع الصفحة مع الاعتذار مسبقا في تونس : * الكل ينقد التسيب في الادارة في حين الكل متورط فيما بلغه حالنا * الكل لا يحترم قانون الطرقات ويحدثك عن التهور * الكل يريد أفضل وضعية مادية و أقل مجهود ممكن * الكل وفي احسن الحالات حريص على نظافة بيته لكن على حساب الفضاء العمومي والشا رع ! * الكل يمقت المحاباة ، في حين الكل يسعى لقضاء شؤونه عبر " الواسطة " ! ......... ......... تونس تعاني من ابنائها ، ولن يصلح حالنا الا اذا اصلح كل منا حاله وسلوكه !
مجرد إعادة اليوم للي يحب يوسع بالو معايا و يتبعني باش نحكيو على البطالة في تونس و من غادي باش نمشيو نعملو دورة في الدّنمارك 😃 في تونس نسبة البطالة عمرها ما هبطت تحت 15% توا قريب 10 سنين (رغم انو النظام كان يحكي على 12 و 13% في سنوات 2000). كي يصعب تهبيط نسبة البطالة، عادة ما يتحدث الاقتصاديون على بطالة هيكليّة، يعني بطالة كبيرة حتى لما يكون فما نشاط اقتصادي متميز و نمو للمنتوج الدّاخلي الخام ( الي يحب يفهمو يلوج في تصاور الصّفحة فسرناه قبل 😃). الوضعيّة هذي عندها بارشا تفسيرات و تحاليل، أحنا هوني باش نحكيو على عامل واحد من جملة العوامل و توا تفهموني علاش... العامل هذايا هو غياب فكرة مرونة العمل في تونس بسبب قانون الشّغل الي يخلي المستثمر يخاف من خلق مواطن شغل في الظّروف الاقتصادية الجيّدة خاطر كي تجي فترات كساد للشّركة و يحب ينقص خدّامة تتكلفلو العمليّة غالي برشا. فما برشا دراسات اقتصادية حول العمل و البطالة في دول العالم أثبتت أنو كل سنة و في كلّ دولة تتخلق فرص شغل جديدة، لكن زادا تختفي 15% من مجموع مواطن شغل البلاد هذيكا، يعني تصير عمليّة تدمير (طرد، شركات تسكّر بحكم المنافسة أو بحكم تغيّر التكنولوجيا او بحكم سوء التّسيير...). الأرقام هذي الي وقعت ملاحظتها على عشرات السّنين في كل دول العالم، خرجت نظرية الـ15% متاع "أندريه زيلبربارغ" و "بيار كاهيك" و هوما زوز من أكبر الباحثين الاقتصاديّين في فرنسا. النطرية هذي الي كشفت حجم التّدمير الذي لا مفرّ منه لعدد كبير من مواطن الشّغل، خلّات حكومة الدّنمارك تفهم انّو المفيد موش التّركيز على الدّفاع عن مواطن الشّغل الموجودة باعتبار و أنّ عمليّة التّدمير باش تصير رغما عن الجميع، و لكن المفيد هو خلق مواطن شغل جديدة و تأمين الشّغّالين المتضرّرين الّي يضطرّو لتغيير مسارهم المهني. هاو آش عملت حكومة الدّنمارك: أوّلا: قانون شغل شديد المرونة و تراجع كبير لدور الدّولة فيه ثانيا : عمليّة تسريح العمال سهلة جدّا (مع تنسيب هذه النّقطة لأنّو النقابات في الدّنمارك قوية جدّا و قائمة بواجبها في الدّفاع عن العمال ثالثا: جمع جميع المؤسسات العمومية المهتمة بالتّشغيل و البطالة في وزارة واحدة رابعا : حوار اجتماعي متطور جدّا بين اتحاد النقابات و اتحاد الأعراف خامسا: في انتظار ايجاد عمل جديد، تتكفّل الدّولة بمن فقدوا عملهم و توفرلهم امتيازات كبرى تبلغ 90% من امتيازاتهم كيف كانو يخدمو، و مدّة التّكفّل تنجم توصل لأربع سنوات. سادسا: تشجيع كبير جدّا للعاطلين على ايجاد عمل جديد (فرض تكوين مهني، متابعة حادّة جدّا و شخصيّة و يوميّة للعامل و لجدّيته في البحث عن شغل، فرض غرامات ماليّة على كلّ من يثبت تقاعسه و محاولته التمعّش من البطالة...) النتيجة : بعد 10 سنوات، الدّنمارك نقص نصف نسبة البطالة، من 10% سنة 1996 الى 5%سنة 2005.
على هامش النقاشات حول المصادرة شوية وسع بال كالعادة، باش نحكيلكم على بعض النقاط الي خرجت في تقرير عملو البنك الدّولي بعنوان : "تونس الثّورة الّتي لم تكتمل" و الي تحدث فيه البنك الدّولي بتعمق على ثروة العائلة الناهبة و طريقة سيطرتها على الاقتصاد : أوّلا : قيمة الثّروات المصادرة: بلغت 13 ألف مليون دولار، أي اكثر من 23 ألف مليار من مليماتنا ثانيا: النهب يتمّ بالقانون و هاو كيفاش : العائلة كان عندها منافس واحد ما نجمتوش هو المستثمر الأجنبي خاطر من جهة عندو فلوس ينجم يعمل بيها الاستثمارات العملاقة و من جهة ثانية وراه سفارتو دونك ما ينجموش يبتزوه. الجماعة لقاو حل قانوني : القطاعات اليّ حاجتهم بيها، يستعملوا الدّولة و يخرجو قوانين تحجّر دخول المستثمرين الأجانب في القطاعات هذيكا، و هذاكا علاه مثلا نلقاو أنّو 43% من القطاعات الي تخدم فيهم شركات العايلة هي قطاعات ممنوعة على المستثمر الأجانب، بينما نسبة التّحجير على الأجانب ما تفوتش 14% من القطاعات الأخرى الي ما فيهمش شركات العايلة. هذايا الحل الي لقاووه للمستثمرين الاجانب باش ما ينافسوهمش. بالنّسبة للمستثمرين التّوانسة، العايلة لقات حل آخر و هو التراخيص : 39% من القطاعات الي فيهم شركات متاع العايلة، يلزم ترخيص و اجراءات ادارية معقدة باش ينجم مستثمر جديد يدخللهم و ينافس شركات العايلة، بينما نسبة القطاعات الي لازمها ترخيص مسبق ما تفوتش 24% بالنسبة لباقي القطاعات الّي ما فيهمش شركات متاع العائلة. ثالثا : استأثرت شركاتهم بنصيب مهول من أرباح الشّركات التونسية و هاو كيفاش: في المطلق الشركات كلّ عام تشري و تبيع عندها مصاريف و عندها مداخيل، و آخر العام يعملو الفارق بين مصاريفهم و مداخيلهم و يخلصو ضرائب على الفارق و الّي يبقالهم هو ما يسمى بالأرباح الصّافية. هيا سيدي شدّو عندكم، عام 2010 عندنا في تونس 597 ألف و 597 شركة خاصّة منهم 220 شركة فقط على ملك العائلة. مجموع الأرباح الصّافية لشركات تونس الكل (يعني الـ 597 ألف و 597 شركة على بعضهم) هو 1573 مليار من مليّيماتنا، نصيب الـ 220 شركة متاع العائلة المالكة في هالأرباح الصّافية هو 335 مليار من ملّيماتنا. بالفلّاقي 220 شركة يمثلو 0,0368% من عدد شركات تونس، يستأثرو وحدهم بـ 21,3% من الأرباح الصّافية لكلّ الشّركات الخاصّة التّونسية. بالفلّاقي اكثر، معدّل ربح شركة تابعة العائلة النّاهبة يساوي 578 مرة معدّل ربح شركة ملك مواطن عادي. نزيدكم غلبة على غلبة، مقابل استئثار شركات العايلة الناهبة بـ 21,3% من الأرباح متاع شركات تونس، فانها ما تساهم الّا بـ 0,8% من مجموع مواطن الشّغل الّي توفرها الشّركات الخاصّة بتونس. كيفاش قتلي مالا؟ مصادقة و محكمة ادارية و نزاعات قانونيّة؟ تي آي آي نسمع فيك...
علم الاقتصاد بكلو مبني على كلمة واحدة :"الندرة" (la rareté) بمعنى انو لولا ندرة الموارد مقارنة بالطلب الي عليها أو بالنظر إلى طبيعة البشر الباحثة لا نهائيا عن الافضل، لما وجد اقتصاد أصلا و لكان كل من يرغب في شيئ يناله... في تونس نعاني للأسف من الندرة من جهة و في نفس الوقت من عدم اقتناع غالبية الناس بمبدأ ندرة مواردنا من جهة أخرى... لذا نرى الطلبات بشكل متواتر لا نهاية له... الكل ينظر لإمتيازات الآخر و يقارن بنفسه ثم يطلب المزيد، المشكل أننا أصبحنا نعاني من مبدأ غريب هو مبدأ تعادل المكافأة عوض عن ربط الأخيرة بدرجة التضحية في العمل و الامتياز في النتائج... أكيد العدل أساس العيش الاقتصادي المشترك، لكن العدل الذي يجب أن تسعى إليه كل الحكومات ليس في تساوي المكافآت و لكن في تساوي الفرص... لتتساوى فرص الانطلاق للجميع ثم لنكافئ كل شخص حسب تضحيته و جهده في العمل و حسب امتياز نتائجه... هكذا بنيت أقوى اقتصاديات العالم المتحضر و هكذا فقط نستطيع بناء تونس الغد
الغريب في كل موظفي القطاع العام الي ينشط في قطاع فيه منافسة شرسة انهم قبل ما يحكيو على مؤامرات لتبريك شركاتهم و لا واحد فيهم فكر في حكاية ما اسهلشي منها... في حال المنافسة و خاصة خاصة في قطاع الخدمات (التعليم، الصحّة، اتصالات تونس و تونس الجوية مثلا...) في الحقيقة الشي الي يعمل الفارق هو التعامل مع الحريف، فما حاجة برك ما ينجمش يقلدها عليك المنافس، و هي عقلية الموظف و طريقة تعاملو مع الحريف و فرحتو بيه و تقديسو لحقوقو... صدقوني لو بقدرة قادر كل واحد فيكم يتقلب و تولي حياتو المهنية عندها هدف واحد هو انو الحريف الي يجي للشركة الي تخدمو فيها يروح فرحان سواء بقضاء حاجتو، سواء بتقديرو، سواء بعدم تضييع وقتو، سواء بعدم ظلمو، لا عاد فما حتى منافس و لا حتى متآمر يقدر يمس شركتكم بحاجة حتى و إن كانت الخدمة في حد ذاته متوسطة لا غير... لذا بجاه ربي اسقطوا كل المؤامرات في الماء و اجعلوا من التونسي ملكا حين يدخل شركاتكم، والله لا عاد يفكهولكم حد... و المعقول أنو انتوما المحظوظين بضمانكم خدمة مسمار في حيط (الي هي حلم عند العاملين في القطاع الخاص)، تكونوا أكثر ناس فارحين براحتكم الاجتماعية و أكثر موظفين يسهل عليهم الفرحة بالحريف... فقط جربوا، و سترون الأثر على شركتكم و على منافسيها
إعادة 870 مليار صباح الخيرات تونس كنّا باش نبداو الجمعة الجايّة، في تفصيل بعض ما جاء في تقرير غلق ميزانيّة الدّولة، لسنة 2013، و الي أصدراتو دائرة الحسابات مؤخّرا.... لكن، امام تفاقم الزّوبعة حول نقطة معيّنة في هالتّقرير، و المتعلقة بباقي مداخيل تخصيص اتصالات تونس، قرّرنا اليوم نفركو رمّانة الـ 870 مليار، الي أصبحت حديث الرّأي العام في تونس... نبداو كالعادة بالسّاس، دائرة الحسابات، هي هيكل عمومي، مهمتو، مراقبة حسابات الدّولة، و حسابات كلّ المؤسسات التّابعة للدّولة... و من جملة الأعمال الرّقابيّة لهالدّائرة، مراقبة حسابات ميزانيّة الدّولة، بعد ما تتنفّد هالميزانيّة... للتّبسيط، قانون الماليّة 2013 مثلا، فيه تقديرات لمصاريف و مداخيل الدّولة التّونسية لعام 2013... و في أفريل 2015، وزارة الماليّة، عملت قانون اسمو، قانون غلق ميزانيّة 2013، و فيه، الأرقام الي صارت فعليّا عام 2013 مقارنة، بالتوقّعات الي كانت موجودة في قانون الماليّة 2013... و قانون غلق الميزانيّة هذا، قبل ما يخرج، يمشي لدائرة الحسابات، الي تثبّت فيه بالتّفصيل، و تثبّت خاصّة، في احترام الإجراءات الإدارية، و القانونية، و قواعد المحاسبة، لمّا الدّولة صرفت ميزانيّة 2013... و دائرة الحسابات، راهي صارمة جدّا في تقييمها، يعني، تسمّي أي إخلال بالإجراءات، كبير و الا صغير ... و دائرة الحسابات راهي فخر لبلادنا هذي، المهم نفهمو كلامها فهم صحيح نتعدّاو للنّقطة الي فيها المشكل، تقرير دائرة الحسابات حكى عال870 مليار مرتين... مرّة أولى، في ملخّص الاستنتاجات متاع التّقرير، في الصّفحة عدد 10، و يقول حرفيّا: "ويجدر التذكير، بأنّ عائدات فتح رأس مال شركة إتصالات تونس بنسبة 35 % في سنة 2006، كانت بمبلغ 3050 مليون دينار، علما، بأنّ المبلغ المتبقى من هذه العملية، يساوي 873 م.د، غير أنّ حساب سنة 2013، والوثائق المصاحبة له، لا يتضمّن مبالغ بهذا العنوان." ...نردّو بالنا هوني، راهو كي قال... " أنّ حساب سنة 2013، والوثائق المصاحبة له، لا يتضمّن مبالغ بهذا العنوان" ... موش يقصد في الحساب الي محلول في البنك المركزي، يقصد في الحساب العام للدّولة... و الدّليل على كلامنا، هو انّو في المرّة الثّانية، الي تجبدت فيها النقطة هذي في التّقرير، و الي هي في تفاصيل التقرير في الصّفحة عدد 47... يقول حرفيّا.... "علما بأن المبلغ المتبقى من هذه العملية 873 مليون دينار، لم يتمّ إدراجه بالميـــــزااااااانيّة"... يعني الحكاية الكلّ، مجرّد قواعد إجرائيّة، و موش فلوس تبخرت... دائرة الحسايات، تقول انّو ما أعطاوهاش وثائق، تورّي انّو المبلغ هذا موجود، لكن ما قالتش أنّو الفلوس تبخرت... و هاو دليل اقوى، في الهامش متاع المرتين الي تجبد فيهم الموضوع في التّقرير، دائرة الحسابات، و لتأكيد كلامها، على أنّو بقاو 870 مليار من مداخيل خوصصة اتّصالات تونس، تستشهد بالتّقرير السّنوي للبنك المركزي لعام 2013، و الي فيه حسابات المركزي الكلّ، و الي مصادقين عليه دون تحفّظ، زوز خبراء محاسبين، هوما السّادة، شريف بن زينة و مراد قلّاتي.... و لمّا نمشيو للصّفحة 171، من تقرير البنك المركزي 2013، نلقاو هال870 مليار، موجودين، و في بلاصتهم... نزيدكم، الفلوس متاع خوصصة اتّصالات تونس، جبدنا منهم زادا في 2014 لتدعيم الميزانيّة.... و عمّقنا البحث من جيهتنا، و جبدنا تقرير البنك المركزي 2014، و الي كيف كيف، فيه الحسابات المصادق عليها من طرف السّادة الخبراء المحاسبين الي سمّيناهم، و لمّا نمشيو للصّفحة 193، نلقاو أنّو الباقي من عائدات تخصيص اتصالات تونس، موجودين في حسابات البنك المركزي، و كانو 870 مليار عام 2013، و كي زدنا جبدنا منهم لتدعيم ميزانيّة 2014، أصبحوا 370 مليار.... نزيدكم باش تطمانو، آخر نشريّة للإحصائيّات الماليّة أصدرها البنك المركزي، هي النّشرية عدد 192، بتاريخ أكتوبر 2015... و كي نمشيو للصّفحة 3 من هالنّشريّة، نلقاو هال370 مليار مازالت موجودة في وسط rubrique اسمها Mise à disposition... الحاصل، الفلوس موجودين و ما تبخروش، اما بلادنا تعاني فوضى التخضريط و الاشاعات دون اي خبرة تقنية تسمح بتفسير الحقيقة و الله يحسن العاقبة... نهاركم زين يا توانسة...
لمحة عن مادّة الأسبوع القادم (المهمات الرقابية لدائرة الحسابات)... "كما تبيّن ضعف المردوديّة الماليّة لمجلّة الإذاعة الوطنيّة، حيث لم تتجاوز جملة مداخيلها في سنة 2013 ما قدره 4015 دينار، في حين بلغت جملة المصاريف المتعلقة بها خلال نفس السنة 332677 دينار".... والله ماني عارف نضحك و الا نندبهم
ملاحظة بعد إذنكم: دائرة الحسابات التّونسية فخر لتونس بالكفاءات الي فيها، و كانت دوما تقاريرها صارمة و قاطعة حتى قبل الثّورة، و ديجا قلّ و ندر فين يُسمح بنشرها وقتها، و تقريرها الأخير تقني لأنّو ميادين تدخّلها تقنية، لكنّو تقرير واضح لا لبس فيه، يعني بالفلّاقي، الدّائرة ليست مسؤولة على الفهم الخاطئ لتقريرها من طرف غير المختصّين
870 مليار صباح الخيرات تونس كنّا باش نبداو الجمعة الجايّة، في تفصيل بعض ما جاء في تقرير غلق ميزانيّة الدّولة، لسنة 2013، و الي أصدراتو دائرة الحسابات مؤخّرا.... لكن، امام تفاقم الزّوبعة حول نقطة معيّنة في هالتّقرير، و المتعلقة بباقي مداخيل تخصيص اتصالات تونس، قرّرنا اليوم نفركو رمّانة الـ 870 مليار، الي أصبحت حديث الرّأي العام في تونس... نبداو كالعادة بالسّاس، دائرة الحسابات، هي هيكل عمومي، مهمتو، مراقبة حسابات الدّولة، و حسابات كلّ المؤسسات التّابعة للدّولة... و من جملة الأعمال الرّقابيّة لهالدّائرة، مراقبة حسابات ميزانيّة الدّولة، بعد ما تتنفّد هالميزانيّة... للتّبسيط، قانون الماليّة 2013 مثلا، فيه تقديرات لمصاريف و مداخيل الدّولة التّونسية لعام 2013... و في أفريل 2015، وزارة الماليّة، عملت قانون اسمو، قانون غلق ميزانيّة 2013، و فيه، الأرقام الي صارت فعليّا عام 2013 مقارنة، بالتوقّعات الي كانت موجودة في قانون الماليّة 2013... و قانون غلق الميزانيّة هذا، قبل ما يخرج، يمشي لدائرة الحسابات، الي تثبّت فيه بالتّفصيل، و تثبّت خاصّة، في احترام الإجراءات الإدارية، و القانونية، و قواعد المحاسبة، لمّا الدّولة صرفت ميزانيّة 2013... و دائرة الحسابات، راهي صارمة جدّا في تقييمها، يعني، تسمّي أي إخلال بالإجراءات، كبير و الا صغير ... و دائرة الحسابات راهي فخر لبلادنا هذي، المهم نفهمو كلامها فهم صحيح نتعدّاو للنّقطة الي فيها المشكل، تقرير دائرة الحسابات حكى عال870 مليار مرتين... مرّة أولى، في ملخّص الاستنتاجات متاع التّقرير، في الصّفحة عدد 10، و يقول حرفيّا: "ويجدر التذكير، بأنّ عائدات فتح رأس مال شركة إتصالات تونس بنسبة 35 % في سنة 2006، كانت بمبلغ 3050 مليون دينار، علما، بأنّ المبلغ المتبقى من هذه العملية، يساوي 873 م.د، غير أنّ حساب سنة 2013، والوثائق المصاحبة له، لا يتضمّن مبالغ بهذا العنوان." ...نردّو بالنا هوني، راهو كي قال... " أنّ حساب سنة 2013، والوثائق المصاحبة له، لا يتضمّن مبالغ بهذا العنوان" ... موش يقصد في الحساب الي محلول في البنك المركزي، يقصد في الحساب العام للدّولة... و الدّليل على كلامنا، هو انّو في المرّة الثّانية، الي تجبدت فيها النقطة هذي في التّقرير، و الي هي في تفاصيل التقرير في الصّفحة عدد 47... يقول حرفيّا.... "علما بأن المبلغ المتبقى من هذه العملية 873 مليون دينار، لم يتمّ إدراجه بالميـــــزااااااانيّة"... يعني الحكاية الكلّ، مجرّد قواعد إجرائيّة، و موش فلوس تبخرت... دائرة الحسايات، تقول انّو ما أعطاوهاش وثائق، تورّي انّو المبلغ هذا موجود، لكن ما قالتش أنّو الفلوس تبخرت... و هاو دليل اقوى، في الهامش متاع المرتين الي تجبد فيهم الموضوع في التّقرير، دائرة الحسابات، و لتأكيد كلامها، على أنّو بقاو 870 مليار من مداخيل خوصصة اتّصالات تونس، تستشهد بالتّقرير السّنوي للبنك المركزي لعام 2013، و الي فيه حسابات المركزي الكلّ، و الي مصادقين عليه دون تحفّظ، زوز خبراء محاسبين، هوما السّادة، شريف بن زينة و مراد قلّاتي.... و لمّا نمشيو للصّفحة 171، من تقرير البنك المركزي 2013، نلقاو هال870 مليار، موجودين، و في بلاصتهم... نزيدكم، الفلوس متاع خوصصة اتّصالات تونس، جبدنا منهم زادا في 2014 لتدعيم الميزانيّة.... و عمّقنا البحث من جيهتنا، و جبدنا تقرير البنك المركزي 2014، و الي كيف كيف، فيه الحسابات المصادق عليها من طرف السّادة الخبراء المحاسبين الي سمّيناهم، و لمّا نمشيو للصّفحة 193، نلقاو أنّو الباقي من عائدات تخصيص اتصالات تونس، موجودين في حسابات البنك المركزي، و كانو 870 مليار عام 2013، و كي زدنا جبدنا منهم لتدعيم ميزانيّة 2014، أصبحوا 370 مليار.... نزيدكم باش تطمانو، آخر نشريّة للإحصائيّات الماليّة أصدرها البنك المركزي، هي النّشرية عدد 192، بتاريخ أكتوبر 2015... و كي نمشيو للصّفحة 3 من هالنّشريّة، نلقاو هال370 مليار مازالت موجودة في وسط rubrique اسمها Mise à disposition... الحاصل، الفلوس موجودين و ما تبخروش، اما بلادنا تعاني فوضى التخضريط و الاشاعات دون اي خبرة تقنية تسمح بتفسير الحقيقة و الله يحسن العاقبة... نهاركم زين يا توانسة...
غدا صباحا، مع 7 و 10 دقائق في ماتينال شمس اف ام مع محمد بيار، نفركو رمانة ال870 مليار
لي يحب يوسع بالو معايا، باش نهزكم في ثنية نحاولو نفهمو بيها سيستام يخلي البنوك العمومية غارقة في القروض غير المسددة و في نفس الوقت غير قادرة على فعل شيئ للناس الي خذات القروض هذي : في قانون الشركات التونسي كيما في اغلب دول العالم، فما مبدأ التفريق بين ملك صاحب الشركة و ملك الشركة. بمعنى انو المساهمين في شركة رأس مالها 100 الف دينار مثلا، يدفعو في البداية كل واحد نصيبو من هاك ال100 الف دينار و تتخلق بعدها الشركة الي تصبح بعدها شخصية مستقلة بذاتها عندها املاكها الخاصة الي ما عندها حتى علاقة قانونية بأملاك الأشخاص الي ساهمو في راس مال الشركة. الشركات هذي تبدا تخدم تشري تصنع و تبيع و تاخذ قروضات باسمها و برهن أملاكها. و هوني مربط الفرس، في تونس غالبية الشركات هي شركات عائلية، يعني تلقا ديما فيها شخص واحد و الا معاه عائلتو، يملكو نسبة كبيرة من رأس المال، و باعتبار النسبة هذي في راس المال، تلقى الشخص هذاكا هو الي يسيّر على كيفو و ياخذ قروضات باسم الشركة و يرهن و يحكم في أملاكها، المشكلة ان البنوك، تعطي غالبا قروضات اعتمادا على تقييم النمو المستقبلي و نجاح الشركة و ايضا على اسم الشخص و سمعتو اذا كان من الاثرياء. و تاخذ رهنية على املاك الشركة موش على املاك الشخص الي يسير فيها، بالنسبة لها الغالبية من الشركات العائلية (بغض النظر عن شكلها القانوني) بعد سنوات تتقسم على نوعين : * نوع يكبر و يربح كيما مثلا دليس و كوكاكولا و پولينا على سبيل الذكر لا الحصر * نوع ثاني و هو الاغلبية للأسف، يندثر و يغرق في الديون و تفلس الشركات هذي، و القطاع السياحي مثلا فيه برشا من هذا النوع. هالنوع الثاني من الشركات العائلية الي تفشل، تورّط معاها البنوك (و بصراحة خاصة البنوك العمومية الي كالعادة غلب على التصرّف فيها مبدأ رزڤ البليك) و البنوك ما تنجمش تسترجع ملايين الدينارات الي سلفتهم لهذه الشركات باعتبارها غالبا شركات فاشلة و على باب الافلاس، و أملاكها تصبح ذات قيمة تافهة و البنوك كيما حكينا الفوق ما تنجم تحجز الا املاك الشركة و موش املاك المساهم الرئيسي فيها، او لأنَّو تمّ النفخ في قيمة الرهنية المقدمة لهذه البنوك (مثلا القرض يسوى 100الف دينار، تتقدم عليه رهنية من املاك الشركة قيمتها الفعلية 10الاف دينار و تتقيّد الرهنية بقيمة 120الف دينار، بسبب فساد الخبير او البنكاجي او الاثنين) احسبو الحكاية هذي على سنين و على مئات الشركات تفهمو موضوع الديون المهولة غير المسددة لعديد البنوك... توا نجيو للزّبدة، السؤال هو: علاش رغم فشل هذه الشركات، فانو الغالبية من الناس الي مساهمة في رأسمالها، يبقاو لاباس عليهم و من أثرياء البلاد؟ كي تتذكروا انو الناس هاذم يتصرفو كيما يحبو في الشركات هذي (و خاصة الشركات ذات المسؤولية المحدودة الي القانون ما يفرضش عليها مراقب حسابات مستقل) قلنا يتصرفو كيما يحبو، مثلا ياخذو الكريديات و يعملوا لأرواحهم و لعائلاتهم شهاري خيالية تبرّك الشركة، و الا سلعة و املاك الشركة تمشي من غادي لغادي لملكهم الخاص او يستعملوها ليهم ولعائلاتهم، و غيرها من الطرق الملتوية... الخلاصة : بالنسبة للشركات هذي الغارقة مع البنوك العمومية بالذات (البنوك الخاصة ما تعنيناش، اذا يحبو يضيعو فلوسهم، ريح السد)، و اذا كان بالحق نحبو نسترجعو فلوس الشعب التونسي من هالسرّاق يجب وضع قانون خاص يتمثل في ما يلي : * مراجعة حسابات هذه الشركات على عشرة سنين لتالي (و ديجا القانون المحاسبي يفرض بطبيعتو على الشركات الكل الحفاظ على الوثائق المحاسبية لمدة عشرة سنين) و التثبت خاصة من قرارات التصرّف فيها خاصة شهاري المسؤول الاول و عائلتو، تقييم حالة آلات و المعدات الي في هذه الشركات و مقارنة درجة قدمها و تهرئتها بمستوى رقم معاملات الشركة في الأعوام الفائتة (باش نفهمو يا ترى صلحت للشركة كهو و الا استُعمِلت لغايات أخرى) مقارنة تطور املاك المساهم الاول و مصادرها بتطور نتائج الشركة، مقارنة التصرّف التجاري و الاستراتيجي لهذه الشركة بالتصرف و الاستراتيجية السائدة لدى غيرها من الشركات باش نعرفو يا ترى بهامة السيد هي السبب في خراب الشركة و الا لا، و غيرها من الطرق الي انجمو نعرفو بيها سوء تصرّف الناس هاذم من عدمه، و في حال ثبوت سوء التصرّف او التصرّف الأخرق، فانو يقع التراجع عن الفصل بين املاك الشخص و املاك الشركة، و تقوم البنوك العمومية باستخلاص ديونها مباشرة من املاك الناس هاذم، و بالطبع بالنسبة لعمليات النفخ في قيمة الرهنية، يتحاسب البنكاجي و الخبير و يشدو الحبس.
المبدأ العام في فكرة مؤسسات القطاع العمومي كيما الستاغ و الصوناد و الخطوط الجوية و نقل تونس في تونس هو أنها شركات مرفق عام هدفها موش ربح الفلوس لكن موش الخسارة زادة، هدفها توفير خدمة للمواطن بأسعار مرفقة، فكرة المؤسسات العمومية مبنية على أنها بنهاية كل سنة تخرج بصفر مرابيح، بالفلاقي كل عام لازمها تخرج طاولة، قد الأعباء المالية الي عندها قد المداخيل المالية الي تحصلهم من المواطن. نتيجة أي شركة تتأثر إيجابيا برفع أسعار المواد او الخدمات الي تبيع فيهم، و سلبيا بارتفاع مصاريفها السنوية (خلاص خدامة، مواد اولية، محروقات، كهرباء، هاتف، كراءات و غيرهم...) الي واقع في المؤسسات العمومية التونسية هو انو عوض المحافظة على توازن هذه الشركات بتخفيض الأعباء المالية الي حكينا عليهم، قاعد يصير كل مرة ترفيع في الأسعار على ظهر المواطن و هو ما يتنافى أساسا مع مبدأ المؤسسات العمومية. الأسباب لعجز هذه الشركات حكينا عليهم قبل برشا مرات (سوء ادارة، تكركير، تبذير و غيرهم) و لكن السبب الأكبر هو تضخم حجم الأجور سنويا إما بالزيادات المتتالية و الترقيات أو الانتدابات الزايدة كثير عن الحاجة، الأجور في المؤسسات العمومية توصل 50 و 60% من جملة مداخيل هالشركات، بينما في أي شركة ناجحة يعتبر بلوغ الأجور لنسبة 40% من قيمة المداخيل مؤشر أحمر سيئ بالنهاية، الشعب التونسي يضطر انو ينقذ هالشركات و يصبلها فلوس كل عام من ميزانيتو باش هي تقاوم تضخم الأجور فيها، و يزيد يدفع سعر أغلى لخدمات مقدمة من طرف شركات عمومية، و ديما باش الشركات هذي تنجم تخلص خدماتها. اخدم يا تاعس عالراقد الناعس
بالله نداء للناس الي تاثق في الصفحة: ما تتسرعوش، في الاستنتاجات حول تقرير دائرة الحسابات حول غلق ميزانية 2013، الجمعة الجاية نحلو عليه الكتاب بالتفصيل
علاش التونسي يخير سلعة لبرا على السلعة المصنوعة في تونس؟ ما نعممش، لكن التونسي كي يشوف سلعة تونسية، يتذكر روحو كيفاش هو يكركر كي يخدم، كيفاش يوخر، كيفاش قدامو تصير عمليات كعور و أعطي للاعور، كيفاش حتى الحاجة كي ما تخدمش على قاعدة، عرفو يقلو برا برك و تتكفن السلعة الخايبة في وسط السلعة الباهية و تتلكد للحريف الي على نيتو... كي تجي لبالو الحكايات هذي الكل يهرب لسلعة الألمان و الفرنسيس و غيرهم... يعني العيب فينا الكل... توا نجيو للأهم، شنوا نتيجة استهلاكنا بكلنا للسلع المستوردة، كل مشروع قايم على حاجة برك، هي قدرتو على بيع منتوجو و رغبة الحرفاء في المنتوج هذاكا، كي تتباع السلعة، يخلص مصاريفو و خدامتو و يواصل العمل و الإنتاج... الفلوس الي تتعطى للخدامة تتصرف في شريان سلع المشاريع الأخرى و هكا تدور العجلة عند الناس الكل.... توا نتصورو نواصلو في منهجنا الحالي، و فلوسنا نخيرو نصرفوها على السلع المستوردة الأوروبية لجودتها أو الصينية لرخصها... يعني أموال المستهلك التونسي باش تمشي لmichel و Frank و Chang Hou و اكيد بالنهاية مشاريع توانسة مصيرها تفلس و خدامتها يصبحو بطالة و الا تنقص خدامة باعتبار انعدام أو نقص مداخيل المبيعات.... و الحكاية هذي موش خايبة على الي صبح بطال كهو راهي... هذاكا كي كان يخدم، كان يصرف عند العطار و الجزار و الخضار و الطبيب و المحامي و غيرهم، و اليوم كي صبح بطال، هالمهنيين بكلهم باش تنقص مداخيلهم و هوما بطبيعتهم باش ينقصو مصروف و الحبل عالجرارة... و كي تنقص مداخيل المعامل و مداخيل المهنيين و مداخيل الأجراء تنقص قيمة الضرائب المفروضة عليهم و بالتالي تنقص مداخيل الدولة الي كانت تنجم بيهم تنقص من التداين و الا تحسن السبيطارات و الكياسات و الا تجهز بيهم رجال تونس و حماتها من أمن و جيش في حربهم على الارهاب ( الله يرحم شهداء جيشنا اليوم و دمهم و دم الي قبلهم دين في رقبتنا الكل émoticône frown ).... الخلاصة، باش يجي نهار و الشعوب الأخرى ترفض مزيد تسليفنا، دينارنا في الحضيض، مردودنا في العمل كارثي، أضعف الايمان، أضعف الايمان، أضعف الايمان، نستهلكو الي ننتجوه باش تبقى معاملنا واقفة على ساقيه و ما نجوعوش بكلنا....
جديد الخطوط التّونسية صباح الخيرات تونس نواصلو نشر الوضعيّة الماليّة لأكبر الشركات العموميّة، و اليوم باش نحكيو على الخطوط التّونسية... الخطوط التّونسية هي شركة عموميّة، لأنّو الدّولة التّونسية، تملك 74,4% من رأس مالها، شركة آر فرانس من جهتها، تملك 5.6% من رأس مال الخطوط التّونسية، و باقي رأس المال مفرّق بين مواطنين و شركات خاصّة... شركة الخطوط التّونسية هي شركة مدرجة بالبورصة، و الشركات المدرجة بالبورصة مجبرة قانونا انّها تقوم بزوز حوايج : • أوّلا نشر معلومات مبسّطة على ارقامها، مرّة كلّ شهور • ثانيا، نشر الbilan متاعها، و كلّ تفاصيل وضعيّتها الماليّة متاع كلّ عام، في تاريخ ما يفوتش 30 جوان من السّنة الموالية... للأسف، آخر وضعيّة ماليّة ماليّة مفصلة، منشورة لالخطوط التّونسية في موقع هيئة السّوق الماليّة، هي وضعيّة 2013... و الحالة هذي تعتبر غير قانونيّة كيما حكينا... في المقابل، الخطوط التّونسية واصلت نشر المعلومات المبسطة على ارقامها الثّلاثيّة، الى حدود 31 ديسمبر 2015 فين نلقاو بعض المعلومات البسيطة على وضعيّتها في 2015... قبل ما نبداو، نذكرو كالعادة، انّو البيلان متاع الخطوط التّونسية، و متاع أي شركة، هو جدول فيه زوز معلومات رئيسيّة، من جهة، أملاك هاك الشّركة، و تقنيّا يسميّوهم الأصول او اكتيف بالفرنسيّة، و من الجهة الأخرى، منين جات الفلوس الي كسبت بيها الشّركة هاك الأملاك... حسب بيلان 2013، أملاك الخطوط التّونسية تسوى 1676 مليار من ملّيماتنا عامتها، و الفلوس الي كسبت بيها الشّركة هاك الأملاك جايّة بمبلغ 100 مليار من رأس مال الشركة، و بمبلغ 1576 مليار ديون.... نتعدّاو للمداخيل... عام 2013، المداخيل متاع الخطوط التّونسية، بلغت 1147 مليار، و هي مداخيل، اقل بـ 3%من الي عملاتو الشّركة في 2012 ... عام 2013، شهاري الـ 3711 موظّف الي في الخطوط التّونسية، بلغت 187 مليار، أي بمعدّل 4206 دينارات خام شهري لكلّ واحد، و نردّو بالنا هوني، المبلغ هذا اوّلا خام كيما قلنا، و فيه كلّ ما يتمتّع بيه الموظّف من منح و امتيازات طيلة عام كامل، مقسومين على 12، باش لقينا معدّل قيمة الاجر الشهري الخام... من المصاريف الأخرى الي عند الخطوط التّونسية، فمّا عمولة النقل الجوّي، الي تدفعها الشّركة مقابل الخدمات الي تتقدّم لطيّارات في المطارات، و العمولة هذي بلغت 345 مليار في 2013 فمّا زادا مصروف المحروقات و غيرو من الفورنيتير اللّازمة للطائرات، و المصروف هذا بلغ 362 مليار عام 2013 المفيد، الخطوط التّونسية، بعد المصاريف هذي و غيرها، طلعت خاسرة 205 مليارات عام 2013، و للأسف، حتى عام 2012، الخطوط التّونسية خاسرة فيه، و خسارتها عامتها كانت في حدود 125 مليار... قلنا انّو آخر ارقام مفصلة و رسميّة متاحة، حول الوضعيّة الماليّة متاع الناقلة الوطنيّة، هي ارقام 2013، و الي شفنا انها وضعيّة صعبة...لكن الشي الي يقلّق، هو انّو رقن المعاملات متاع 2015، حسب ماهو منشور في المعلومات المبسطة الي نشرتهم الخطوط التّونسية، طاح بـ 21% على رقم المعاملات متاع 2013... نذكّر انّو المعلومات الي نقدمو فيهم، هدفهم اطلاع التوانسة على الوضعيّة الماليّة لشركاتهم العموميّة، خاطرها بكلّ بساطة، شركات على ملك الشّعب التّونسي، يعني اذا الشّركات هذي تربح، فممكن تعاون ميزانية الشّعب التّونسي، و اذا تخسر براشا، ترسّي الشعب التّونسي يصبّلها من ميزانيتو باش يمنّعها... نهاركم زين يا توانسة

Subsets and Splits

No community queries yet

The top public SQL queries from the community will appear here once available.